**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Σεπτεμβρίου 2025, ημέρα Τρίτη και ώρα 10.10΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Αθανάσιου Καββαδά, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα».

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης, η Γενική Γραμματέας Προγράμματος Δημοσίων Επενδύσεων και Εθνικού Προγράμματος Ανάπτυξης, κυρία Αικατερίνη Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κυρίες και κύριοι, καλημέρα.

 Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την ««Επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα».».

 Στη συνεδρίαση παρίσταται ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης και η Γενική Γραμματέας Προγράμματος Δημοσίων Επενδύσεων και Εθνικού Προγράμματος Ανάπτυξης, κυρία Αικατερίνη Οικονόμου.

Ως προς τον προγραμματισμό των επόμενων συνεδριάσεων, η πρόταση του Προεδρείου είναι να συνεχίσουμε την επεξεργασία και εξέταση του σχεδίου νόμου αύριο, Τετάρτη, 17 Σεπτεμβρίου και ώρα 11.00’, με την ακρόαση των εξωκοινοβουλευτικών προσώπων και ώρα 14.00’, για την κατ άρθρον συζήτηση.

 Και οι δύο συνεδριάσεις θα διεξαχθούν στην Αίθουσα «Προέδρου Δημητρίου Γεωργ. Παπασπύρου» (150).

Η τέταρτη συνεδρίαση που θα διατεθεί για τη δεύτερη ανάγνωση, προτείνω να διεξαχθεί τη Δευτέρα, 22 Σεπτεμβρίου και ώρα 16.00΄ στην Αίθουσα «Προέδρου Αθανασίου Κωνστ. Τσαλδάρη» (223).

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που επιθυμούν να κληθούν στην αυριανή συνεδρίαση.

Θα παρακαλούσα οι προτάσεις σας να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος τον οποίον θα αναγνώσουμε στη συνέχεια.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.

**ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Το πρόγραμμα που προτείνετε για τις συνεδριάσεις της Επιτροπής είναι το γνωστό πρόγραμμα με τις συμπιεσμένες προθεσμίες, οι οποίες παραβιάζουν και τον Κανονισμό και δεν επιτρέπουν τη σωστή επεξεργασία του νομοσχεδίου και δεν επιτρέπουν στους φορείς που θα κληθούν να μελετήσουν το νομοσχέδιο επαρκώς.

Η συνεδρίαση με την ακρόαση φορέων προγραμματίζεται για αύριο στις 11.00’, δηλαδή θα έχουν λίγο πάνω από 24 ώρες. Αυτές οι διαδικασίες δεν ξέρουμε ακριβώς σε τι εξυπηρετούν. Δεν πρόκειται αυτό το νομοσχέδιο να έρθει στην Ολομέλεια αυτή τη βδομάδα, γιατί η τέταρτη συνεδρίαση θα είναι για την Δευτέρα, προγραμματίζεται για την επόμενη εβδομάδα, συνεπώς υπάρχει και περιθώριο για σύγκληση της δεύτερης και τρίτης συνεδρίασης σε διαφορετικές μέρες και ιδίως, να υπάρχει και κάποια απόσταση ανάμεσα στην ακρόαση φορέων που είπατε για αύριο και εμείς διαφωνούμε με αυτό και στην τρίτη συνεδρίαση ούτως ώστε να υπάρχει η δυνατότητα στους βουλευτές να αναστοχαστούν και να επεξεργαστούν τις απόψεις των φορέων που θα κληθούν.

Επομένως, προτείνουμε έναν διαφορετικό προγραμματισμό και με σεβασμό στις διαδικασίες και τις προθεσμίες που θέτει ο Κανονισμός της Βουλής, γιατί αυτές είναι συμπιεσμένες και σύμφωνα με αυτά που προβλέπει ο Κανονισμός, αλλά και με λογική διαφορά ανάμεσα στις συνεδριάσεις ούτως ώστε να υπάρχει η απαιτούμενη επεξεργασία. Είναι κακός τρόπος νομοπαρασκευαστικής εργασίας, αυτό που προτείνετε και είναι ένα σύστημα από μέρους «Νέας Δημοκρατίας». Η «Πλεύση Ελευθερίας» έχει διατυπώσει σχεδόν κάθε φορά την αντίρρησή της σε αυτόν τον προγραμματισμό, σε αυτού του είδους τον προγραμματισμό και το κάνουμε άλλη μία φορά και παρακαλούμε να επανεξεταστεί το πρόγραμμα και να ακούσουμε και τις απόψεις των Κομμάτων της Αντιπολίτευσης.

 Ευχαριστώ

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Αφού θέτετε το ζήτημα αυτό, μπορείτε να μας κάνετε την πρότασή σας, γιατί όπως ξέρετε, υπάρχει ένας προγραμματισμός και πάνω σε αυτό τον προγραμματισμό προχωράμε. Γι’ αυτό λοιπόν βάλαμε και αυτές τις συγκεκριμένες ώρες, να πραγματοποιηθούν οι συνεδριάσεις των Επιτροπών.

**ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε. Ιδανικά θα μπορούσαμε να χρησιμοποιήσουμε την Πέμπτη και την Παρασκευή για να υπάρχει η δεύτερη και η τρίτη συνεδρίαση. Αυτό υπαινίσσομαι με την αντίρρηση που εξέφρασα πριν και θα ήθελα να ακούσω και τα άλλα Κόμματα, γιατί καταλαβαίνω ότι δεν είμαστε μόνοι μας που προτείνουμε για έναν εναλλακτικό προγραμματισμό. Αν αυτό εξυπηρετεί, θα ήταν νομίζω χρήσιμο και για τους φορείς και για όλους τους βουλευτές, αλλά είμαστε ανοιχτοί να ακούσουμε και άλλες προτάσεις. Σε κάθε περίπτωση, θέλουμε μεγαλύτερο διάστημα ανάμεσα στην πρώτη-δεύτερη συνεδρίαση και τη δεύτερη και την τρίτη συνεδρίαση. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ξέρετε πολύ καλά ότι την Παρασκευή πάλι είναι μια μέρα δύσκολη για τους βουλευτές της επαρχίας, οπότε δεν μπορεί να διεξαχθεί η Επιτροπή. Θα το δούμε όμως και στη διάρκεια της Επιτροπής, θα το συζητήσουμε.

Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ ) ΚΟΥΚΟΥΛΟΠΟΥΛΟΣ:** Κύριε Πρόεδρε, από όλη την τοποθέτηση του συναδέλφου, κυρίου Καζαμία, θέλω να δηλώσω τη συμφωνία μας στο ευαίσθητο ζήτημα της ακρόασης φορέων. Συνήθως, τους καλούμε απόγευμα, νωρίς ή μεσημέρι για να έρθουν την άλλη μέρα το πρωί. Ας μπούμε λιγάκι στη θέση τους. Εγώ δεν θα πω αν ήταν επαρκής ή λιγότερο επαρκής ο χρόνος των προετοιμασιών. Εν πάση περιπτώσει, τα Κόμματα κατά κανόνα ξεκινάμε με την προετοιμασία από την πρώτη μέρα που βγαίνει σε διαβούλευση το νομοσχέδιο και κάνουμε μια προσπάθεια να παρακολουθήσουμε όλη την εξέλιξή του με τις γνώμες πολιτών και φορέων που κατατίθενται, για να έχουμε μία ετοιμότητα κ.λπ.. Είναι και για εμάς ένα ζήτημα ο χρόνος, αλλά για τους φορείς νομίζω είναι ζήτημα ουσίας για την εικόνα της Βουλής. Θα μπορούσε να πάει κάλλιστα την Πέμπτη η ακρόαση φορέων, να έχουν ένα στοιχειώδη χρόνο οι φορείς που θα ακροαστούν εδώ πέρα να ετοιμαστούν, τι θα μας πουν.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** O Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. Χαράλαμπος (Χάρης) Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Και εμείς από την πλευρά μας, θεωρούμε ότι είναι και ζήτημα και συμβολισμού, αλλά και πολιτικής ουσίας, να υπάρξει ένα εύλογο χρονικό διάστημα, εις τρόπον, ώστε να μπορούν να ενημερωθούν κατάλληλα οι φορείς, σε ένα σημαντικό, νομίζω, μια σημαντική προσπάθεια νομοθέτησης ανεξάρτητα αν συμφωνούμε ή διαφωνούμε. Το ζήτημα είναι να έχουν τον απαραίτητο χρόνο, οι ίδιοι οι φορείς, οι κοινωνικοί εταίροι με τους οποίους συνεχώς, σε οποιαδήποτε νομοθετική πρωτοβουλία είμαστε σε επικοινωνία. Νομίζω είναι κρίσιμο, κύριε Πρόεδρε και είναι και ένα ζήτημα και πολιτικού συμβολισμού πέραν των άλλων.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Λαμβάνω υπ’ όψιν μου αυτά τα οποία είπατε και θα επανέλθουμε κατά τη διάρκεια της συνεδρίασης, σας ευχαριστώ.

 Και συνεχίζουμε.

 Τώρα τον λόγο έχει ο Εισηγητής Πλειοψηφίας, κ. Κρητικός για τους φορείς.

**ΝΕΟΚΛΗΣ ΚΡΗΤΙΚΟΣ (Εισηγητής της Πλειοψηφίας):** Καλημέρα, πρώτα από όλα, σε όλους, να ‘μαστε καλά.

Το Οικονομικό Επιμελητήριο Ελλάδος, το Τεχνικό Επιμελητήριο Ελλάδος, ο Σύνδεσμος Επιχειρήσεων και Βιομηχανιών, ο Σύνδεσμος Βιομηχανιών Ελλάδος, ο Σύνδεσμος Εξαγωγέων Βορείου Ελλάδος, το Επιμελητήριο Αρκαδίας, ο Περιφερειάρχης Κρήτης, ο Πρόεδρος ΚΕΔΕ, Κεντρική Ένωση Δήμων Ελλάδος και ο Περιφερειάρχης Δυτικής Μακεδονίας. Αυτά είναι η πρόταση η δική μας.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Κρητικό.

H Εισηγήτρια της Μειοψηφίας, κυρία Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας ):** Καλημέρα σας, σας ευχαριστώ.

Προτεινόμενοι φορείς. Σύλλογο Εργαζομένων ΜΟΔ ΑΕ, Η Ελληνική Αναπτυξιακή Τράπεζα Επενδύσεων, η Ελληνική Αναπτυξιακή Τράπεζα, η Γενική Διεύθυνση Δημοσίων Επενδύσεων, Υπουργείο Οικονομικών και η ΚΕΔΕ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, κυρία Σταρακά.

O Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. Χαράλαμπος (Χάρης) Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Θα καταθέσουμε και στο τέλος της συνεδρίασης και ψηφιακά, αλλά και εντύπως τους φορείς, κύριε Πρόεδρε.

 Θα προσέθετα, πέραν αυτών που ειπώθηκαν, το Ινστιτούτο Μελετών της ΓΣΕΒΕΕ για τις μικρομεσαίες επιχειρήσεις, δεν ξέρω αν ακούστηκε η ΜΟΔ, η ΕΝΠΕ και φυσικά, οι Περιφερειάρχες Κρήτης και Δυτικής Μακεδονίας και επιφυλασσόμαστε να τους προσθέσουμε συνολικά στο τέλος.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε.

O Ειδικός Αγορητής της Κ.Ο. «Κ.Κ.Ε.», Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Δεν έχουμε κάποια πρόταση, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** O Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** ΤοΟικονομικό Επιμελητήριο της Ελλάδας, την Ανώτατη Διοίκηση Ενώσεων Δημοσίων Υπαλλήλων (ΑΔΕΔΥ), την ΓΣΕΒΕΕ, την Τράπεζα της Ελλάδος, το Πανελλήνιο Σωματείο Εργαζομένων στο ΕΣΠΑ, αν υπάρχει, το είδα απλά στη διαβούλευση, δεν ξέρω αν υπάρχει σαν σωματείο; Το Υπερταμείο, ο Σύνδεσμος Επιχειρήσεων και Βιομηχανιών (ΣΕΒ) και την Κεντρική Ένωση Δήμων και Κοινοτήτων Ελλάδας.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, κύριε Βιλιάρδο.

O Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Σύλλογος Εργαζομένων ΜΟΔ, Σύλλογος Εργαζομένων της ΔΕΘ, Εμπορικός Σύλλογος Θεσσαλονίκης, Επαγγελματικό Επιμελητήριο Θεσσαλονίκης, ΕΕΣΥΠ - το Υπερταμείο και η Ελληνική Αναπτυξιακή Τράπεζα.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, κύριε Τσακαλώτο.

O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας.

 **ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Ευχαριστώ, κύριε Πρόεδρε. Η Ελληνική Εταιρία Δίκαιης Αναπτυξιακής Μετάβασης ΑΕ, και ο Σύλλογος Εργαζομένων στη Μονάδα Οργάνωσης της Διαχείρισης του Κοινοτικού Πλαισίου Στήριξης. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας.

**ΚΑΖΑΜΙΑΣ ΑΛΕΞΑΝΔΡΟΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, προτείνουμε τους παρακάτω φορείς.

 Το Πανελλήνιο Σωματείο Εργαζομένων στο ΕΣΠΑ, τον Σύλλογο Εργαζομένων ΜΟΔ Αναπτυξιακών Προγραμμάτων ΕΣΠΑ, την Εθνική Αρχή Διαφάνειας, τη σύμπραξη «Όλη η ΔΕΘ ένα Πάρκο», τη Γενική Διεύθυνση Δημοσίων Επενδύσεων, την Ειδική Υπηρεσία Συντονισμού Ταμείου Ανάκαμψης (ΕΥΣΤΑ), την Ελληνική Αναπτυξιακή Τράπεζα και την Ελληνική Εταιρεία Δίκαιης Αναπτυξιακής Μετάβασης, θα τα στείλω και ηλεκτρονικά. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστώ κύριε Καζαμία. Οι προτάσεις όλες θα κατατεθούν στη γραμματεία της Επιτροπής οπότε να κάνουμε την επεξεργασία.

Και εισερχόμαστε τώρα στον κύκλο των τοποθετήσεων των Εισηγητών και των Ειδικών Αγορητών. Ξεκινάμε με τον Εισηγητή της Πλειοψηφίας, τον κύριο Κρητικό, για 15 λεπτά.

**ΝΕΟΚΛΗΣ ΚΡΗΤΙΚΟΣ (Εισηγητής Πλειοψηφίας):** Ευχαριστώ, κύριε Πρόεδρε. Θα είμαι πολύ πιο σύντομος σήμερα. Θα αναπτύξω τα θέματα περισσότερο τα άρθρα στην τρίτη συνεδρίαση.

Αγαπητέ κύριε Υπουργέ, αγαπητές κυρίες και κύριοι συνάδελφοι, καλημέρα όπως είπα προηγουμένως. Εισηγούμαι το σχέδιο νόμου του Υπουργείου Εθνικής Οικονομίας και Οικονομικών με τίτλο «Ενίσχυση των υπηρεσιών των αναπτυξιακών προγραμμάτων και συναφή οργανωτικά και διοικητικά ζητήματα». Καταρτίστηκε με σκοπό την ενίσχυση της εύρυθμης λειτουργίας και στελέχωσης των υπηρεσιών των αναπτυξιακών προγραμμάτων και των φορέων που εποπτεύονται από τον αρμόδιο Υπουργό για το Αναπτυξιακό Πρόγραμμα Δημοσίων Επενδύσεων, καθώς και την επιτάχυνση απορρόφησης των ευρωπαϊκών και εθνικών πόρων.

Κατά τη σημερινή πρώτη συνεδρίαση της Διαρκούς Επιτροπής Οικονομικών Υποθέσεων με αντικείμενο αυτής την επεξεργασία του ως άνω σχεδίου νόμου, θα προσπαθήσω για τα επόμενα λεπτά να παραθέσω βασικά σημεία του νομοσχεδίου. Περνώ απευθείας στο Β’ μέρος «Αναπτυξιακό Πρόγραμμα Δημοσίων Επενδύσεων» όπου εισάγονται τροποποιήσεις που αποσκοπούν στην αποσαφήνιση ορισμένων ζητημάτων που αφορούν στο νόμο 5140/2024 και στο Αναπτυξιακό Πρόγραμμα Δημοσίων Επενδύσεων, με σκοπό και την αποφυγή καθυστερήσεων κατά την εκτέλεση του Αναπτυξιακού Προγράμματος. Στην παροχή μισθολογικών κινήτρων στο προσωπικό της Γενικής Διεύθυνσης Δημοσίων Επενδύσεων και της Μονάδας Συμπράξεων Δημοσίου και Ιδιωτικού Τομέα. Στην αντιμετώπιση ειδικότερων ζητημάτων που αφορούν στο Εθνικό Πρόγραμμα Ανάπτυξης και στη μεταφορά και αξιοποίηση των πόρων του Πράσινου Ταμείου του Αναπτυξιακού Προγράμματος.

Να σταθώ στις συμβάσεις ΣΔΙΤ, στις συμβάσεις παραχώρησης και στις ενέργειες τεχνικής βοήθειας του Εθνικού Προγράμματος Ανάπτυξης για τις οποίες εισάγεται εξαίρεση από την προθεσμία των 18 μηνών εντός της οποίας αναλαμβάνονται νομικές δεσμεύσεις για λόγους που συναρτώνται ευθέως με τη φύση των συμβάσεων αυτών. Προβλέπεται η δυνατότητα σύστασης ομάδων εργασίας σε συντονιστική υπηρεσία και στους φορείς διαχείρισης του Εθνικού Προγράμματος Ανάπτυξης με σκοπό την επαρκή ανταπόκρισή τους στον προγραμματισμό, το σχεδιασμό, την προετοιμασία και τη διαχείριση των προγραμμάτων του ΕΠΑ. Γνωρίζουμε, κυρίες και κύριοι συνάδελφοι, πως η τρέχουσα προγραμματική περίοδος του ΕΠΑ λήγει την 31η Δεκεμβρίου του 2025 και ξεκινά η επόμενη περίοδος από το 2026 έως το 2030. Τροποποιείται το χρονικό περιθώριο για την έκδοση της ΚΥΑ για τη μεταφορά οικονομικών πόρων από το Πράσινο Ταμείο στην αρμοδιότητα διαχείρισης της Ειδικής Υπηρεσίας Δίκαιης Ανάπτυξης Μετάβασης.

Ως προς το Γ’ μέρος με τίτλο «Εταιρικό Σύμφωνο Περιφερειακής Ανάπτυξης» περιλαμβάνονται διατάξεις που αποσκοπούν στη ρύθμιση ζητημάτων που αφορούν στο ΕΣΠΑ με σκοπό την αποδοτικότερη λειτουργία των υπηρεσιών. Τι έχουμε σε αυτό το μέρος; Τον καθορισμό των διαδικασιών αξιολόγησης και επιλογής πράξεων προς χρηματοδότηση στα προγράμματα INTERREG. Επιπλέον, επιλύονται ζητήματα που αφορούν στις αρμοδιότητες του Γενικού Γραμματέα Εταιρικού Συμφώνου Περιφερειακής Ανάπτυξης καθώς και στις ανακτήσεις των πληρωμών, οι οποίες διενεργούνται στο πλαίσιο των προγραμμάτων INTERREG. Ρυθμίζονται ειδικότερα ζητήματα εποπτείας και κρίσης του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων και συντήρησης, τεχνικής υποστήριξης και ανάπτυξης προσαρμογών του Πληροφοριακού Συστήματος Συσσώρευσης Κρατικών Ενισχύσεων ήσσονος σημασίας. Διευθετούνται ειδικότερα ζητήματα προσωπικού που τίθενται κατά την εφαρμογή του νόμου 4314/2014. Συγκεκριμένα, αντιμετωπίζεται η ανάγκη κάλυψης των θέσεων των ειδικών υπηρεσιών και της κεντρικής υπηρεσίας της Μονάδας Οργάνωσης της Διαχείρισης Αναπτυξιακών Προγραμμάτων ΜΟΔ Α.Ε. Προβλέπεται ένα πιο ευέλικτο σχήμα, κατάλληλο για την κάλυψη των πιθανών κενών θέσεων με σκοπό την πιο εύρυθμη λειτουργία.

Επίσης, ρυθμίζεται το ζήτημα της αναπλήρωσης του Προϊσταμένου Γενικής Διεύθυνσης της Γενικής Αρχής Συντονισμού.

Στο τέταρτο μέρος, διατάξεις για την εύρυθμη λειτουργία των Αναπτυξιακών Εταιρειών και άλλες διατάξεις, αντιμετωπίζονται ειδικά θέματα, με σκοπό την εξασφάλιση της εύρυθμης λειτουργίας των ως άνω εταιρειών οι οποίες εποπτεύονται από τον αναπληρωτή Υπουργό.

Συγκεκριμένα, η Ελληνική Αναπτυξιακή Τράπεζα εξαιρείται από την υποχρέωση προσκόμισης ασφαλιστικής ενημερότητας και από κάθε διαδικασία συμψηφισμού ή κατάσχεσης σε βάρος απαιτήσεών της, ακόμα και όταν αυτές διαχειρίζονται από τρίτους κατά παρέκκλιση υφιστάμενων διατάξεων.

Τροποποιούνται οι εξουσιοδοτικές διατάξεις του καταστατικού της ΜΟΔ Α.Ε., καθώς καθιερώνεται δυνατότητα έκδοσης κανονισμού ως προς την εσωτερική διάρθρωση και λειτουργία της κεντρικής υπηρεσίας για θέματα που αφορούν στο προσωπικό της, καθώς και κανονισμού μισθώσεων και αποσαφηνίζεται ότι δημιουργείται ειδική ψηφιακή μονάδα για την παρακολούθηση της στελέχωσής της.

Εισάγεται η δυνατότητα σύστασης δικαιώματος επιφανείας επί ακινήτων που ανήκουν στην εταιρεία ΜΕΤΑΒΑΣΗ Μ.Α.Ε. καθιστώντας πιο ελκυστικές τις εκτάσεις αυτές για επενδύσεις μεγαλύτερης κλίμακας.

Ανατίθεται εφεξής στη Γενική Συνέλευση της Ελληνικής Αναπτυξιακής Τράπεζας Επενδύσεων η αρμοδιότητα για τη σύσταση της Επενδυτικής Επιτροπής που θα γνωμοδοτεί επί των επενδυτικών προτάσεων που θα υποβάλλονται στην εταιρεία.

Η Ελληνική Εταιρεία Συμμετοχών και Περιουσίας ΑΕ, προστίθεται στις εταιρείες του Δημοσίου για τις οποίες οι δαπάνες διαχείρισης και διοίκησης για την υλοποίηση συγχρηματοδοτούμενων πράξεων δύναται να βαρύνουν το εθνικό σκέλος του ΠΔΕ ή να αυξάνουν την εθνική συμμετοχή, καθόσον η Ελληνική Εταιρεία Συμμετοχών και Περιουσίας Α.Ε. συνδράμει σημαντικά στην υλοποίηση συγχρηματοδοτούμενων έργων μέσω της παροχής συγκεκριμένων υπηρεσιών ωρίμανσης και παρακολούθησης έργων, καθώς και της διενέργειας διαγωνισμών προς Υπουργεία και λοιπούς φορείς του Δημοσίου.

Στο πέμπτο μέρος, διατάξεις για την Ειδική Υπηρεσία Συντονισμού Ταμείου Ανάκαμψης, περιέχονται διατάξεις για την καλύτερη λειτουργία της Ειδικής Υπηρεσίας Συντονισμού του Ταμείου Ανάκαμψης, ενώ το έκτο μέρος, περιέχει επείγουσες διατάξεις.

Στην τρίτη συνεδρίαση, όπως είπα, στην κατ’ άρθρο συζήτηση, θα μου δοθεί η ευκαιρία να γίνω πολύ πιο αναλυτικός. Πρέπει όμως να πω ότι μετά την υιοθέτηση ενός συνεκτικού νομοθετικού πλαισίου για το ΑΠΔΕ, με τη θεσμοθέτηση του ν.5140/2024 προσθέτουμε ρυθμίσεις μέσω των οποίων βελτιώνεται η άσκηση της εθνικής αναπτυξιακής πολιτικής στοχεύοντας στην περαιτέρω επιτάχυνση απορρόφησης συγχρηματοδοτούμενων και εθνικών πόρων, καθώς και στην εύρυθμη λειτουργία των λοιπών αναπτυξιακών προγραμμάτων και των φορέων που τα διαχειρίζονται.

Σας ευχαριστώ θερμά.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, τον κ. Κρητικό, και για τον χρόνο.

Τον λόγο τώρα θα πάρει η Εισηγήτρια της Μειοψηφίας, κυρία Χριστίνα Σταρακά, μέσω Webex.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Ευχαριστώ.

Κυρίες και κύριοι συνάδελφοι, συζητάμε σήμερα στην Επιτροπή Οικονομικών το σχέδιο νόμου για την ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα, ένα νομοσχέδιο που αριθμεί 39 άρθρα, σε 6 μέρη, γεμάτα διορθώσεις, συμπληρώσεις, παρατάσεις και μεταφορές αρμοδιοτήτων.

Θα πει κάνεις, τι πιο αθώο. Μόνο που κατά την άποψή μου δεν είναι αθώο. Και εξηγούμαι γιατί. Γιατί οι διορθώσεις αυτές δεν γίνονται σε κενό χρόνο. Υπενθυμίζω:

Πρώτον, έχουν περάσει πλέον πάνω από 6 χρόνια διακυβέρνησης της Νέας Δημοκρατίας.

Δεύτερον, έχουν περάσει σχεδόν 6 χρόνια από τη θέσπιση του Εθνικού Προγράμματος Ανάπτυξης για τον Μεσοπρόθεσμο Αναπτυξιακό Προγραμματισμό αξιοποίησης των εθνικών πόρων του Προϋπολογισμού Δημοσίων Επενδύσεων.

Τρίτον, έχουν περάσει πάνω από τέσσερα χρόνια από την έγκριση του αρχικού Σχεδίου Ανάκαμψης και Ανθεκτικότητας «Ελλάδα 2.0», από την εκταμίευση στην Ελλάδα της προχρηματοδότησης και από την ψήφιση του ν.4622/2021.

Τέταρτον. Έχουν περάσει τέσσερα ολόκληρα χρόνια από τότε που εγκρίθηκε το ΕΣΠΑ 2021 - 2027 από την Ευρωπαϊκή Επιτροπή και βρισκόμαστε στη μέση της προγραμματικής περιόδου σε επίπεδο δαπανών με βάση τον Κανόνα 3.

 Πέμπτον. Έχουν περάσει τέσσερα ολόκληρα χρόνια από τότε που θεσπίστηκε το Εθνικό Σχέδιο Δίκαιης Αναπτυξιακής Μετάβασης. Από το 2021 και μετά η Ελλάδα είναι το μεγαλύτερο καθαρά ωφελημένο κράτος, κυρίες και κύριοι συνάδελφοι, σε αναλογία με το μέγεθος της οικονομίας της από τους πόρους της Ευρωπαϊκής Ένωσης, συνδυαστικά μέσω ΕΣΠΑ και Ταμείου Ανάκαμψης.

Όμως η εθνική μας οικονομία, πρώτον παραμένει τελευταία σε επενδύσεις είτε σε ακαθάριστο σχηματισμό κεφαλαίου ως ποσοστό του ΑΕΠ στην Ευρωπαϊκή Ένωση.

Δεύτερον. Έχει το δεύτερο μεγαλύτερο έλλειμμα ισοζυγίου τρεχουσών συναλλαγών στην Ευρωπαϊκή Ένωση.

Τρίτον. Παραμένει το χαμηλότερο κατά κεφαλήν ΑΕΠ σε ισοτιμία αγοραστικής δύναμης στην Ευρωπαϊκή Ένωση. Μέσα από αυτό το πρίσμα, δεν μπορούμε να είμαστε χαλαροί με το νομοσχέδιο επειδή απλά είναι τεχνικό ή διορθωτικό, γιατί πολλά από τα προβλήματα θα έπρεπε να έχουν εντοπιστεί και να έχουν λυθεί εδώ και καιρό, γιατί το περιεχόμενο του νομοσχεδίου μαρτυρά, κακό αρχικό σχεδιασμό και μεγάλες καθυστερήσεις.

 Θέλω να ρωτήσω τον κύριο Υπουργό. Κύριε Υπουργέ, τώρα καταλάβατε ότι δεν επαρκούν 18 μήνες για να αναληφθούν οι νομικές δεσμεύσεις των συμπράξεων δημοσίου και ιδιωτικού τομέα και των συμβάσεων παραχώρησης στο Εθνικό Αναπτυξιακό Πρόγραμμα. Επτά χρόνια μετά τη θέσπιση του Προγράμματος;

 Επίσης, τώρα θυμηθήκαμε κύριε Υπουργέ, ότι χρειάζεται Επιτροπή Αξιολόγησης ή και Ειδικό Μητρώο Αξιολογητών για τα προγράμματα του ΑΣΕΠ.

 Επίσης, ότι υπάρχουν συγχύσεις με το ολοκληρωμένο πληροφοριακό σύστημα διαχείρισης κρατικών ενισχύσεων;

Αφού, το ΕΣΠΑ 2021-2027, που έχει περάσει πλέον το μισό του κύκλου του;

Επίσης, απλοποιείται τη διαδικασία χρηματοδότησης των φορέων που υλοποιούν έργα του Ταμείου Ανάκαμψης και Ανθεκτικότητας. Τέσσερα χρόνια μετά την ψήφιση του αρχικού νόμου σας, καταλάβατε ότι δεν πρέπει να συνυπογράφει τα πάντα ο Υπουργός Οικονομικών και Εθνικής Οικονομίας;

 Επίσης, απαλλάσσετε την Ελληνική Εταιρεία Δίκαιης Αναπτυξιακής Μετάβασης από τον ΕΝΦΙΑ;

 Ειλικρινά, δεν ξέρω τι είναι πιο προκλητικό, ότι χρειάστηκε ένας χρόνος για να το θεσπίζετε ή ότι οι γαίες μετά λιγνιτικής αξιοποίησης περιήλθαν στην κυριότητα της ανωτέρω εταιρείας μόλις την 9η Ιουλίου του 2024, δηλαδή, τέσσερα χρόνια μετά τη δημοσίευση του Εθνικού Σχεδίου Δίκαιης Μετάβασης.

 Γι’ αυτό, λοιπόν, η φράση κατά την άποψή μας «δίκαιη μετάβαση» είναι ανέκδοτο για τους κατοίκους της Δυτικής Μακεδονίας και της Μεγαλόπολης, που συνεχίζουν να βιώνουν εγκατάλειψη και ανεργία ενώ, ο δημογραφικός μαρασμό είναι πολλαπλάσιος από της υπόλοιπης χώρας, αλλά οι διατάξεις αποδεικνύουν ότι η νομοθετική προχειρότητα δεν σταμάτησε ποτέ. Αποσαφηνίζεται, όπως λέτε με το άρθρο 3, την περίμετρο των φορέων του δημοσίου τομέα για την εφαρμογή του νέου αναπτυξιακού προγράμματος επενδύσεων που ψηφίσατε μόλις πριν ένα χρόνο. Αν, χρειάζεται ένας χρόνος για να διορθώσουμε, το ποιους αφορά το Εθνικό Πρόγραμμα Επενδύσεων, δεν θέλω να φανταστώ τα υπόλοιπα.

 Προβλέπεται μπόνους σε υπαλλήλους του Υπουργείου Οικονομικών, που πιάνουν στόχους τους οποίους είχατε αγνοήσει στο παρελθόν. Μου ακούγεται πάρα πολύ δίκαιο, ποιος θα μπορούσε να διαφωνήσει σε αυτό, ειδικά για υπαλλήλους που πληρώνουν καθημερινά τις δικές σας αστοχίες και τις δικές σας αλχημείες.

 Όμως, ποιοι ορίζουν τους στόχους, με ποια κριτήρια, ποιος αξιολογεί και ποιος διασφαλίζει ότι δεν θα γίνει ακόμα ένα εργαλείο κομματικής επιβράβευσης, γιατί γνωρίζουμε πάρα πολύ καλά πώς λειτουργεί η Κυβέρνηση Νέας Δημοκρατίας.

Οι αξιολογήσεις εντός εισαγωγικών, μετατρέπονται σε φωτογραφικές ρυθμίσεις, τα μπόνους μοιράζονται στους ημετέρους και οι πραγματικά άξιοι υπάλληλοι μένουν στην απέξω. Αλλά υπάρχουν και άλλα που χρειάζονται ρύθμιση, δίνετε τη δυνατότητα σύστασης δικαιώματος Επιφανείας Εδαφών, εντός των ζωνών απολιγνιτοποίησης που έχει η δίκαιη Μετάβαση Α.Ε. πέρα από το δικαίωμα Μίσθωσης.

Λέτε ότι αυτό είναι φιλοεπενδυτικό μέτρο, μένει να αποδειχθεί στην πράξη. Ωστόσο υπάρχουν και κίνδυνοι. Το Δημόσιο θα δεσμεύεται από ένα εμπράγματο δικαίωμα, δύσκολα αναστρέψιμο και με περιορισμένη ευελιξία αφού σε αντίθεση με τη Μίσθωση, η καταγγελία η ή τροποποίηση της επιφάνειας απαιτεί αποζημίωση ή δικαστική διαδικασία και φυσικά πάντα υπάρχει ο κίνδυνος του ανεπαρκούς ανταλλάγματος από μία Κυβέρνηση που είναι πάρα πολύ γενναιόδωρη προς τους επενδυτές, ειδικά όταν διαθέτει Δημόσια περιουσία.

Η Μετάβαση Α.Ε. δεν μπορεί να είναι βιτρίνα για fast track διευκολύνσεις σε επενδυτικά συμφέροντα. Χρειάζεται διαφάνεια, κοινωνική συμμετοχή και ισχυρή λογοδοσία. Αλλά με συγχωρείτε, αυτές οι λέξεις είναι ενοχλητικές για εσάς και το αποδεικνύεται και με τις Διατάξεις για την ΔΕΘ Helexpo που μόλις προχτές ήμασταν εκεί.

Πετάτε εκτός του Διοικητικού Συμβουλίου, όλους τους εκπροσώπους της Θεσσαλονίκης, της Περιφέρειας Κεντρικής Μακεδονίας και του Δήμου Θεσσαλονίκης, τους εκπροσώπους Παραγωγικών Φορέων και των εκπρόσωπο των Εργαζομένων και άντυτού όλο το Διοικητικό Συμβούλιο θα διορίζεται από το μέτοχο του, δηλαδή από το Υπερταμείο και Εκπρόσωποι των Φορέων της Θεσσαλονίκης εκτοπίζονται, στην κυριολεξία εκτοπίζονται σε μία διακοσμητική συμβουλευτική επιτροπή.

Άρα οι θεσσαλονικείς δεν θα έχουν πλέον κανένα ουσιαστικό ρόλο για την αξιοποίησή της ΔΕΘ, όλα πλέον θα καθορίζονται από το Υπερταμείο και από το Μαξίμου. Να το θυμούνται αυτό οι Θεσσαλονικείς στις επόμενες εκλογές που εκτιμώ ότι δεν θα αργήσουν και να έρθουν άλλωστε. Αλλά και όλοι οι Έλληνες της περιφέρειας πρέπει να αναρωτιούνται πώς γίνεται η Κυβέρνηση να μιλάει για Δημοσιονομικά επιτεύγματα, αλλά τους Δήμους να συνεχίζει να τους συμπεριφέρεται σαν φτωχούς συγγενής.

Παρατείνεται μέχρι το 2026 τη δυνατότητα των Δήμων να ισοσκελίζουν Προϋπολογισμούς με ανταποδοτικά Τέλη και ΚΑΠ. Αυτό τι σημαίνει στην πράξη;

Ότι δεν έχετε σχέδιο για τη Δημοσιονομική βιωσιμότητα των ΟΤΑ και ότι τους κρατάτε σε καθεστώς παραστάσεων, πατεντών και προσωρινών λύσεων. Ούτε Αποκέντρωση ούτε Αυτοτέλεια, μόνο εξάρτηση από το Κεντρικό Κράτος και τις Κυβερνητικές αποφάσεις. Τη στιγμή όμως που είστε γαλαντόμοι, σε ιδιωτικά συμφέροντα. Κυρίες και κύριοι συνάδελφοι αυτό το νομοσχέδιο είναι χαρακτηριστικό δείγμα της Διακυβέρνησης Μητσοτάκη.

Διορθώσεις επί διορθώσεων, παραστάσεις επί παραστάσεων, ευελιξία για τους λίγους και αβεβαιότητα για τους πολλούς. Το ΠΑΣΟΚ δεν πρόκειται να χαρίσει λευκή επιταγή. Στα προηγούμενα αντίστοιχα νομοσχέδια για τα Αναπτυξιακά Εργαλεία, είχαμε στηρίξει την Αρχή, γιατί πιστεύουμε στη σημασία της απορρόφησης των πόρων.

Αλλά παράλληλα καταθέταμε προτάσεις για διαφάνεια, κοινωνικό αντίκτυπο, μείωση ανισοτήτων, αλλά από τις οποίες σχεδόν δεν εισακούστηκε καμία. Το ίδιο κάνουμε και σήμερα. Λέμε όχι στην προχειρότητα, όχι στη φωτογραφική νομοθέτηση και στη λογική των ημετέρων. Καταθέτουμε, λοιπόν, τις δικές μας επεξεργασμένες στρατηγικές προτάσεις και ο Πρόεδρός μας ο Νίκος Ανδρουλάκης στη ΔΕΘ παρουσίασε ένα ολοκληρωμένο Προγραμματικό σχέδιο για τη Χώρα.

Ανάμεσα στους στόχους και τα μέτρα που πρότεινε ανέφερε έναν νέο Αναπτυξιακό Χάρτη που περιλαμβάνει την ενοποίηση όλων των Χρηματοδοτικών Εργαλείων, ΕΣΠΑ, Ταμείο Ανάκαμψης, Αναπτυξιακό Νόμο κλπ.

Πρότεινε, επίσης, τη δημιουργία ομίλου της Αναπτυξιακής Τράπεζας και του Ταμείου Εθνικού Πλούτου, στο οποίο ενσωματώνεται το λεγόμενο Υπερταμείο ως ανεξάρτητου θεσμού με ενιαία διοίκηση. Επιπλέον, βάζουμε στο προσκήνιο την περιφερειακή ανάπτυξη. Είμαστε αποφασισμένοι να προχωρήσουμε ως Κυβέρνηση σε 12 ξεχωριστά σχέδια περιφερειακής ανάπτυξης με εξειδικευμένο σχεδιασμό και ανά περιφέρεια και ανά περιφερειακή ενότητα. Η εφαρμογή των σχεδίων αυτών θα λαμβάνει υπόψη πάντα τις αρχές της νησιωτικότητας και της ορεινότητας γιατί χωρίς αυτές τις αρχές καμία δημόσια πολιτική σε μια χώρα με τη γεωγραφία της Ελλάδας δεν υπάρχει περίπτωση να φέρει αποτέλεσμα. Επίσης, θα επενδύσουμε στο «made in Greece» με φορολογικά κίνητρα για επενδύσεις στην ελληνική περιφέρεια με κέντρο βάρους τη διασύνδεση πρωτογενούς τομέα, μεταποίησης και τουρισμού.

Κυρίες και κύριοι συνάδελφοι, στο δικό μας αναπτυξιακό σχέδιο οι παραγωγικοί φορείς, η τοπική αυτοδιοίκηση και οι εργαζόμενοι θα έχουν ενεργή και συνεχή συμμετοχή στη χάραξη και την εκτέλεση της αναπτυξιακής πολιτικής. Στις επόμενες εκλογές κυρίες και κύριοι συνάδελφοι, θα γίνει ανάμνηση το δικό σας μοντέλο ανάπτυξης, όπου όλες οι αποφάσεις λαμβάνονται στις κάμαρες του Μεγάρου Μαξίμου και αν ξεφύγει τίποτα και στα γραφεία του Υπουργείου Οικονομικών. Εάν κάτι δείχνει αυτό το νομοσχέδιο είναι ότι η Νέα Δημοκρατία κυβερνά με το βλέμμα στο σήμερα, με το άγχος να μπαλώσει λάθη και να εξυπηρετήσει συμφέροντα, όμως με καμία στρατηγική για το αύριο.

Εμείς ως ΠΑΣΟΚ δηλώνουμε επιφύλαξη επί της αρχής και θα υπενθυμίζουμε ότι ανάπτυξη χωρίς διαφάνεια χωρίς κοινωνική δικαιοσύνη και χωρίς συμμετοχή δεν νοείται ανάπτυξη. Η χώρα χρειάζεται σοβαρό σχέδιο, όχι διορθώσεις της τελευταίας στιγμής και σε αυτό η κυβέρνηση αποτυγχάνει συστηματικά.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε την κυρία Σταρακά.

Τον λόγο έχει ο Ειδικός Αγορητής της Κοινοβουλευτικής Ομάδας «ΣΥΡΙΖΑ-Προοδευτική Συμμαχία», κ. Χάρης Μαμουλάκης, για 15 λεπτά.

 Ορίστε, έχετε τον λόγο, κ. Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της ΚΟ «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, ευχαριστώ.

 Κύριε Πρόεδρε και κυρίες και κύριοι συνάδελφοι, νομίζω ότι προτού υπεισέλθω στην τοποθέτησή μου στην πρώτη αυτή Επιτροπή θα ήθελα να θίξω το εξής ζήτημα, το οποίο το έχω αναφέρει και στο παρελθόν και δυστυχώς ακόμη είναι ατελέσφορο και αναφέρομαι στην εύρυθμη λειτουργία του Κοινοβουλίου αλλά και των Επιτροπών αυτού. Πιο συγκεκριμένα, θέλω να θυμίσω στο Σώμα ότι είμαστε πλέον η μοναδική χώρα στην Ευρωπαϊκή Ένωση των 27, όπου το οικείο κοινοβούλιό της λειτουργεί σε καθεστώς ακόμη, θα μου επιτρέψετε τον όρο, «covid», υπό ποια έννοια; Ότι Βουλευτές από απόσταση και δεν αναφέρομαι προφανώς στην Εισηγήτρια, γενικότερα στο πλαίσιο αυτό, είμαστε πλέον στα μέσα Σεπτέμβρη του 2025, η τελευταία χώρα, η 26η στην Ευρωπαϊκή Ένωση που εγκατέλειψε το μοντέλο αυτό, το εξ αποστάσεως, που προσβάλλει κατ’ εμέ τον Κοινοβουλευτισμό αλλά ήταν μια έκτακτη συνθήκη στο παρελθόν. Τώρα δεν υπάρχει κανένας απολύτως λόγος να παρατείνεται, παρά μόνο λόγος πολιτικός, που ενδεχομένως μπορεί να αναλύσουμε περαιτέρω. Είναι κάτι πολύ κομβικό και αναφέρομαι σε εσάς κύριε Πρόεδρε για να το μεταφέρετε και σε θεσμικό επίπεδο στον Πρόεδρο της Βουλής, τον κύριο Κακλαμάνη. Δεν μπορεί να είναι αυτό επιτρεπτό πλέον, δεν μπορούμε να επιτρέψουμε να λειτουργεί το Ελληνικό Κοινοβούλιο με αυτή τη συνθήκη, όταν όλη η Ευρώπη έχει προχωρήσει μπροστά, η Ιταλία ήταν η τελευταία χώρα τέλος του 2024. Κυρίες και κύριοι συνάδελφοι, είμαστε σε αυτή την Αίθουσα και αν ήταν υποχρεωτική η παρουσία των Βουλευτών αντιλαμβάνεστε ότι θα είχαμε μια διαφορετική προσέγγιση και στις επεξεργασίες των νομοθετημάτων, αλλά και στην Ολομέλεια, που θυμίζω ότι υπήρχαν και ποινές όταν δεν συμμετείχες σε διαδικασίες. Αυτό είναι κάτι πολύ κομβικό και για εμάς θεωρούμε ότι είναι επιβεβλημένο, δεν μπορεί να συνεχιστεί.

Νομίζω ότι η πρωτοβουλία της Κυβέρνησης με ένα νομοσχέδιο που για άλλη μια φορά δεν μας ξαφνιάζει, βρίσκεται στον έβδομο χρόνο διοίκησης του τόπου και ο τρόπος που νομοθετεί είναι βαθύτατα αντικανονιστικός, υπό την έννοια αντικοινοβουλευτικός διότι το νομοθέτημα αυτό που έρχεται, ναι μεν έχει έναν πυρήνα αναπτυξιακό, αλλά εντάσσονται και εμβόλιμα νομοθετικές παρεμβάσεις που καμία σχέση δεν έχουν με αυτή καθαυτή την ουσία του νομοσχεδίου. Άρα, λοιπόν, ατάκτως ειρημένα κάποιες τέτοιες ειρημένες διατάξεις να ενσωματωθούν σε έναν κεντρικό πυρήνα, νομίζω ότι αυτό δεν είναι η σωστή νομοθέτηση.

Παρά ταύτα, οφείλω να πω ότι σε θεωρητικό επίπεδο η χρηματοδότηση με πόρους από το Εταιρικό Σύμφωνο Περιφερειακής Ανάπτυξης το γνωστό (ΕΣΠΑ) αλλά και το Ταμείο Ανθεκτικότητας και Ανάπτυξης είναι κομβικής σημασίας για την Ελλάδα και αυτό για αρκετούς λόγους. Βέβαια, δυστυχώς εμείς θεωρούμε ότι ήταν μια πολύ μεγάλη χαμένη ευκαιρία, δεδομένου ότι αυτοί οι πόροι σχεδόν αθροίζονται στα 70 και πλέον δις αν βάλουμε και τις ΚΑΠ, ΕΣΠΑ-ΚΑΠ και βέβαια την RRF.

 Αυτή είναι μια χρηματοδότηση που δεν έχει ξαναδεί η πατρίδα μας από τη μεταπολίτευση και ο τρόπος που διανέμονται τα χρήματα αυτά τα 4 έτη και όπως έχουν δρομολογηθεί για τα υπόλοιπα και ειδικά για το δανειακό σκέλος του ταμείου Ανθεκτικότητας και Ανάκαμψης, φοβούμαστε ότι είναι μια πολύ μεγάλη χαμένη ευκαιρία για τον τόπο.

 Παρά ταύτα, βεβαίως είναι κομβικής σημασίας για την Ελλάδα και σημαντικό για αρκετούς λόγους αυτό.

 Πρώτον, θεωρούμε ότι επενδύσεις δεν θα μπορούσαν να γίνουν με αυτή τη δυνατότητα που έχουμε τώρα, αφού η Ελλάδα διαθέτει περιορισμένους εθνικούς πόρους. Όμως, μέσω του (ΕΣΠΑ) και του (RRF) εξασφαλίζεται μεγάλη εξωτερική χρηματοδότηση που επιτρέπει την υλοποίηση κρίσιμων έργων υποδομής- ανάπτυξης αλλά και καινοτομίας.

 Δεύτερον, στήριξη της οικονομίας και της απασχόλησης, μέσω της δημιουργίας νέων θέσεων εργασίας λόγω της υλοποίησης μεγάλων έργων, υποδομές, ενέργεια, τεχνολογία. Επίσης, την ενίσχυση των μικρομεσαίων επιχειρήσεων και τη βοήθεια στην Πράσινη και Ψηφιακή μετάβαση.

Τρίτον, μείωση περιφερειακών ανισοτήτων μέσω των προγραμμάτων του ΕΣΠΑ που χρηματοδοτούν έργα σε περιφέρειες και νησιά που έχουν την μεγαλύτερη ανάγκη υποδομών, ενισχύοντας τη χωρική αλλά και την κοινωνική συνοχή.

Τέταρτον, στρατηγικός εκσυγχρονισμός καθώς το ΕΣΠΑ καλύπτει τομείς, όπως η Καινοτομία, η Εκπαίδευση, η Κοινωνική Πολιτική, το Περιβάλλον, αλλά και το Ταμείο Ανθεκτικότητας και Ανάκαμψης, που έχει πιο στοχευμένο χαρακτήρα. Μεταρρυθμίσεις, Ψηφιακός Μετασχηματισμός, Πράσινη Ενέργεια, αναβάθμιση δεξιοτήτων εργαζομένων, συμβάλλοντας από κοινού στον εκσυγχρονισμό του κράτους αλλά και της οικονομίας.

 Σταθερότητα και Ανθεκτικότητα αφού μετά την κρίση χρέους και την πανδημία, το Ταμείο Ανθεκτικότητας και Ανάκαμψης, λειτουργεί ως «ασπίδα» απέναντι σε νέες οικονομικές και κοινωνικές αναταράξεις ενώ προσφέρει χρηματοδότηση σε κρίσιμες μεταρρυθμίσεις που αλλιώς θα καθυστερούσαν για δεκαετίες.

 Συνολικά τα δύο αυτά εργαλεία είναι μοχλοί ανάπτυξης που θα επέτρεπαν στη χώρα, να αξιοποιήσει ευρωπαϊκούς πόρους, να επιταχύνει μεταρρυθμίσεις, να βελτιώσει το βιοτικό επίπεδο και να αυξήσει την ανταγωνιστικότητά της.

 Είναι όμως αυτή η στόχευση της Νέας Δημοκρατίας;

 Αξιοποιεί προς όφελος των μικρομεσαίων επιχειρήσεων που αποτελούν όπως είθισται να λέγεται τη «ραχοκοκαλιά» της ελληνικής οικονομίας, τους πόρους από το ΕΣΠΑ και το Ταμείο Ανθεκτικότητας και Ανάκαμψης;

 Έχει δει η πλειοψηφία των πολιτών κάποια αλλαγή στο βιοτικό τους επίπεδο, ένεκα της αναπτυξιακής πορείας της χώρας για την οποία επαίρεται διαρκώς η Νέα Δημοκρατία;

Ποιοι έχουν τελικά πρόσβαση ειδικά στο δανειακό σκέλος του ταμείου Ανθεκτικότητας και Ανάκαμψης;

 Τα στοιχεία δεν συνηγορούν σε κάτι τέτοιο. Άλλη μια ιστορική ευκαιρία για τη χώρα μας πηγαίνει χαμένη. Παράλληλα, ως προς τον βαθμό πραγματικής απορρόφησης μέχρι τις 30 Ιουνίου του 2025, οι συνολικοί πόροι του εθνικού σχεδίου Ελλάδα 2.0, το ποσοστό αυτό ανέρχεται σε 36% του συνόλου των επιδοτήσεων, σε 49 και των δανείων σε 22% με τους λιμνάζοντες πόρους να φτάνουν στα 4,1 δισ.

 Σχετικά με την υλοποίηση των ορόσημων των Milestones και των στόχων που είναι προαπαιτούμενα του σχεδίου Ανθεκτικότητας και Ανάκαμψης, μόλις το 37% είναι ολοκληρωμένο ενώ απομένει για την ολοκλήρωση ένα ποσοστό της τάξης του 63% πριν το τέλος του 2026 που ολοκληρώνεται ο μηχανισμός, ενώ τα αιτήματα τροποποιήσεων που έχει καταθέσει το οικονομικό επιτελείο για διάφορα έργα, αποδεικνύουν μια σειρά από δομικές αδυναμίες στο σχεδιασμό αλλά κυρίως στη διαχείριση του προγράμματος.

Η Κυβέρνηση πέραν ότι δεν πραγματοποίησε παρ` όλες τις αλλεπάλληλες παρεμβάσεις και προτάσεις μας, μία επιτροπή διακομματικού χαρακτήρα που θα ενίσχυε τη διαφάνεια στην κατεύθυνση των πόρων αυτών, πέραν αυτού δεν πραγματοποίησε καμία ουσιαστική πρόοδο σε δομικά προβλήματα της δημόσιας διοίκησης παρά το προσφιλές σε αυτήν Outsourcing στον ιδιωτικό τομέα του σχεδιασμού και της υλοποίησης έργων, η απόδοση σε όρους διαφάνειας, αποτελεσματικότητας και ταχύτητας είναι απογοητευτική.

 Αντίστοιχα, η συνολική εκτέλεση του προγράμματος δημοσίων επενδύσεων του γνωστού ΠΔΕ από 01/01/25 μέχρι 30/06/25 τέλος Ιουνίου, παρουσιάζει ποσοστά απορρόφησης 28,39% για το εθνικό σκέλος, 28,12% για το σκέλος του ταμείου Ανθεκτικότητας και Ανάκτησης και 43,6% για το συγχρηματοδοτούμενο σκέλος.

Εδώ βέβαια εντάσσονται αναπόφευκτα και συνειρμικά στη συλλογική μνήμη μας κοινωνικά και πολιτικά, τα αλλεπάλληλα και ετερόκλητα σκάνδαλα που ταλανίζουν δυστυχώς τη χώρα, την διασπάθιση εθνικών και ευρωπαϊκών πόρων με το πιο πρόσφατο σκάνδαλο του ΟΠΕΚΕΠΕ που αποτελούν βαρύ πλήγμα για την αξιοπιστία της χώρας, αλλά και που στερούν και υποθηκεύουν το αναπτυξιακό μέλλον της Ελλάδας.

 Με το κατατεθέν νομοσχέδιο του Υπουργείου Οικονομικών υποτίθεται ότι σκοπείται κυρίως η επιτάχυνση της απορρόφησης των ευρωπαϊκών και εθνικών πόρων, που σχετίζονται με το Αναπτυξιακό Πρόγραμμα Δημοσίων Επενδύσεων, που χρηματοδοτεί κυρίως έργα υποδομών και υποστηρικτικών ενεργειών. Το Αναπτυξιακό Πρόγραμμα Δημοσίων Επενδύσεων, ουσιαστικά, έχει δύο σκέλη, δύο πυλώνες. Το εθνικό σκέλος που περιλαμβάνει τα έργα που χρηματοδοτούνται από αμιγώς εθνικούς πόρους, καθώς και τα έργα του Ταμείου Ανθεκτικότητας και Ανάκαμψης. Το δεύτερο είναι το σηματοδοτούμενο σκέλος που περιλαμβάνει τα έργα που χρηματοδοτούνται από συνδυασμό κοινοτικών πόρων και βέβαια εθνικών.

Υπάρχει και η απορρόφηση διαδικασιών χρηματοδότησης των φορέων που αφορούν έργα του Ταμείου Ανθεκτικότητας και Ανάκαμψης. Να δούμε τώρα τι έχει σχεδιάσει το κυβερνητικό επιτελείο προς τούτο. Να μοιράσει κίνητρα στα «τυράκια» στις υπηρεσίες και τους φορείς που ασχολούνται με το Αναπτυξιακό Πρόγραμμα Δημοσίων Επενδύσεων. Αναφέρθηκαν προηγουμένως κάποια παραδείγματα από το συνάδελφο από το «ΠΑΣΟΚ – ΚΙΝΗΜΑ ΑΛΛΑΓΗΣ». Νομίζω ότι στις Επιτροπές θα έχουμε τη δυνατότητα στην κατ’ άρθρον συζήτηση να αναφερθούμε διεξοδικά και αναλυτικά σε διάφορες εξέχουσες περιπτώσεις που κατά την άποψή μας δεν εναρμονίζονται με την σωστή νομοθέτηση αλλά και διοίκηση.

Έτσι λοιπόν τι κάνει η Νέα Δημοκρατία; Επεκτείνει την καταβολή επιπλέον ανταμοιβής επίτευξης στόχων στη Γενική Διεύθυνση Δημοσίων Επενδύσεων αλλά και στη μονάδα ΣΔΙΤ. Συστήνει ομάδες εργασίας για τις οποίες θα καθορίσει αποζημίωση. Δημιουργεί συνθήκες ευέλικτης κινητικότητας, μετατάξεων και ούτω καθεξής. Αποτελεί άραγε αυτού του τύπου η νομοθέτηση εχέγγυο έγκαιρου συνολικού μακροπρόθεσμου σχεδιασμού, που θα οδηγήσει στο επιδιωκόμενο αποτέλεσμα ή είναι ακόμα μία αποσπασματική προσπάθεια της τελευταίας στιγμής; Νομίζω ότι αυτό θα δοθεί η ευκαιρία στις επόμενες συνεδριάσεις να το δούμε διεξοδικά.

 Θα ήθελα, όμως, κύριε Πρόεδρε, να κλείσω με ένα χαρακτηριστικό παράδειγμα που κατά την άποψή μου είναι άρρηκτα συνδεδεμένο με αυτό που βιώνουμε σε πολιτικό επίπεδο στον τόπο. Θα αναφερθώ μόνο στο τμήμα της ΔΕΘ σήμερα. Καθώς επισκέφθηκα τη ΔΕΘ πριν από μερικές ημέρες για τις γνωστές διαδικασίες εκθεσιακού χαρακτήρα και τις προτάσεις από πλευράς του ΣΥΡΙΖΑ, όσον αφορά το οικονομικό πρόγραμμα, δεν σας κρύβω ότι ο μηχανικός ήθελα να δω σε επίπεδο σχεδιασμού τι προχώρησε στη ΔΕΘ. Το λέω αυτό γιατί θυμάμαι νέος Βουλευτής τον Ιούλιο του 2019, τον κύριο Μητσοτάκη από το βήμα της Βουλής, η πρώτη του τοποθέτηση ήταν μία εξαγγελία πέντε εμβληματικών έργων τα οποία οραματίζεται για την Ελλάδα. Έτσι μας είχε πει ο κ. Μητσοτάκης. Πέντε έργα τα οποία από βήμα της Ολομέλειας ο Πρωθυπουργός, Ιούλιο του 2019, δηλαδή έξι χρόνια και δυόμισι μήνες μετά, είχε πει τα εξής. Θέλω λίγο να φρεσκάρω τη μνήμη σας. Ενοποίηση Εθνικού Αρχαιολογικού Μουσείου με Μετσόβιο. Κατεδάφιση φυλακών Κορυδαλλού. Επιτάχυνση και εγκαταστάσεις της ΔΕΘ που θα μεταμορφώσουν το τοπίο. Βασιλικό Κτήμα στο Τατόι και Διεθνές Κέντρο Καινοτομίας στο Κερατσίνι. Ιούλιος του 2019. Εξαγγελίες του μόλις εκλεγμένου Πρωθυπουργού της χώρας. Δεν θα κρίνω την αναγκαιότητα ή μη ή τον τρόπο. Κρίνω την αξιοπιστία του ανδρός, κυρίες και κύριοι συνάδελφοι. Επιτομή του λόγου μας είναι οι πράξεις μας. Και έρχεται έξι χρόνια και τρεις μήνες μετά να ελέγξουμε τι έγινε από αυτές τις εξαγγελίες; Τίποτα. Τίποτα απολύτως. Πριν από επτά χρόνια μιλούσε για μεταμόρφωση της ΔΕΘ και έρχεται τώρα να ανατρέψει ένα σχεδιασμό. Καλώς θα πω εγώ, γιατί ήταν σε τελείως λάθος κατεύθυνση η προηγούμενη σχεδίασή του, με όλη την πόλη απέναντι ουσιαστικά της Θεσσαλονίκης. Πραγματικά δεν ξέρω πως αισθάνονται οι βουλευτές της συμπολίτευσης ενθυμούμενοι τις συγκεκριμένες δεσμεύσεις του Πρωθυπουργού. Προφανώς δεν μπορεί να μην το θυμούνται ειδικά οι παλαιότεροι. Πόσο αναξιόπιστος πλέον φαίνεται στην πράξη με τα λόγια που τότε εύκολα εκστόμισε. Μια μικρή παρένθεση, γιατί είναι καλό να θυμόμαστε και ειδικά για πρόσφατα γεγονότα.

Επιφύλαξη προφανώς και από την πλευρά μας για την Ολομέλεια. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Ευχαριστούμε τον κύριο Μαμουλάκη. Έχουν καταγραφεί αυτά τα οποία έχετε πει και πιστεύω θα δοθούν και απαντήσεις.

Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Ερχόμαστε σε άλλη μια συνεδρίαση στην Επιτροπή για να αντιμετωπίσουμε ζητήματα που στην κυριολεξία δεν απασχολούν τον ελληνικό λαό αλλά, μέσα και από τις προσπάθειες που κάνει το Υπουργείο, έχουν να κάνουν με την εύρυθμη λειτουργία υπηρεσιών, με τη δημιουργία σύγχρονων υποδομών διαχείρισης κονδυλίων, με μπόνους διεκπεραίωσης μάλιστα, με φοροαπαλλαγές, εισφοροαπαλλαγές και προνόμια στις εταιρείες που διαχειρίζονται αυτά τα κονδύλια.

Για να δούμε όμως λίγο την ιστορία. Ταμείο Ανάκαμψης, πήρε τη σκυτάλη από τους θεσμούς, που πήραν τη σκυτάλη από την Τρόικα, που όλα τα κόμματα του ευρωμονόδρομου, ΣΥ.ΡΙΖ.Α., ΠΑ.ΣΟ.Κ. και Νέα Δημοκρατία, όλη την προηγούμενη δεκαπενταετία έχουν στηρίξει και έχουν δημιουργήσει τις προϋποθέσεις έτσι ώστε το κεφάλαιο να κερδοφορεί, να βγαίνει από τα αδιέξοδα και τις δυσκολίες και ο λαός να σηκώνει στις πλάτες του το δικό του φορτίο.

Πού διαφωνούν σήμερα όλα τα κόμματα αυτά;

Διαφωνούν στο πόσο γρήγορα, στο πόσο αυξάνεται η ταχύτητα, επιταχύνεται η απορρόφηση κονδυλίων, όχι για την εξυπηρέτηση των λαϊκών αναγκών αλλά για την εξυπηρέτηση και τη δημιουργία υποδομών κερδοφορίας του κεφαλαίου και φαίνεται καθημερινά αυτό.

Σε τι περιβάλλον γίνεται αυτό;

Γίνεται σε ένα κρίσιμο περιβάλλον, που η χώρα μας είναι μέχρι τα μπούνια βαθιά βουτηγμένη, εμπλεκόμενη και πρωτοστατούσα τις περισσότερες φορές στους ιμπεριαλιστικούς σχεδιασμούς κάτω από την ομπρέλα του ΝΑΤΟ, των Ηνωμένων Πολιτειών και της Ευρωπαϊκής Ένωσης, στις ιμπεριαλιστικές συγκρούσεις, τόσο στο έδαφος της Ουκρανίας, που επιταχύνονται, οξύνονται και κλιμακώνονται, όσο και στη Σαουδική Αραβία, βάζοντας σε κίνδυνο και το λαό μας, καθιστώντας και τη χώρα μας στόχο αντιποίνων.

Μάλιστα, ακούμε και από το στόμα του Πρωθυπουργού να λέει ότι μέσα από τις επενδύσεις των ομίλων για τη διερεύνηση στον υποθαλάσσιο χώρο νότια της Κρήτης θα εξασφαλιστεί και θα διασφαλιστεί η εθνική κυριαρχία.

Περιμένουμε, δηλαδή, τα μονοπώλια, τους ομίλους και τις πολυεθνικές, να διασφαλίσουν και να εξασφαλίσουν την εθνική κυριαρχία της χώρας;

Φαίνεται, λοιπόν, ποιος είναι ο ρόλος και αυτής της Κυβέρνησης και όλων των κυβερνήσεων, που δεν έχουν σε τίποτα να θυσιάσουν την ίδια την πατρίδα μας, τον ίδιο τον ελληνικό λαό, για την κερδοφορία των ομίλων και του κεφαλαίου.

Μάλιστα, διανύουμε μια περίοδο όπου η αστική δικαιοσύνη, με τις πλάτες της Κυβέρνησης και των άλλων κομμάτων που υποκλίνονται στις επιταγές του κεφαλαίου, προχώρησαν στην αποφυλάκιση του φασίστα Μιχαλολιάκου, μάλιστα ανήμερα της επετείου επίθεσης από τους φασίστες της Χρυσής Αυγής στους συνδικαλιστές του ΠΑΜΕ, του Κ.Κ.Ε. και λίγο πριν την ημέρα της δολοφονίας του Παύλου Φύσσα, κάτι το οποίο κατήγγειλε το νεολαιίστικο, το εργατικό κίνημα, όλο ο λαός της πατρίδας μας και καταγγέλλει καθημερινά μέσα από τις κινητοποιήσεις του.

Για να δούμε όμως, το σημερινό νομοσχέδιο δένει με τις εξαγγελίες της ΔΕΘ;

Βέβαια και δεν δένει.

Δένει με την καθημερινή πραγματικότητα;

Βεβαίως.

Ποιος είναι αυτός που απορροφά τα κονδύλια από το Ταμείο Ανάκαμψης;

Είναι το μεγάλο κεφάλαιο, ναι ή όχι;

Λιγότερο από το 5% απορροφούν οι μικρομεσαίες, οι μεσαίες και οι πολύ μικρές επιχειρήσεις και όλο το υπόλοιπο ποσό το απορροφά το μεγάλο κεφάλαιο, όμιλοι και πολυεθνικές.

Ναι ή όχι;

Ναι, έτσι είναι, αδιάψευστα τα στοιχεία.

Όταν, δε, μιλάμε για μικρομεσαίες και μεσαίες επιχειρήσεις μιλάμε για επιχειρήσεις με προσωπικό πάνω από 10 εργαζόμενους.

Ποιος πληρώνει τα χρήματα που έρχονται με το Ταμείο Ανάκαμψης στη χώρα μας;

Ο ελληνικός λαός και οι λαοί της Ευρώπης από τη βαριά φορολογία, από τα ματωμένα υπερπλεονάσματα, από τη βαριά φορολογία των έμμεσων, των άδικων, των ταξικών, πάνω από 60% φόρων και των άμεσων φόρων, που φορτώνονται στις πλάτες του καθημερινά.

Κάνει, λοιπόν, αναδιανομή και η Κυβέρνηση μέσω του Ταμείου Ανάκαμψης, στην ουσία του ιδρώτα και του αίματος που παίρνει από τον ελληνικό λαό και το δίνει στο μεγάλο κεφάλαιο, χώρια όλα τα προνόμια.

Και τι εξασφαλίζει;

Μας εξασφαλίζει η Κυβέρνηση αλλά και τα άλλα κόμματα που την κρίνουν γιατί καθυστερεί να κάνει βήματα, το ΠΑΣΟΚ, ο ΣΥ.ΡΙΖ.Α., αυτό είπανε πριν, «δεν προχωράτε με γοργούς ρυθμούς», τι κάνει;

Μας βάζει στα σχολεία διαδραστικούς πίνακες, τα οποία επιδοτούνται από το Ταμείο Ανάκαμψης.

 **Και τι εξασφαλίζει; Μας εξασφαλίζει η Κυβέρνηση, αλλά και τα άλλα κόμματα που την κρίνουν γιατί καθυστερεί να κάνει βήματα. Το ΠΑΣΟΚ , ο Σύριζα αυτό είπανε πριν. Δεν προχωράτε με γοργούς ρυθμούς. Τι κάνει; Μας βάζει στα σχολεία δια δραστικούς πίνακες τα οποία επιδοτούνται από το Ταμείο Ανάκαμψης. Τα σχολεία που γίνονται σε container χωρίς καθηγητές σε προαύλια στοιβαγμένοι ο ένας μαθητής πάνω στον άλλον. Έχουν ανάγκη βλέπετε τους δια δραστικούς πίνακες. ‘Η τα νοσοκομεία και τα Κέντρα Υγείας, τα οποία επισκεπτόμαστε είτε φρέσκο βαμμένα, είτε με ενεργειακή αναβάθμιση για να ξεπακτώσουν υλικά προϊόντα οι μεγάλοι όμιλοι που έχουν επενδύσει σε αυτούς τους τομείς, χωρίς καμία αντισεισμική θωράκιση και προστασία, χωρίς υποδομές, χωρίς στελέχωση, χωρίς μόνιμους ιατρούς νοσηλευτές, χωρίς ασθενοφόρα και ΕΚΑΒ. Και μάλιστα βλέπουμε να υπάρχουν ενεργειακά αναβαθμισμένα τα οποία τα διαφημίζει** **Κέντρα Υγείας ή νοσοκομεία τη στιγμή που υπάρχουν μικροβιολογικά χωρίς μικροβιολόγους, χειρουργικά τμήματα στα** **κέντρα υγείας χωρίς χειρουργούς. Το Ταμείο Ανάκαμψης επιδοτεί όμως αυτές τις επενδύσεις τη στιγμή και αυτή είναι η αντίθεση, που όποιος έχει λεφτά μεταφέρεται στο νοσοκομείο με ελικόπτερο και όποιος δεν έχει μεταφέρεται στην καρότσα ενός αγροτικού.**

 **Τι άλλο κάνει; Δημιουργεί υποδομές και προϋποθέσεις, ώστε να έρθει γρήγορα να επενδύσει το μεγάλο κεφάλαιο. Χαρακτηριστικό παράδειγμα, στην περιοχή της Δυτικής Αττικής σε συνεργασία με ενεργειακούς ομίλους γίνεται προσπάθεια να προχωρήσει ένα έργο το οποίο θα κόψει τελείως στην μέση τις πόλεις της Δυτικής Αττικής. Το ονομάζει προαστιακό σιδηρόδρομο, ο οποίος είχε καταργηθεί λόγω της κυκλοφοριακής συμφόρησης και κομφούζιου που προκαλούσε προκειμένου να εξυπηρετήσει τις ανάγκες των ΕΛΠΕ των ενεργειακών ομίλων και να δημιουργήσει ακόμα περισσότερο κυκλοφοριακό κομφούζιο αφού οι διαβάσεις, δεν θα είναι υπόγειες, αλλά θα είναι επίγειες. Και μάλιστα δίπλα με το Ταμείο Ανάκαμψης κι αυτά θα τρέχουνε μέσα σε κατοικημένες περιοχές μέσα στον αστικό ιστό της πόλης δύο αγωγοί που θα μεταφέρουν κηροζίνη, βενζίνη, αέριο και πετρέλαιο.**

 **Για πηγαίνετε δίπλα να μείνετε, να φτιάξετε σχολείο να πηγαίνει το παιδί σας, ο ανιψιός σας, ή ο εγγονός σας σε αυτό το αθλητικό κέντρο, το πολιτιστικό ή το σχολείο να περνάνε καθημερινά παιδιά γονείς, εργαζόμενοι, κάτοικοι να πήζουν και να μην μπορούν να κυκλοφορήσουν στην περιοχή; Αυτό είναι το Ταμείο Ανάκαμψης και αυτός είναι και ο προσανατολισμός που έχει το επόμενο διάστημα.**

 **Το Ταμείο Ανάκαμψης, έρχεται και επιδοτεί τους ενεργειακούς ομίλους, ανανεώσιμες πηγές ενέργειας και πληρώνουμε το μάρμαρο ο ελληνικός λαός, μην μπορώντας να ανοίξει τους λογαριασμούς ενέργειας. Και ποιοι ψήφισαν το χρηματιστήριο ενέργειας; Δεν το ψήφισε ο Σύριζα; Δεν το υλοποίησε η Κυβέρνηση της Νέας Δημοκρατίας, διότι πιέζει το Ταμείο Ανάκαμψης γρήγορα;**

 **Να προχωρήσουν οι πλειστηριασμοί, το ξεκαθάρισμα των κόκκινων δανείων; Ναι ή όχι κύριέ Υπουργέ; Μα ποιοι ψήφισαν τους ηλεκτρονικούς πλειστηριασμούς; Μα ποιος έχει οδηγήσει σε αυτά τα αδιέξοδα το λαό μας; Ποιοι κινδυνεύουν σήμερα να χάσουν την πρώτη τους κατοικία; Όλοι μαζί εσείς δεν τα ψηφίσατε;**

**Να μιλήσουμε για την αδυναμία που υπάρχει σήμερα να ικανοποιηθούν οι σύγχρονες λαϊκές ανάγκες. Προχωράμε σε μία σύγχρονη λέτε, χρησιμοποιείτε τέτοιους όρους στο όνομα της ανάπτυξης, ψηφιακή μετάβαση. Ποιος πληρώνει** την **ψηφιακή μετάβαση, τα ψηφιακά πελατολόγια; Ποιος πληρώνει, τα ψηφιακά δελτία αποστολής, τα ψηφιακά τιμολόγια; Γιατί ευημερούν οι εταιρείες λογισμικού με τις πλάτες του Ταμείου Ανάκαμψης και την ίδια στιγμή έχει αυξηθεί το διοικητικό κόστος τόσο στα νοικοκυριά, όσο και στους μικρούς αυτοαπασχολούμενους που με τη λαιμητόμο του τεκμαρτού εισοδήματος και όλα αυτά τα πρόστιμα που έχετε βάλει στις πλάτες τους, είναι σε αδιέξοδο και θέλουν και είναι μπροστά στο να κλείσουν.**

 **Και για να δούμε λίγο και τι τάζετε στο μεγάλο κεφάλαιο; Τάζετε στήριξη, έτσι ώστε οι κοστοβόρες βιομηχανίες να βοηθηθούν να μην πληρώνουν πολύ βαρύ το μάρμαρο του τιμήματος της ενέργειας, τη στιγμή που τα νοικοκυριά τρομάζουν να ανοίξουν τους λογαριασμούς. Τι άλλο τάζετε; Και στη ΔΕΘ ο Πρωθυπουργός έταζε ενίσχυση και οικονομική στήριξη για την ηλεκτροκίνηση των πλοίων. Οι κακόμοιροι οι εφοπλιστές δεν πληρώνουν που δεν πληρώνουν φόρο καθόλου, φόροαπαλλάσσονται από όλες τις κυβερνήσεις διαχρονικά, θα τους δώσουμε και στήριξη τέτοια, ώστε να κάνουν ηλεκτρικά τα πλοία τους.**

 Πάμε, όμως, στα ηλεκτρικά ταξί. Τι έχετε κάνει εκεί, που λιγότεροι από 30, 40 κατάφεραν, γιατί ζητούσατε από τους ιδιοκτήτες ταξί την εξόφληση όλου του ποσού με τιμολόγιο, προκειμένου να κάνει ο άλλος την αίτηση για την ηλεκτροκίνηση; Να λοιπόν τα δύο μέτρα και τα δύο σταθμά. Για να μη μιλήσουμε γι’ αυτό το σκάνδαλο της παραχώρησης των δημοσίων ακινήτων, της περιουσίας του λαού μας, σε μεγάλους κατασκευαστικούς ομίλους με την προϋπόθεση, λέει, της επιστροφής ενός μέρους έτσι ώστε να το διαθέτει η κυβέρνηση με τη μορφή ενοικίου σε λαϊκά νοικοκυριά που αργότερα μπορεί και να το αγοράσουν.

Κανείς δεν πρόκειται να το αγοράσει, γιατί, ακριβώς, μέσα στην Ευρωπαϊκή Ένωση η επιβράδυνση της καπιταλιστικής οικονομίας έχει κάνει τα πρώτα μεγάλα βήματα της κάτι που σιγά – σιγά, δειλά – δειλά, θα αγκαλιάσει και τη χώρα μας. Θα οδηγήσει σε καινούργια αδιέξοδα τα νοικοκυριά και τα χρέη που θα υπάρχουν μέσω των δανεισμών θα οδηγήσουν σε περαιτέρω πλειστηριασμούς, κατασχέσεις, ξεκλήρισμα και εξώσεις. Γι’ αυτό και ενισχύετε, λόγω του ότι το βάζει προαπαιτούμενο και το Ταμείο Ανάκαμψης, και το δημοσιονομικό κώδικα και τις δυνάμεις καταστολής για να αντιμετωπίσετε τον γίγαντα λαό, αλλά δεν πρόκειται να σας περάσει.

Πάμε, λοιπόν, να πούμε και δυο κουβέντες για τη ΔΕΘ, αυτή τη μεγάλη, την τραγική απάτη που προσπαθείτε να καλλιεργήσετε στον ελληνικό λαό. Αλλά, δε, που εμείς ξέρουμε και δύο πράγματα και μπορούμε και καταλαβαίνουμε. Θα σας φέρω δύο παραδείγματα, για να δείτε πέρα από το γενικό. Ενισχύετε, λέτε, γιατί μειώνεται το φόρο στις οικογένειες πάνω από 10.000 ευρώ. Το μειώνεται 2% αν δεν έχει τέκνο, 4% αν έχει ένα τέκνο και πάει λέγοντας.

Για να δούμε κάτι. Λόγω της μη τιμαριθμοποίησης της κλίμακας για το Α21, ένα νοικοκυριό με ένα παιδί, που έχει εισόδημα 17.505 ευρώ, έχασε φέτος, από το Α21, 150 ευρώ. Πόσα του δώσατε με την απαλλαγή του φόρου που θα ισχύει από του χρόνου; Ακριβώς 150 ευρώ. Μπείτε και μετρήστε τα, να μην κάνω και ανάλυση.

Πάμε σε ένα νοικοκυριό με δύο παιδιά, το οποίο είχε εισόδημα 20.005 – 20.010 ευρώ. Έχασε, λοιπόν, από τη μη τιμαριθμοποίηση της κλίμακας του Α21, 336 ευρώ. Πόσα του δώσατε 400 ευρώ.

Πάμε, λοιπόν, σε μια οικογένεια με 14.000 ευρώ και τρία παιδιά. Έχασε από το Α21 1.440 ευρώ. Πόσα του δίνεται με τον φόρο; 487 ευρώ. Πάμε σε νοικοκυριό με τέσσερα τέκνα και 16.000 ευρώ εισόδημα. Χάνει από τη μη τιμαριθμοποίηση του Α21 2.160 ευρώ και γλιτώνει 2.200. Δηλαδή μόνο από το επίδομα παιδιών, μόνο από την κατακρεούργηση όλων αυτών των επιδομάτων που γίνεται τα τελευταία χρόνια εισπράξατε περισσότερα από αυτά που επιστρέψατε.

Δεν θα βάλω τους φόρους, τον ΦΠΑ, το φόρο πάνω στο φόρο, γιατί το ΦΠΑ μπαίνει πάνω στον Ειδικό Φόρο Κατανάλωσης, δεν θα βάλω την περικοπή όλων των άλλων επιδομάτων που έγινε τον τελευταίο χρόνο και, μάλιστα, για να δούμε λίγο πόσα νοικοκυριά και τι απώλεσαν το τελευταίο διάστημα. Τον τελευταίο χρόνο, μόνο το 2024, γύρω στα 250.000 νοικοκυριά απώλεσαν επιδόματα του Α21. Γύρω στα 55.000 νοικοκυριά απώλεσαν επίδομα ενοικίου και γύρω στα 60.000 νοικοκυριά απώλεσαν το κοινωνικό εισόδημα αλληλεγγύης.

Τα μαζέψατε από τον λαό, χώρια τους φόρους, τους έμμεσους και τους άμεσους, και επιστρέφετε ψίχουλα, χώρια από τη μεγάλη εισπραξιμότητα που είχατε από τα υπερπλεονάσματα και την αυξημένη φορολογία, περικόψατε, το μελετήσατε με τις επιτροπές σας και τα επιτελεία σας όσο μπορούσατε περισσότερο για να τα επιστρέψετε. Μετά τη φοροκαταιγίδα στους μικρούς αυτοαπασχολούμενους και τη λαιμητόμο, όπου, προσέξτε, γιατί μου ήρθε και ένας αυτοαπασχολούμενος, χάνουν το δικαίωμα λόγω της τεκμαρτής φορολόγησης να κάνουν αίτηση για εισοδήματα που δεν έχουν, για να μεταφερθεί ακόμα και ο σπουδαστής υιός ή η σπουδάστρια κόρη από ένα πανεπιστήμιο της επαρχίας στην Αθήνα. Είναι πολύ καλά μελετημένα τα σχέδιά σας και αυτά που προσφέρετε στον ελληνικό λαό.

Εκείνο, λοιπόν, που φαίνεται είναι ότι αυτή τη στιγμή δώσατε προνόμια, γιατί δεν ακούσαμε τίποτα για την κατάργηση του αναβαλλόμενου φόρου στις τράπεζες, για τη φορολόγηση των στρατηγικών επενδυτών και των βιομηχάνων, για τη φορολόγηση των εφοπλιστών και όλων των επενδυτών, για τη στροφή στην πολεμική οικονομία και τον πακτωλό χρημάτων έτσι ώστε να κερδίσουν οι όμιλοι που επενδύουν στην πολεμική οικονομία, τα οποία στηρίξατε, το μεγάλο κεφάλαιο.

Στην ουσία, δεν ακούσαμε για την ενίσχυση του λαϊκού εισοδήματος, το οποίο μένει κατακερματισμένο, κατακρεουργημένο σχεδόν 50%, στα προ δεκαπενταετίας επίπεδα. Και φαίνεται, καθημερινά, πόσο και πώς μπορεί να ψωνίζει, στο σούπερ μάρκετ, ένα λαϊκό νοικοκυριό, όταν βλέπει τα 50 ευρώ να εξανεμίζονται. Όχι μόνο της προμήθειας, που με βάση το Ταμείο Ανάκαμψης και όλα τα κόμματα, έτσι; POS, διασύνδεση ταμειακών κλπ., αλλά κονομάνε οι τράπεζες που βγάζουν δισεκατομμύρια. Και, μάλιστα, περισσότερα φέτος -σχεδόν διπλάσια από πέρσι το πρώτο 7μηνο, χωρίς να κάνουν τίποτα- από τις πλάτες του ελληνικού λαού. Δεν υπάρχει «λοιπόν».

Γι’ αυτό και καταψηφίζουμε και το συγκεκριμένο νομοσχέδιο σας. Δεν υπάρχει δρόμος ανάπτυξης μέσα από τα Ταμεία Ανάκαμψης, μέσα από τους θεσμούς, τις τρόικες και τα μνημόνια, μέσα από τον καπιταλιστικό δρόμο, για τον ελληνικό λαό. Ο ελληνικός λαός μπορεί να ακολουθήσει το δρόμο του αγώνα, της ρήξης, της αμφισβήτησης και της ανατροπής ενός σάπιου συστήματος, το οποίο γεννάει αγωνίες, αδιέξοδα και αβεβαιότητες.

 Κοιτάξτε τις δημοσκοπήσεις. Πρώτο αίσθημα, το άγχος. Δεύτερο, η αβεβαιότητα. Τρίτο, ο θυμός.

Μαζί με το Κ.Κ.Ε. να αγωνιστεί ο ελληνικός λαός για να ανοίξει ο δρόμος για γενικότερες αλλαγές στην οικονομία και στην κοινωνία, για την ικανοποίηση των σύγχρονων λαϊκών αναγκών.

Σας ευχαριστώ πάρα πολύ και για τον χρόνο.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Τσοκάνη.

Τον λόγο έχει ο κ. Βιλιάρδος από την Ελληνική Λύση. Ορίστε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κύριε Πρόεδρε.

Ξεκινώντας από ορισμένα βασικά θέματα της οικονομίας μας, αφού πρόκειται στην ουσία για ένα διαδικαστικό νομοσχέδιο που δεν έχει να πει πολλά κανείς, η Κυβέρνηση ανέφερε πρόσφατα ότι έχει μειώσει 83 συντελεστές φόρων, από το 2019. Αγωνιζόμενη, προφανώς, να πείσει την κοινή γνώμη πως αυτό που μετράει είναι ο αριθμός των φορολογικών μέτρων και όχι τα φορολογικά έσοδα, εις βάρος φυσικά των πολιτών.

Μάταια, κατά την άποψή μας, αφού οι πολίτες καταλαβαίνουν, ψάχνοντας στις τσέπες τους, ότι τα φορολογικά έσοδα, το 2024, ήταν αυξημένα περί τα 20 δισεκατομμύρια, σε σχέση με το 2019. Μόνο από τον πληθωρισμό και μόνο το 2024, φορολογήθηκαν με 10,5 δισεκατομμύρια επιπλέον -με τον ονομαζόμενο «πληθωριστικό φόρο», ο οποίος προκύπτει από το πληθωριστικό ΑΕΠ των 36 δισεκατομμυρίων. Όσον αφορά το 2025, θα φορολογηθούν με ακόμη περισσότερα. Το 2026, δεν θα τους επιστραφούν, στην πλειοψηφία τους, τα 1,76 δις των μέτρων, που ανακοίνωσε ο Πρωθυπουργός στη ΔΕΘ. Απλά, δεν θα τους τα πάρει το δημόσιο.

Είναι αδιανόητο να θριαμβολογεί η Κυβέρνηση, λέγοντας π.χ. ότι μείωσε πολλές φορές τον ΕΝΦΙΑ, χωρίς όμως να αναφέρει πως αύξησε ταυτόχρονα τις αντικειμενικές αξίες. Οπότε, τα φορολογικά έσοδα παρέμειναν σχεδόν τα ίδια. Τώρα, σχεδιάζει εναλλακτικά να διευρύνει τις περιοχές.

Σε κάθε περίπτωση, όλοι καταλαβαίνουν ότι η Νέα Δημοκρατία θα «δώσει» - σε εισαγωγικά- σε 10,5 εκατομμύρια Έλληνες, 1,76 δις, το 2026, αφού προηγουμένως τους πάρει πάνω από 21 δις, το 2024 και το 2025, μόνον από τον πληθωρισμό.

Αντίθετα, οι 5 μεγάλες τράπεζες κέρδισαν, μόνον το 2024, 54,7 δις –τριπλάσια, δηλαδή, από αυτά που θα «δώσει» η Νέα Δημοκρατία - χωρίς να πληρώσουν ούτε 1 ευρώ φόρους.

Την ίδια στιγμή, ο πραγματικός μέσος μισθός των πολιτών έχει υπερβεί τα όρια της εξαθλίωσης λόγω της ακρίβειας, όπως άλλωστε και οι μέσες κύριες συντάξεις που βυθίστηκαν πρόσφατα στα 783 ευρώ μηνιαία, αποτελώντας πραγματικά ντροπή για μία χώρα της Ευρωπαϊκής Ένωσης.

Όσον αφορά, δε, τις μικρομεσαίες επιχειρήσεις, υπήρξε πλήρης αδιαφορία, ενώ αυτό που απαιτείται είναι η μείωση των εισφορών εργοδοτών και εργαζομένων, οι οποίες είναι από τις υψηλότερες στην Ευρωπαϊκή Ένωση, έτσι ώστε να στηριχθούν πραγματικά και οι δύο ομάδες.

Συνεχίζοντας. Ασφαλώς ο πληθωρισμός περιορίζει το δημόσιο χρέος, τόσο σε απόλυτο μέγεθος, όσο και σε ποσοστιαίο ως προς το ΑΕΠ -ειδικά αν είναι υψηλός, όπως μετά το 2021:

 Σε απόλυτο, επειδή αυξάνει τα δημόσια έσοδα με τη διατήρηση των ίδιων φορολογικών συντελεστών σε αυξημένες τιμές, ενώ μειώνει τις πραγματικές δημόσιες δαπάνες, εφόσον δεν αυξάνονται ονομαστικά -όπως οι μισθοί των δημοσίων υπαλλήλων.

Σε ποσοστιαίο, λόγω του ότι αυξάνει το ονομαστικό ΑΕΠ, δηλαδή τον παρονομαστή του δείκτη χρέους προς ΑΕΠ.

Για παράδειγμα, με βάση την Ελληνική Στατιστική Αρχή, το πραγματικό Α.Ε.Π. της Ελλάδας, το 2024, αυτό, δηλαδή, από το οποίο υπολογίζεται ο ρυθμός ανάπτυξης ήταν στα 201,5 δισ. και το ονομαστικό στο 237,6 δισ., οπότε τα 36 δισ. προέρχονταν μόνο από τον πληθωρισμό. Ενώ το δημόσιο χρέος ως προς 237,6 δισ. ήταν, προφανώς, χαμηλότερο ποσοστιαία από ό,τι θα ήταν ως προς τα 201,5 δισ. και θα ήταν ακόμη χαμηλότερο, εάν ο πληθωρισμός ήταν υψηλότερος. Εάν, βέβαια, η Κυβέρνηση, θεωρεί τον πληθωρισμό ως δική της οικονομική επιτυχία, είναι κάτι διαφορετικό.

Ο αποπληθωρισμός τώρα, όπως αυτός που έχει η Ελλάδα την εποχή των τριών Μνημονίων έχει, ακριβώς, τα αντίθετα αποτελέσματα, οπότε είναι λαϊκισμός να συγκρίνει κανείς το τότε με το σήμερα. Τότε, για να έχει το Δημόσιο υψηλότερα έσοδα, όπως απαιτούσαν οι δανειστές και φυσικά συνεχίζουν να το απαιτούν, έπρεπε να αυξάνει τους φορολογικούς συντελεστές, ενώ σήμερα μπορεί ακόμη και να τους μειώνει με τα έσοδά του, παρόλα αυτά να αυξάνεται. Είτε με τον έναν τρόπο, βέβαια, είτε με τον άλλο, τα πλεονάσματα αυτού του είδους είναι πάντοτε ματωμένα, αφού δημιουργούνται εις βάρος των πολιτών και της οικονομίας, ενώ τότε μόνο δεν είναι ματωμένα, όταν προέρχονται από την παραγωγή πλούτου, οπότε από την άνοδο του πραγματικού Ακαθάριστο Εγχώριο Προϊόν.

Για τους εργαζόμενους και τους συνταξιούχους τώρα. Ο πληθωρισμός είναι, προφανώς, θανατηφόρος, αφού συρρικνώνει τα εισοδήματα τους, αφενός, μεν, μέσω των αυξημένων τιμών, αφετέρου, μέσω των, επίσης, αυξημένων έμμεσων φόρων, όπως τον Φόρο Προστιθέμενης Αξίας. Για επιχειρήσεις, βέβαια, δεν είναι το ίδιο, επειδή αυξάνουν ανάλογα τις τιμές τους, οπότε τα έσοδά τους, ενώ μειώνετε τα έξοδά τους, εάν φυσικά τα διατηρούν σταθερά. Λογικά, λοιπόν, οι εργαζόμενοι και οι συνταξιούχοι χρηματοδοτούν τα κράτη και τις μεγάλες κυρίως επιχειρήσεις σε εποχές πληθωρισμού, επειδή οι μικρές επιχειρήσεις δεν μπορούν να αυξήσουν εύκολα τις τιμές τους, χωρίς να χάσουν τζίρο.

Επομένως, γίνεται μια αναδιανομή των εισοδημάτων εις βάρος τους, αλλά προς όφελος του Δημοσίου και των μεγάλων επιχειρήσεων. Ενώ, ακριβώς, για τον λόγο αυτό, θεωρείται ο πληθωρισμός ο μεγαλύτερος φόρος για τους μισθωτούς, τους συνταξιούχους και τις μικρομεσαίες επιχειρήσεις.

Σε κάθε περίπτωση, το να θέλει η Κυβέρνηση να αντιμετωπίσει το πρόβλημα του χρέους με τη βοήθεια του πληθωρισμού, σε συνδυασμό με την υπερφορολόγηση, είναι, δυστυχώς, μία θανατηφόρα συνταγή για την Ελλάδα, πόσω μάλλον, επειδή οι θετικές επιδράσεις στο χρέος έχουν ημερομηνία λήξης, όταν η ανθεκτικότητα στην ακρίβεια και η φοροδοτική ικανότητα των πολιτών εξαντλούνται.

Ο πιο ανησυχητικός δείκτης, πάντως, για την ακρίβεια είναι ο δομικός πληθωρισμός, ο οποίος από το ανώτατο σημείο του τον Μάρτιο του 2023 στο 6,7% τότε, έχει υποχωρήσει ελάχιστα στο 3,9% τον Ιούλιο του 2025, ενώ είναι σχεδόν διπλάσιος από το μέσο όρο της Ευρωζώνης εις βάρος της αγωνιστικότητας, της οικονομίας μας, των μισθών κ.λπ..

Στο νομοσχέδιο τώρα, που στην ουσία αφορά διαδικαστικές διατάξεις για την προώθηση αναπτυξιακών προγραμμάτων από το Υπουργείο Οικονομικών, το οποίο έχει πάρει, πλέον, την αποκλειστική αρμοδιότητα για τα ευρωπαϊκά πακέτα μαζί με το Ταμείο Ανάκαμψης και Ανθεκτικότητας από το Υπουργείο Ανάπτυξης.

 Κατά την άποψή μας, κακώς, αφού δεν έχει καμία επιτυχία. Έχει σχέση κυρίως με την κατανομή πόρων και με την τροποποίηση στελέχωσης επιτροπών για την εξέταση προγραμμάτων, γεγονός που σημαίνει διορισμούς, οι οποίοι, όπως φαίνεται, θα γίνονται ως επί το πλείστον με αποφάσεις κυβερνητικών στελεχών της Νέας Δημοκρατίας. Θα προκαλούνται επιπλέον λειτουργικά έξοδα τα οποία στο μεγαλύτερο ποσοστό τους δεν έχουν ποσοτικοποιηθεί από το Γενικό Λογιστήριο του Κράτους. Η καθυστερημένη αυτή ενέργεια τεκμηριώνει, πάντως, την έλλειψη οργάνωσης και την αδιαφορία για την πραγματική ανάπτυξη της οικονομίας, σε μία εποχή που η ελληνική κοινωνία στο μεγαλύτερο μέρος της φτωχοποιείται, ενώ έχει χάσει την εμπιστοσύνη της στο πολιτικό σύστημα.

Συνεχίζοντας με τα περιεχόμενα του νομοσχεδίου. Στο εισαγωγικό Μέρος Α,΄ αναφέρεται ο σκοπός και το αντικείμενό του, τα οποία είναι η επιτάχυνση της απορρόφησης των ευρωπαϊκών και εθνικών πόρων, που, προφανώς, καθυστερούν σε μεγάλο βαθμό καθώς επίσης, η στελέχωση και λειτουργία των αρμόδιων υπηρεσιών για το Αναπτυξιακό Πρόγραμμα Δημοσίων Επενδύσεων και της Μονάδας Οργάνωσης της Διαχείρισης Αναπτυξιακών Προγραμμάτων Α.Ε. (Μ.Ο.Δ. Α.Ε.).

Το Μέρος Β΄, αφορά τη σύσταση επιτροπών και την καταβολή οικονομικών πόρων του Αναπτυξιακού Προγράμματος Δημοσίων Επενδύσεων, ενώ προβλέπεται, αν είναι δυνατόν πραγματικά, αμοιβή επίτευξης στόχων στο προσωπικό της Γενικής Διεύθυνσης Δημοσίων Επενδύσεων και της Μονάδα Συμπράξεων Δημόσιου και Ιδιωτικού Τομέα.

Ακόμη χειρότερα, εδώ, υπολογίζεται από το Γενικό Λογιστήριο το σχετικό ποσό που θα δοθεί ύψους 330.000, γεγονός που δημιουργεί την εντύπωση πως είναι προαποφασισμένο να δοθεί, οπότε στην ουσία πρόκειται για ένα καλυμμένο επίδομα, αφού δεν είναι δυνατόν να γνωρίζει τις επιδόσεις τους από πριν το Γενικό Λογιστήριο. Ισχύει, αλήθεια; Σε κάθε περίπτωση προκαλούνται εισοδηματικές ανισότητες, ειδικά, εάν οι υπάλληλοι αυτών των επιτροπών έχουν επιλεχθεί με κομματικά κριτήρια.

Επιπλέον, απελευθερώνεται από χρονικούς περιορισμούς η υλοποίηση των έργων ΣΔΙΤ των Περιφερειακών Προγραμμάτων Ανάπτυξης, ενώ συστήνονται στη Συντονιστική Υπηρεσία και στους φορείς διαχείρισης του ΕΠΑ ομάδες εργασίας, τα μέλη των οποίων δύναται να προέρχονται από τους εμπλεκόμενους φορείς. Δεν αναφέρεται, όμως, το αντικείμενό τους και δεν ποσοτικοποιείται η αμοιβή τους από το Γενικό Λογιστήριο, ενώ θα πρέπει να υπάρχει, τουλάχιστον, ένα ανώτατο όριο, ειδικά, εάν πρόκειται για κομματικές επιλογές.

Στο τρίτο μέρος, τώρα, προβλέπεται η συγκρότηση επιτροπών αξιολόγησης από το σχετικό Μητρώο Αξιολογητών για τα προγράμματα της INTERREG, διασυνοριακής συνεργασίας, καθώς, επίσης, για τις μετακινήσεις του προσωπικού των Υπηρεσιών της Εθνικής Αρχής Συντονισμού Προγραμμάτων ΕΣΠΑ. Προβλέπεται, επίσης, η ανάκτηση των αχρεωστήτως καταβληθέντων ποσών για τα προγράμματα INTERREG, όπου, εδώ, θα θέλαμε να γνωρίζουμε, τι ακριβώς και ποια προγράμματα αφορά – τουλάχιστον, για να ξέρουμε τι είναι.

Επιπλέον, αναφέρεται σε ζητήματα χρήσης του Ολοκληρωμένου Πληροφοριακού Συστήματος Διαχείρισης Κρατικών Ενισχύσεων για την Ανάπτυξη Εφαρμογών, με ένα κόστος που το Γενικό Λογιστήριο υπολογίζει σε 75.000 για τα έτη 2025 έως 2029. Αναφέρεται, επίσης, στη λειτουργία του Μητρώου Αξιολογητών κατά τη σύσταση της Επιτροπής Αξιολόγησης στα προγράμματα INTERREG, όμως, χωρίς να υπάρχει πρόβλεψη κοστολόγησης για την απασχόλησή τους από το Γενικό Λογιστήριο.

Τέλος, παρατείνονται οι αποσπάσεις και οι μετακινήσεις του προσωπικού που υπηρετεί στις Ειδικές Υπηρεσίες και στην Κεντρική Υπηρεσία της ΜΟΔ, ενώ ρυθμίζονται θέματα κινητικότητας του προσωπικού των ειδικών υπηρεσιών του ΕΣΠΑ.

Στο τέταρτο μέρος δρομολογούνται ρυθμίσεις για την Ελληνική Αναπτυξιακή Τράπεζα που εξαιρείται από την υποχρέωση προσκόμισης αποδεικτικό φορολογικής ή ασφαλιστικής ενημερότητας - δεν το καταλαβαίνουμε καν - για τη συμμετοχή της σε αναπτυξιακά προγράμματα, ενώ υπάρχει μία διάταξη για τη σύσταση επενδυτικής δικής της επενδυτικής επιτροπής. Επίσης, περιλαμβάνονται ρυθμίσεις για αποσπάσεις στη ΜΟΔ, οι οποίες, όμως, δεν περιγράφονται, αφού θα γίνουν με τροποποιήσεις μελλοντικά στο καταστατικό της.

Τι να ψηφίσουμε, λοιπόν; Τις τροποποιήσεις που θα γίνουν μελλοντικά; Πόσο μάλλον όταν δεν κοστολογούνται καν από το Γενικό Λογιστήριο, ενώ, ασφαλώς, θα έπρεπε να υπάρχει τουλάχιστον ένα ανώτατο όριο;

Επιπλέον, υπάρχουν ρυθμίσεις για την Εταιρεία της Απολιγνιτοποίησης, με τις οποίες απαλλάσσεται από τον ΕΝΦΙΑ και συστήνεται δικαίωμα επιφανείας επί ακινήτων της, δηλαδή χωρίς ιδιοκτησία γης. Εδώ, θα θέλαμε να γνωρίζουμε ποια, ακριβώς, αφορά, επειδή περιλαμβάνονται, επίσης, εκτάσεις με σημαντικά μεταλλεύματα - όπως είναι ο λιγνίτης ένα σημαντικό μετάλλευμα – καθώς, επίσης, λιγνιτικές μονάδες ή άλλες εκτάσεις που θα μπορούσαν να είναι καλλιεργήσιμες ή βοσκοτόπια, ελπίζοντας, βέβαια, να μη δηλώθηκαν από άλλους όπως οι εκτάσεις στην απάτη του ΟΠΕΚΕΠΕ που, πραγματικά, μας έχουν εξευτελίσει διεθνώς και ντρεπόμαστε όλοι μας.

Τέλος, ορίζεται ότι οι δαπάνες διαχείρισης και διοίκησης της ΕΕΣΥΠ, του Υπερταμείου των Ξένων, δηλαδή, του Τρίτου Μνημονίου, μπορούν να καλύπτονται από το εθνικό σκέλος του Προγράμματος Δημοσίων Επενδύσεων, κάτι που, πραγματικά, θεωρούμε εξωφρενικό, πόσο μάλλον από τη Νέα Δημοκρατία που ισχυρίζεται πως «δεν ψήφισε τον εφαρμοστικό νόμο του Τρίτου Μνημονίου», αν και ψήφισε το Τρίτο Μνημόνιο. Υπενθυμίζουμε ότι με βάση τη γνωμοδότηση του ΣτΕ «το Υπερταμείο των Ξένων» δεν ανήκει στο Δημόσιο, παρά το ότι κατέχει το σύνολο σχεδόν των κρατικών περιουσιακών μας στοιχείων.

Παράλληλα, βέβαια, έχει το προνόμιο της αυτοτέλειας, οπότε μπορεί να πληρώνει όποιους μισθούς θέλει εκτός του Δημοσίου Μισθολογίου. Πώς θα χαρακτηριζόταν, λοιπόν, το ότι πληρώνουμε τα έξοδα ενός οργανισμού που δεν ελέγχουμε; «Φιλανθρωπία»; «Αποικιοκρατία»; «Σπατάλη»; «Παράβαση καθήκοντος»; Όταν το Υπερταμείο είναι ζημιογόνο και αναποτελεσματικό, όπως έχουμε αποδείξει πολλές φορές; Όταν το ΤΑΙΠΕΔ έχει αυτονομία, να αποφασίζει για συμβάσεις, όπως των πυροσβεστικών ελικοπτέρων και το Δημόσιο να του πληρώνει τα έξοδα για όλη τη διαδικασία; Όταν δεν έχει αποτιμήσει καν την ΕΤΑΔ που θα μπορούσε να προσφέρει έστω ακίνητα στο στεγαστικό με τα 76.000 περίπου που έχει στην κατοχή της;

Το Γενικό Λογιστήριο πάντως δεν παρέχει κοστολόγηση για τη διάταξη αυτή ενώ θα έπρεπε να υπήρχε τουλάχιστον ένα ανώτατο όριο και περιγραφή των εξόδων, αν και εμείς θα την καταψηφίσουμε φυσικά όπως οτιδήποτε έχει σχέση με το Υπερταμείο. Απαιτούμε δε, πραγματικά απαιτούμε αυτή τη φορά -και το λέμε πάρα πολύ καιρό- να γίνει άμεσα επιτέλους η καταγραφή της περιουσίας της ΕΤΑΔ καθώς επίσης η αποτίμηση στο σύνολό της που δεν την ξέρουμε ακόμη μετά από τόσα χρόνια.

Στο πέμπτο μέρος υπάρχουν κάποια οργανωτικά των υπηρεσιών του Υπουργείου που δεν καταλαβαίνουμε τον λόγο, ο οποίος μάλλον είναι η συνήθης ψηφοθηρικοί διορισμοί στα πλαίσια του κομματικού πελατειακού κράτους που στοιχειώνει την οικονομία μας. ειδικότερα, διασπάται περαιτέρω σε τρία από δύο τμήματα η Γενική Διεύθυνση Αναφορών και Θεσμικής Υποστήριξης της Ειδικής Υπηρεσίας Συντονισμού του Ταμείου Ανάκαμψης με μια γενική περιγραφή των αρμοδιοτήτων του. Εδώ υπάρχει κόστος από το Γενικό Λογιστήριο για επίδομα θέσης για έναν Προϊστάμενο ακόμη, κόστος 8.700 περίπου ετησίως. Επίσης, διασπάται η Διεύθυνση Αναφορών Δράσεων Δανειακής Στήριξης σε δύο υποτμήματα χωρίς να υπάρχει εδώ περιγραφή των αρμοδιοτήτων.

Πώς γίνεται αλήθεια να υπάρχει και άλλο να μην υπάρχει;

Τέλος, υπάρχουν διατάξεις για τη στελέχωση των επιτροπών του Ταμείου Ανάκαμψης με την επιμήκυνση συμβάσεων και με συμπληρωματικούς διορισμούς καθώς, επίσης, κάποιες διατάξεις και τη διαδικασία χρηματοδότησης των φορέων που υλοποιούν τα έργα. Δεν θα αναφερθώ στα υπόλοιπα μέρη γιατί δεν υπάρχει χρόνος. Θα συνοψίσω μόνο λέγοντας ότι έχει κατατεθεί ένα νομοσχέδιο με διαδικαστικές ρυθμίσεις ασαφούς χρησιμότητας και κόστους από μία Κυβέρνηση που ισχυρίζεται μεν ότι θέλει να αλλάξει το χρεοκοπημένο παραγωγικό μας μοντέλο -όπως λέμε εμείς από την πρώτη μέρα στη Βουλή έχοντας όμως καταθέσει ένα ολοκληρωμένο πρόγραμμα 500 σελίδων και δεν λέμε απλά θεωρίες- χωρίς η Κυβέρνηση να δρομολογεί απολύτως τίποτα προς αυτή την κατεύθυνση.

Ευχαριστώ πολύ κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Βιλιάρδο.

Τον λόγο έχει ο κ. Ευκλείδης Τσακαλώτος Ειδικός Εισηγητής της Κ.Ο. Νέα Αριστερά.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Εισηγητής της Κ.Ο. «Νέα Αριστερά»):** Ευχαριστώ κύριε Πρόεδρε.

Σκεφτόμουν ερχόμενος στην Επιτροπή αν κάποιος ήθελε να γράψει ένα βιβλίο το 2034, 60 χρόνια μετά τη μεταπολίτευση και την οικονομική ιστορία της Ελλάδας μετά από 1974 τι θα έλεγε, τι θα έγραφε. Προφανώς, για να είναι καλό το βιβλίο αυτό δεν μπορεί να είναι απλώς στοιχεία ότι έγινε αυτό, έγινε το άλλο. Θα έπρεπε να έχει κάποιο αφήγημα τι έγινε στην Ελλάδα. Η οικονομική της ιστορίας του 1974 θα έπρεπε να έχει κάποια νήματα που διαπερνούν όλες αυτές τις δεκαετίες. Νομίζω ότι ένα νήμα που θα του πρότεινα να σκεφθεί ο μελλοντικός ιστορικός είναι πως η Ελλάδα είναι η χώρα της των χαμένων ευκαιριών. Γιατί η Ελλάδα είχε πάρα πολλές ευκαιρίες και από εσωτερικούς πόρους και δυνατότητες από την ίδια την Ελλάδα και από την Ευρωπαϊκή Ένωση -Ταμείο Συνοχής, ΕΣΠΑ, Ταμείο Ανάκαμψης τώρα- να αλλάξει ριζικά πώς δουλεύει αυτή η χώρα, πώς διοικείται αυτή η χώρα. Νομίζω το νήμα που θα είχε ο μελλοντικός ιστορικός θα είναι μια αποτυχημένη χώρα, μια χώρα που της δόθηκαν πολλές φορές ευκαιρίες και δεν μπόρεσε να τις εκμεταλλευτεί.

Επειδή μιλάμε για το νομοσχέδιο επί της αρχής και για το Ταμείο Ανάκαμψης και για το ΕΣΠΑ και για τη ΔΕΘ όλα άρχισαν στραβά από το 2019 με το Ταμείο Ανάκαμψης και πέρα. Καταρχάς δεν έγινε καμία διαβούλευση παρ’ όλο που η Ευρωπαϊκή Ένωση είπε ότι πρέπει να γίνει διαβούλευση. Θυμάμαι την ίδια εποχή που ήταν Πρωθυπουργός ο κ. Μητσοτάκης, ήταν Πρωθυπουργός ο Mario Draghi, που δεν είναι κάποιος αριστεριστής -νομίζω θα συμφωνήσετε μαζί μου- και έκανε σοβαρή διαβούλευση και με τους κοινωνικούς εταίρους και με την τοπική αυτοδιοίκηση για να συζητήσουν ποιες είναι οι προτεραιότητες, ποια πράγματα πρέπει να αλλάξουν στη χώρα, που είναι κατάλληλα να πάνε τα λεφτά με βάση, επειδή ο Draghi είναι και οικονομολόγος, το κόστος ευκαιρίας. Δηλαδή, δεν είναι μόνο τι έργο κάνεις, αλλά αυτό το έργο που κάνεις τι θα μπορούσες να κάνεις αν δεν έκανες αυτό το έργο δηλαδή με κάποια κριτήρια. Εσείς προτιμήσετε να μην έχετε διαβούλευση στο Ταμείο Ανάκαμψης και το κάνετε και σε πάρα πολλά άλλα νομοσχέδια μετά από το Ταμείο Ανάκαμψης. Σε νομοσχέδια που υποτίθεται ότι ήταν για το περιβάλλον, σε νομοσχέδια που ήταν για τη δίκαια μετάβαση στην Κοζάνη. Συστηματικά δεν οργανώσατε τη σοφή διαχείριση της γνώσης που δεν είναι στο κέντρο. Είναι σε πολλά επίπεδα, σε φορείς, σε τοπικές κοινωνίες ,στα πανεπιστήμια και προτιμήσατε ότι αυτό το μοντέλο δεν ήταν για σας.

Τι έπρεπε να γίνει στο Ταμείο Ανάκαμψης; Έπρεπε να αποφασίσει η κοινωνία, με την Κυβέρνηση να έχει το πρώτο λόγο αφού της έδωσε η κοινωνία την εντολή, κάποιες αποστολές. Θα σας πω πέντε, έξι. Δεν έχει σημασία, μπορεί να λέω τις λάθος αποστολές και έγιναν κάποιες άλλες που έπρεπε να γίνουν. Αλλά κάποιες αποστολές. Τι ήταν αυτές οι αποστολές; Το δημογραφικό, η ερήμωση της χώρας, η προστασία από κλιματικές καταστροφές, η λειψυδρία που έρχεται, το εκπαιδευτικό σύστημα και πώς μπορεί να διαμορφωθεί. Αυτό που είπε η συνάδελφος από το ΠΑΣΟΚ, να συνδεθεί η μεταποίηση με τον αγροτικό τομέα με πιο δυναμικό τρόπο. Αν αρχίσεις με κάποιες αποστολές, τότε ξέρεις τη χρηματοδότηση που χρειάζεται κάθε αποστολή. Τα εργαλεία που χρειάζεται η κάθε αποστολή. Και στα εργαλεία βάζω τους δημόσιους υπαλλήλους που θα χρειάζεται να το διαχειριστούν. Το κάνεις από την αρχή. Δεν έρχεσαι καθοδόν και λες «Ωχ, είχαμε αυτή την τρύπα, ας αλλάξουμε τη δημόσια διοίκηση. Εδώ έχουμε άλλη τρύπα, ας αλλάξουμε τη δημόσια διοίκηση εκεί». Είναι μέσα στα εργαλεία από την αρχή για να υπηρετήσεις κάποιες αποστολές.

Αν έχεις αποστολές, έχεις και άλλα αβαντάζ. Καταρχάς, έχεις το αβαντάζ ότι μπορεί να υπάρχει μια πραγματική λογοδοσία. Όταν δεν έχεις στόχους και είναι καθαροί οι στόχοι και οι στόχοι δεν είναι η ανάπτυξη. Η λειψυδρία, αν ήταν μία από τις αποστολές, που όλοι ξέρουμε, ελπίζω ότι πήγατε κάπου στην περιφέρεια στις διακοπές, θα δείτε ότι παντού υπάρχει αυτό το πρόβλημα. Επηρεάζει και τους αγρότες, επηρεάζει και τις πόλεις, επηρεάζει και τον τουρισμό. Αν είχατε αυτή την αποστολή και το Ταμείο Ανάκαμψη υπηρετούσε αυτό, θα μπορούσαμε να κρίνουμε στο 2025 που είμαστε τώρα, πώς πήγε αυτό. Θα ήταν κάτι ορατό. Αλλά εσείς δεν μπορεί να βάλετε ορατούς στόχους. Γιατί οι ορατοί στόχοι και ο προγραμματισμός σημαίνει λογοδοσία. Η λογοδοσία δεν βοηθάει μια κυβέρνηση που θέλει να μοιράσει λεφτά στους δικούς του, που θέλει αυτά να γίνονται με τον τρόπο που γίνονται. Ποιος είναι ο τρόπος αυτός αν δεν προγραμματίσεις ότι παίρνεις έργα που θα έκανε ο ιδιωτικός τομέας και οι μεγάλοι επιχειρηματικοί όμιλοι. Τους παίρνεις αυτούς και τους δίνεις χρήματα για κάποιο έργο. Πού ξέρετε, αν δεν έχει γίνει διαβούλευση, αν δεν έχουμε στόχους, αν αυτά τα έργα θα τα έκαναν από μόνοι τους και αν απλώς αυτά τα λεφτά που δώσαμε στον ιδιωτικό τομέα είναι απλώς δωράκια. Γι΄αυτό χρειάζεται ένας προσχεδιασμός και γι΄αυτό χρειάζεται να έχουμε στόχους. Γι΄αυτό χρειάζεται να έχουμε λογοδοσία. Κανένα από αυτά δεν έκανε αυτή η Κυβέρνηση. Κανένα από αυτά. Δεν είμαστε στη θέση να μπορούμε να εξετάσουμε αν πήγαν καλά τα λεφτά. Και γιατί δεν σας ενδιαφέρει. Τι σας ενδιαφέρει;

Είσαστε μια πολύ τυχερή Κυβέρνηση από μια άποψη. Γιατί καμία άλλη κυβέρνηση για πολλά χρόνια δεν είχε δημοσιονομικούς κανόνες. Επανήλθαν μόνο πέρσι. Καμία κυβέρνηση δεν είχε το Ταμείο Ανάκαμψης. Τι έχει κάνει το Ταμείο Ανάκαμψης; Έχει δώσει κάποια χρήματα που μπορούν να βοηθήσουν τους αριθμούς του ΑΕΠ. Και όντως έχουν βοηθήσει τους αριθμούς του ΑΕΠ. Κι όταν λέτε ότι είμαστε η πρώτη χώρα σε ανάπτυξη πάνω από το μέσο όρο. Προφανώς. Αυτό ήταν ο στόχος του Ταμείου Ανάκαμψης; Για μια διάρκεια πέντε, έξι χρόνια να πούμε ότι έχουμε μεγαλύτερη ανάπτυξη από το μέσο όρο της Ευρωπαϊκής Ένωσης. Αυτός ήταν βασικός στόχος; Με αυτό θα πάτε στις εκλογές τις επόμενες ή θα πείτε; Θα πείτε ότι είχαμε κάποιες αποστολές και τις τελειώσαμε; Και πόσα χρήματα έχουν σπαταλήσει, έχουν χαθεί από το Ταμείο Ανάκαμψης;

Στη δική μου εκλογική περιφέρεια υπάρχει δήμος που έχει χρηματοδοτήσει έναν ποδηλατόδρομο, ένα τεράστιο σιντριβάνι, έχει κόψει δέντρα. Kαι ποια είναι η ειρωνεία;

Θα έχει κόψει τα δέντρα, γιατί είναι οικολογικό το έργο. Για να μπορεί να χρηματοδοτηθεί. Γιατί κάνει έναν ποδηλατόδρομο που αρχίζει από το πουθενά και πάει στο πουθενά. Και αυτό είναι αναπτυξιακό έργο. Η ανάπλαση. Αυτό δεν είναι ανάπτυξη. Δεν είναι μια ανάπτυξη που ακολουθεί κάποιες αποστολές, κάποιους στόχους που χρειάζεται ο ελληνικός λαός. Αυτό είναι δώρα στους δικούς μας τους δημάρχους να μπορούν να δείξουν έργο. Ένα σιντριβάνι τεράστιο. Πραγματικά, χρειάζονται οι Δήμοι της Αθήνας συντριβάνια;

Πραγματικά, το θεωρείτε αυτό προτεραιότητα; Ότι αλλάζει η αίσθηση της κοινωνίας, όταν έχουμε μεγαλύτερα σιντριβάνια σε μια χώρα που έχει λειψυδρία;

Kαι δεν έχετε καμία φαντασία για κάτι άλλο που μπορούσε να χρησιμοποιηθεί για το δημογραφικό, για την ερήμωση της χώρας, για όλους τους άλλους στόχους που έχω πει;

Τελειώνω, κύριε Πρόεδρε, γιατί αυτή η συζήτηση είναι επί της αρχής και όχι για τα άρθρα, με την εξής σκέψη, αυτό που άρχισα. Ότι ο οικονομικός ιστορικός στα 60 χρόνια της Μεταπολίτευσης το 2034, αν δεν αλλάξει τίποτα, θα μείνει ως βασικό νήμα του βιβλίου του «Η Ελλάδα, η χώρα των χαμένων ευκαιριών». Μέχρι το 2034 υπάρχουν άλλα 9 χρόνια. Δηλαδή, 9 χρονιά για να μπορεί ο έρημος ιστορικός να γράψει ότι τα τελευταία 9 χρονιά κάτι άλλαξε σ’ αυτή τη χώρα. Κατάλαβε ότι δεν μπορεί να έχει συνέχεια ευκαιρίες. Κατάλαβε η Ελλάδα ότι χρειάζεται τον σχεδιασμό. Ότι δεν μπορεί να συνεχιστεί με το πελατειακό σύστημα. Δεν μπορεί να συνεχίσει να δίνει έργα στους φίλους με τα έργα που θέλουν οι φίλοι να κάνουν έτσι κι αλλιώς και χωρίς τα χρήματα της Ευρωπαϊκής Ένωσης. Μια χώρα που έχει και σχεδιασμό, και απολογισμό, και λογοδοσία.

Σας ευχαριστώ πολύ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, τον κύριο Τσακαλώτο.

Είναι μαζί μας η Γενική Γραμματέας ΕΣΠΑ, η κυρία Βασιλική Παντελοπούλου.

Θα συνεχίσουμε με τον κύριο Ανδρέα Βορύλλα, Ειδικό Αγορητή της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ΄΄», για 15 λεπτά.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Ευχαριστώ, κύριε Πρόεδρε.

Κύριε Υπουργέ, θα ήθελα να συμφωνήσω με τον κύριο Τσακαλώτο, ότι η Κυβέρνηση ήταν τυχερή με το Ταμείο Ανάκαμψης, γιατί μετά το 2026 που λήγει το Ταμείο Ανάκαμψης το επενδυτικό κενό, για να έχουμε τη σημερινή εικόνα, είναι 18 δισεκατομμύρια τον χρόνο. Οπότε καταλαβαίνετε τι γίνεται.

Tο παρόν νομοσχέδιο, αν το δει κανείς μόνο από τον τίτλο του, δημιουργεί προσδοκίες για σοβαρές και τολμηρές μεταρρυθμίσεις. Όμως, όταν διαβάζουμε προσεκτικά τις διατάξεις του διαπιστώνουμε ότι δεν πρόκειται για σχέδιο με στρατηγικό βάθος, αλλά για ένα συνονθύλευμα τροποποιήσεων, ένα μωσαϊκό διορθώσεων που ούτε λύνει τα μεγάλα προβλήματα, ούτε χαράσσει μια καθαρή αναπτυξιακή πορεία για τη χώρα μας.

Θα ήμασταν άδικοι, αν δεν αναγνωρίζαμε ορισμένες θετικές πλευρές.

Αποσαφηνίζονται ορισμένες διαδικασίες στο Αναπτυξιακό Πρόγραμμα Δημοσίων Επενδύσεων, ώστε να μειωθούν ερμηνευτικά κενά και καθυστερήσεις.

Προβλέπεται η καταβολή ανταμοιβής σε στελέχη της Γενικής Διεύθυνσης Δημοσίων Επενδύσεων και της Μονάδας ΣΔΙΤ, κάτι που έρχεται να αναγνωρίσει την προσφορά τους.

Δίνεται η δυνατότητα μεταφοράς πόρων από το Πράσινο Ταμείο στο Πρόγραμμα Δημοσίων Επενδύσεων με στόχο τη χρηματοδότηση έργων χαμηλού περιβαλλοντικού αποτυπώματος.

Όμως, οι θετικές αυτές διατάξεις είναι σταγόνα στον ωκεανό. Χάνονται μέσα σε μια νομοθετική ύλη που πάσχει από προχειρότητα, αποσπασματικότητα και μεροληψία.

Το παρόν σχέδιο νόμου έρχεται να τροποποιήσει μεγάλο πλήθος από διατάξεις των νόμων 5140/2024, 4914/2022, 4940/2022, 4635/2019 και πολλών άλλων.

Αντί να παρουσιαστεί ένα ολοκληρωμένο συνεκτικό πλαίσιο για την ανάπτυξη, η Κυβέρνηση αρκείται σε διορθωτικές παρεμβάσεις της τελευταίας στιγμής. Το αποτέλεσμα είναι ένα νομοθετικό μωσαϊκό που εντείνει τη σύγχυση και δυσκολεύει τη νομική ασφάλεια.

Η Ελλάδα δεν χρειάζεται συνεχείς τροποποιήσεις. Χρειάζεται Εθνικό Σχέδιο Ανάπτυξης με αρχή, μέση και τέλος.

Το πιο ανησυχητικό στοιχείο είναι οι ειδικές εξαιρέσεις που θεσπίζονται. Η Ελληνική Αναπτυξιακή Τράπεζα εξαιρείται από την υποχρέωση προσκόμισης ασφαλιστικής ενημερότητας. Την ώρα που ένας μικρός επαγγελματίας δεν μπορεί να πάρει φορολογική ενημερότητα, αν χρωστάει λίγες εκατοντάδες ευρώ, εσείς δίνεται στην Τράπεζα το δικαίωμα να κινείται χωρίς τους ίδιους περιορισμούς.

Αυτό είναι ή δεν είναι δύο μέτρα και δύο σταθμά;

Η Κυβέρνηση μιλά για κίνητρα και ανταμοιβές στο προσωπικό. Ναι, είναι σωστό να επιβραβεύονται οι δημόσιοι λειτουργοί, όταν πετυχαίνουν στόχους.

Όμως, εδώ δεν υπάρχουν σαφή κριτήρια, δεν ξέρουμε ποιος θέτει τους στόχους, ποιος τους αξιολογεί και με ποια διαδικασία. Το μπόνους που νομοθετείτε κινδυνεύει να εξελιχθεί σε «ρουσφετολογικό εργαλείο» σε μία μόνιμη παροχή για λίγους, χωρίς πραγματική αξιολόγηση. Χαρακτηριστικό παράδειγμα, είναι η εξαίρεση του Προσωπικού των Υπηρεσιών Διαχείρισης των Τοπικών και των Περιφερειακών Προγραμμάτων Ανάπτυξης από το εν λόγω σύστημα κινήτρων, γεγονός που δημιουργεί άνιση μεταχείριση, αντίκειται στις αρχές της ισότητας και της χρηστής διοίκησης και αποδυναμώνει το κίνητρο για την αποτελεσματική υλοποίηση των προγραμμάτων.

 Με τα άρθρα 22 έως 26, προβλέπονται διάφορα μέτρα, όπως η απαλλαγή της Ελληνικής Εταιρείας Διοίκησης Αναπτυξιακής Μετάβασης Μονοπρόσωπη Ανώνυμη Εταιρεία από τον Ενιαίο Φόρο Ιδιοκτησίας Ακινήτων. Πρόκειται για την εταιρεία που έχει στην ιδιοκτησία της, τα λιγνιτικά πεδία, τα οποία είναι πλέον ανενεργά. Κατά τη γνώμη μας, η απολιγνιτοποίηση στην Ελλάδα, αν και αναγκαία για την επίτευξη των κλιματικών στόχων και τη μείωση της εξάρτησης από ρυπογόνα καύσιμα, συνοδεύτηκε από μια σειρά αρνητικών στοιχείων που δημιούργησαν σημαντικές, κοινωνικές, οικονομικές και ενεργειακές προκλήσεις.

 Πρώτο και πιο βασικό, υπήρξε η βιασύνη με την οποία δρομολογήθηκε η διαδικασία. Η απόφαση για γρήγορο κλείσιμο των λιγνιτικών μονάδων, δεν συνδυάστηκε με ένα ολοκληρωμένο σχέδιο εναλλακτικής παραγωγής, με αποτέλεσμα να αυξηθεί η ενεργειακή εξάρτηση της χώρας από το εισαγόμενο φυσικό αέριο. Αυτό αποδείχθηκε ιδιαίτερα επικίνδυνο όταν ξέσπασε η διεθνής ενεργειακή κρίση, η οποία σε συνδυασμό με τον πόλεμο στην Ουκρανία εκτόξευσε το κόστος του αερίου και κατ’ επέκταση το κόστος ηλεκτρικής ενέργειας για νοικοκυριά και επιχειρήσεις.

 Παράλληλα, οι λιγνιτικές περιοχές, όπως η Δυτική Μακεδονία και η Μεγαλόπολη, βρέθηκαν αντιμέτωπες με αυξανόμενη ανεργία και περιορισμένες ευκαιρίες απασχόλησης, αφού οι νέες επενδύσεις που υποσχέθηκε το κράτος δεν προχώρησαν με τον αναγκαίο αριθμό. Κερδισμένοι από αυτή τη λανθασμένη πολιτική της Κυβέρνησης, ήταν οι γνωστοί τρεις μεγάλοι ιδιωτικοί ενεργειακοί Όμιλοι, που παράγουν ρεύμα με την καύση εισαγόμενου φυσικού αερίου και από ΑΠΕ. Αντιθέτως, χαμένη βγήκε και η ΔΕΗ, όπου τα εργοστάσια παραγωγής ρεύματος με λιγνίτη περιόρισαν δραστικά την παραγωγή τους και σήμερα έχουν απαξιωθεί, όπως και οι επενδύσεις που έγιναν σε αυτά κατά τα προηγούμενα έτη. Η ΔΕΗ, υπέστη ζημιά και εμμέσως το ίδιο το Ελληνικό Δημόσιο που είναι βασικός μέτοχος με ποσοστό συμμετοχής 34,12%. Η διαδικασία της δίκαιης μετάβασης αποδείχθηκε ατελής, καθώς πολλοί εργαζόμενοι και μικρές επιχειρήσεις που εξαρτώνται από τον κύκλο του λιγνίτη, δεν βρήκαν εναλλακτικές λύσεις για την οικονομική τους επιβίωση.

 Επίσης, η περιβαλλοντική αποκατάσταση των εξαρτημένων ορυχείων καθυστέρησε με αποτέλεσμα μεγάλες εκτάσεις να παραμένουν αναξιοποίητες δημιουργώντας και οικολογικά προβλήματα. Σημαντικό εμπόδιο αποτέλεσε η γραφειοκρατία η οποία καθυστέρησε την απορρόφηση ευρωπαϊκών κονδυλίων από το Ταμείο Δίκαιης Μετάβασης, με συνέπεια οι πόροι να μη φτάνουν εγκαίρως στις τοπικές κοινωνίες.

 Τέλος, η απολιγνιτοποίηση σχεδιάστηκε περισσότερο με όρους «πολιτικής εικόνας» παρά με βάση τις πραγματικές ανάγκες του ενεργειακού συστήματος και των ανθρώπων που ζούσαν από τον λιγνίτη. Συνολικά, η διαδικασία χαρακτηρίστηκε από έλλειψη στρατηγικού σχεδιασμού, ανεπαρκή στήριξη των πληττομένων περιοχών και υπερβολική εξάρτηση από το φυσικό αέριο, γεγονός που υπονόμευσε τόσο την κοινωνική συνοχή, όσο και την ενεργειακή ασφάλεια της χώρας.

 Σήμερα οι κάτοικοι της Δυτικής Μακεδονίας και της Μεγαλόπολης, βλέπουν εργοστάσια να κλείνουνε, θέσεις εργασίας να χάνονται, χωρίς να δημιουργούνται νέες ευκαιρίες και μετά από όλα τα παραπάνω, τι προσφέρει η Κυβέρνηση;

 Φοροαπαλλαγή σε εταιρείες, όπως η μετάβαση Μονοπρόσωπη Α.Ε. Οι τοπικές κοινωνίες, δεν βλέπουν πραγματική ανάπτυξη, βλέπουν εγκατάλειψη.

 Ενδιαφέρον, έχει να δούμε και ποια είναι η μετάβαση Μονοπρόσωπη Α.Ε., όπου εναποθέτουν τις ελπίδες μας να μεταμορφώσει αυτές τις περιοχές με νέες πράσινες επενδύσεις. Σύμφωνα με τις δημοσιευμένες, οικονομικές καταστάσεις εταιρείας της χρήσης του 2023, - τις οποίες θα καταθέσω και στα πρακτικά - είναι Νομικό Πρόσωπο Ιδιωτικού Δικαίου που λειτουργεί χάριν του Δημοσίου συμφέροντος, ενώ εποπτεύεται από τον αρμόδιο για θέματα διοίκησης, αναπτυξιακής μετάβασης Υπουργό. Στόχος της, η αναβάθμιση και αξιοποίηση των εδαφών, τα οποία περιλαμβάνονται στις ζώνες απολιγνιτοποίησης και είτε ανήκουν στο Δημόσιο, είτε θα περιέλθουν σε αυτό από τη ΔΕΗ Α.Ε..

Αν, διαβάσουμε τις οικονομικές καταστάσεις θα δούμε στη σελίδα 8, ότι ο κύκλος εργασιών για το 2023 ήταν 0 (μηδέν), για το 2022 ήταν πάλι 0 (μηδέν),
 ενώ η εταιρεία έχει μόνο έξοδα διοίκησης 794.000 ευρώ, το 2023.

Επίσης, να απασχολεί 13 άτομα, τα οποία δεν γνωρίζουμε με ποιες διαδικασίες προσλήφθηκαν και ποια είναι τα προσόντα τους;

Η απορία μας είναι εύλογη. Πώς μια εταιρεία που ιδρύθηκε το 2021 και είναι μάλλον χωρίς ουσιαστική οικονομική δραστηριότητα ως σήμερα, θα επιτελέσει αυτό το τεράστιο έργο και κυρίως πότε αυτό θα γίνει;

Εκτός αν πρόκειται για μία ακόμη εταιρεία του Δημοσίου που συστάθηκε, χωρίς πραγματικό σχεδιασμό και μάλλον μόνο και μόνο για την εξυπηρέτηση ρουσφετιών και διαφόρων άλλων μικροπολιτικών συμφερόντων. Τα μέτρα που προβλέπονται στα εν λόγω άρθρα δεν μπορούν να αποκρύψουν την πραγματική εικόνα όπως την παρουσιάσαμε παραπάνω.

Με το άρθρο 35, διευρύνεται η Εγγυητική Λειτουργία του Ταμείου Εγγύησης καταθέσεων και επενδύσεων, για κάλυψη επιπρόσθετης διαφοράς αξίας, ώστε να καλύπτει εκ των υστέρων διαφορές σε περιπτώσεις εξυγίανσης τραπεζών. Ναι πρέπει να προστατεύονται οι καταθέτες, αλλά το ερώτημα είναι;

Ποιος θα πληρώσει το λογαριασμό;

Αν το ΤΕΚΕ επιβαρυνθεί υπέρμετρα, το κόστος θα το επωμιστούν τελικά οι φορολογούμενοι. Όπως ακριβώς συνέβη και με τις Ανακεφαλαιοποιήσεις των Τραπεζών. Άλλη μια περίπτωση όπου οι κίνδυνοι μεταφέρονται από τις Τράπεζες στους πολίτες και ενώ η Κυβέρνηση υπόσχεται επιτάχυνση έργων, το μόνο που κάνει είναι να δημιουργεί νέες Επιτροπές, νέες Ομάδες Εργασίας, νέες Δομές.

Έτσι, δεν μειώνεται η Γραφειοκρατία, αλλά μάλλον αυξάνεται και αν η Γραφειοκρατία αυξάνεται τότε είναι ορατός ο κίνδυνος να έχουμε ακόμη περισσότερες καθυστερήσεις, περισσότερες διαδικασίες και λιγότερα έργα να προχωρούν.

Η Ελλάδα χρειάζεται ένα συνεκτικό Εθνικό Σχέδιο Ανάπτυξης, ένα σχέδιο που να στηρίζει τις Μικρομεσαίες Επιχειρήσεις, να δημιουργεί ποιοτικές Θέσεις Εργασίας, να φέρνει πραγματική σύγκλιση στις Περιφέρειες και να προωθεί τη Βιώσιμη Ανάπτυξη.

Αντί γι’ αυτό η Κυβέρνηση φέρνει ένα νομοσχέδιο που ευνοεί συγκεκριμένους Φορείς, με εξαιρέσεις και προνόμια. Θεσπίζει ανταμοιβές, χωρίς σαφή κριτήρια, φορτώνει κινδύνους στους φορολογούμενους και πολλαπλασιάζει τη γραφειοκρατία.

Η Χώρα, χρειάζεται Ανάπτυξη με Διαφάνεια, Δικαιοσύνη και όραμα, όχι ανάπτυξη για λίγους, όχι ανάπτυξη με προνόμια και εξαιρέσεις.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Βορύλλα. Θα κλείσουμε με τον Ειδικό Αγορητή της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» τον κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Προτού υπεισέλθω στα θέματα του νομοσχεδίου, θα ήθελα να κάνω έναν σύντομο σχολιασμό για δηλώσεις που έκανε ο Αναπληρωτής Υπουργός Εθνικής Οικονομίας, ο κ. Παπαθανάσης για το ζήτημα της ακρίβειας. Σε πρόσφατες δηλώσεις του επέμεινε ότι το ζήτημα της ακρίβειας, το οποίο σημειωτέον είναι το υπ’ αριθμόν ένα πρόβλημα που αντιμετωπίζει η Ελληνική Κοινωνία, σύμφωνα με τις περισσότερες μετρήσεις της κοινής γνώμης, είπε ότι είναι εισαγόμενο.

Η πρώτη ερώτηση που θέλουμε να απευθύνουμε στον κ. Παπαθανάση είναι πώς είναι δυνατό η ακρίβεια να είναι εισαγόμενη, τη στιγμή που τα στοιχεία για τον Πληθωρισμό στην Ελλάδα, για τον περασμένο Ιούλιο ήταν στο 3,7% ετήσιος Πληθωρισμός, ενώ στην Ευρωπαϊκή Ένωση ο Πληθωρισμός είναι στο ήμισυ, στο 2%.

Μήπως θα πρέπει να αλλάξετε αφήγημα και να αντιμετωπίσετε την ακρίβεια με πιο αποτελεσματικό τρόπο σε ένα πρόβλημα, το οποίο δεν δημιουργείται μόνο λόγω εξωτερικών παραγόντων, αλλά και λόγω εσωτερικών παραγόντων, τους οποίους εσείς αρνείστε να αντιμετωπίσετε;

Το δεύτερο ζήτημα σχετικά με το θέμα της ακρίβειας είναι ότι οι δηλώσεις του κ. Παπαθανάση, επίσης επεσήμαναν το γεγονός ότι ο Πρωθυπουργός με τις εξαγγελίες που έκανε στη ΔΕΘ, αντιμετώπισε το πρόβλημα της ακρίβειας και θέλω να σας ρωτήσω κύριε Παπαθανάση.

Πώς είναι δυνατόν με εξαγγελίες ύψους 1,7 δις. αυτό είπε ο Πρωθυπουργός ό,τι στοίχισαν οι φοροαπαλλαγές που ανακοίνωσε 1,7 δις, δηλαδή όχι το 1% το 0,7% του ΑΕΠ. Πως αυτό επιτρέπει στους πολίτες, να αντιμετωπίσουν μία αύξηση των τιμών που είναι πενταπλάσια;

Δηλαδή 3,7% του ΑΕΠ, για τον Ιούλιο σε ετήσια βάση.

Είναι αυτή πολιτική;

Βεβαίως, ο Πρωθυπουργός ζήτησε στο Υπουργικό Συμβούλιο, μαθαίνουμε από τους Υπουργούς, να δώσουν πιο χειροπιαστά αποτελέσματα όσον αφορά το ζήτημα της αντιμετώπισης της ακρίβειας, προφανώς επειδή αντιλαμβάνονται ότι τα μέτρα που ανακοίνωσε δεν έχουν καμία σχέση με το πόσο πρέπει να ενισχυθεί η αγοραστική δύναμη των πολιτών, για να αντιμετωπίσουν το ζήτημα της ακρίβειας.

Οπότε, προτείνουμε στον κ. Παπαθανάση να είναι πιο προσεκτικός στις δηλώσεις που κάνει και για το ότι υποτίθεται ότι ο πληθωρισμός είναι εισαγόμενος και για το ότι τα μέτρα του Πρωθυπουργού αρκούν για να επιτρέψουν στους πολίτες να αντιμετωπίσουν το πρόβλημα της ακρίβειας.

 Έρχομαι τώρα στο θέμα του νομοσχεδίου. Ο τίτλος του νομοσχεδίου είναι «Ενίσχυση των υπηρεσιών των αναπτυξιακών προγραμμάτων» και πραγματικά θα πρέπει να αναρωτηθούμε γιατί μέχρι τώρα οι υπηρεσίες αυτές δεν ήταν αρκετά ισχυρές. Η απάντηση βεβαίως στο γεγονός ότι έρχεται τώρα η Κυβέρνηση, έξι χρόνια μετά να ενισχύσει τις υπηρεσίες των αναπτυξιακών προγραμμάτων, μπορεί να δοθεί πιο ξεκάθαρα, αν δούμε τα άρθρα του νομοσχεδίου και το γεγονός ότι αυτά είναι στη συντριπτική τους πλειονότητα τροποποιήσεις παλαιότερων άρθρων νόμων, τους οποίους έχει ψηφίσει Νέα Δημοκρατία.

Η ανάλυση που έκανα δείχνει ότι από τα 39 άρθρα του νομοσχεδίου, αν εξαιρέσουμε το άρθρο 26 και 35, όλα τα άλλα είναι τροποποιήσεις άρθρων νόμων της Νέας Δημοκρατίας. Για παράδειγμα, τα άρθρα 3 και 20, είναι τροποποίηση του ν.5140/2024, το άρθρο 4 και 5 είναι τροποποίηση του ν. 4940/2022, τα άρθρα 6 και 7 είναι τροποποίηση του ν. 4635/2019, το άρθρο 8 είναι τροποποίηση του ν. 4936/2022, τα άρθρα 9 με 16 είναι τροποποίηση του ν. 4914/2022 και ούτω καθεξής. Σταματώ, γιατί θα είναι βαρετό, αλλά πρόκειται για όλη την εικόνα που παίρνει κανείς κοιτώντας το νομοσχέδιο και το ερώτημα είναι γιατί τελικά έρχεται η Κυβέρνηση με αυτό το νομοσχέδιο των 39 άρθρων για να ενισχύσει τις υπηρεσίες και να διορθώσει τον εαυτό της από σφάλματα τα οποία βεβαίως προκύπτουν μέσα από τα προηγούμενα νομοσχέδια;

 Η απάντηση σε αυτό είναι ότι με όλες τις μεταρρυθμίσεις και με όλους τους εκσυγχρονισμούς που είχαμε από τα οικονομικά υπουργεία την προηγούμενη εξαετία, η κρατική μηχανή, προφανώς δεν λειτουργεί ικανοποιητικά, ούτως ώστε να επιτρέψει τις αποταμιεύσεις, κυρίως από το Ταμείο Ανάκαμψης, αλλά και από τα άλλα χρηματοδοτικά προγράμματα της Ευρωπαϊκής Ένωσης. Η κατάσταση με το Ταμείο Ανάκαμψης συγκεκριμένα είναι αρκετά ανησυχητική και θα θυμάται ο κ. Αναπληρωτής Υπουργός ότι πριν μερικούς μήνες είχα καταθέσει εκ μέρους της «Πλεύσης Ελευθερίας» επίκαιρη ερώτηση και τη συζήτησα μαζί του για το γεγονός ότι οι εκταμιεύσεις έχουν καθυστερήσει. Αυτή τη στιγμή έχει γίνει αίτημα για την εκταμίευση της έκτης δόσης από τις εννέα συνολικά δόσεις του Ταμείου Ανάκαμψης και στους επόμενους έντεκα μήνες αναμένεται να λάβουμε την έκτη, έβδομη, όγδοη και ένατη δόση, δηλαδή τέσσερις από τις εννέα, τη στιγμή που τα προηγούμενα τρία χρόνια λάβαμε πέντε δόσεις. Υπάρχει ένα χρονοδιάγραμμα το οποίο όλο και περισσότερο φαίνεται ασφυκτικό, ούτως ώστε η Κυβέρνηση να πείσει ότι θα καταφέρει να εκταμιεύσει αυτά τα ποσά. Υπάρχουν όμως και 195 ορόσημα και θα πρέπει να παρατηρήσω ότι υπάρχουν δημοσιεύματα του τύπου και από έντυπα, όπως είναι ο «Οικονομικός Ταχυδρόμος», ο οποίος βεβαίως δεν είναι «Πλεύση Ελευθερίας», τα οποία κάνουν λόγο ξεκάθαρα για το γεγονός ότι είναι στο κόκκινο τα αιτήματα εκταμίευσης από το Ταμείο Ανάκαμψης, όσον αφορά το Υπουργείο Εθνικής Οικονομίας. Αναφέρομαι σε άρθρο του περασμένου Αυγούστου, δηλαδή του περασμένου μήνα. Υπάρχουν 195 ορόσημα τα οποία πρέπει να εκπληρωθούν, ούτως ώστε να εκταμιευθούν αυτά τα ποσά και είναι φανερό ότι οι πιέσεις είναι ασφυκτικές. Τι κάνει το νομοσχέδιο για να αντιμετωπίσει αυτά τα ζητήματα;

 Κάνει τα γνωστά «μερεμέτια» τα οποία πλέον έχουμε συνηθίσει από προηγούμενα νομοσχέδια και του Υπουργείου Ανάπτυξης, αλλά και του Υπουργείου Εθνικής Οικονομίας. Πρόκειται να εισαγάγει το νομοσχέδιο αυτό μια σειρά από μέτρα, όπως είναι, για παράδειγμα, η λεγόμενη εξομάλυνση αμοιβών στελεχών. Αυτός είναι ο ευφημισμός, εξομάλυνση των αμοιβών ενώ στην πραγματικότητα, αν διαβάσει κανείς τα σχετικά άρθρα 4 και 5 αντιλαμβάνεται ότι πρόκειται για μπόνους, ανταμοιβές για την επίτευξη στόχων.

Μία προσπάθεια την οποία η Κυβέρνηση εισάγει το σκεπτικό ότι αν δώσει ένα μπόνους βεβαίως στα στελέχη και όχι στους δημόσιους υπαλλήλους, γιατί οι κατώτεροι δημόσιοι υπάλληλοι δεν παίρνουν ποτέ μπόνους, όμως στα στελέχη μπορεί κάτι να γίνει καλύτερα από ότι ήταν πριν.

Ένα άλλο μέτρο το οποίο έχουμε συνηθίσει είναι η κινητικότητα του προσωπικού. Άλλο μέτρο στο άρθρο 6, είναι οι εξαιρέσεις από τον χρονικό περιορισμό για την ανάληψη νομικών δεσμεύσεων για τα έργα. Δηλαδή, προσπαθεί να εξαιρέσει κάποιες νομικές διαδικασίες, για να επιταχύνει την απορρόφηση των κονδυλίων. Άλλα μέτρα είναι να εντατικοποιηθεί η χρήση πληροφοριακών συστημάτων και να υπάρξει μητρώο αξιολογητών, το άρθρο 15.

 Επίσης, έχουμε και τα άρθρα αναφορικά με την Ειδική Υπηρεσία Συντονισμού του Ταμείου Ανάκαμψης, όπου τρία χρόνια μετά, ανακαλύπτει το Υπουργείο ότι πρέπει να διαχωρίσει κάποιες υπηρεσίες και να συστήσει μονάδα δημοσιότητας, με σκοπό λέει, να υπάρξει η μεγαλύτερη αποτελεσματικότητα στην απορρόφηση των κονδυλίων.

 Έχουμε καταρχήν ιδιαίτερο σκεπτικισμό, αναφορικά με το κατά πόσο τα μέτρα αυτά, πράγματι θα αποδώσουν με τον τρόπο που ελπίζει η Κυβέρνηση. Και αυτός σκεπτικισμός δεν προέρχεται από το πουθενά, αλλά προέρχεται από το γεγονός ότι βλέπουμε διαρκώς εδώ πως έρχονται τα νομοσχέδια, τα οποία διορθώνουν παρόμοια νομοσχέδια στο παρελθόν και τα οποία είχαν σκοπό να συμβάλουν στην καλύτερη απορρόφηση των κονδυλίων.

 Επομένως, υπάρχει ένα παρελθόν, ένα ιστορικό, που δείχνει ότι οι μέθοδοι, δεν αποδίδουν όσο καλά θα περίμενε κανείς και εδώ δεν υπάρχει καμία εγγύηση ότι και αυτή τη φορά θα έχουμε την καλύτερη απόδοση. Υπάρχει ένα δεύτερο ζήτημα το οποίο επίσης μας προβληματίζει και είναι ότι συνολικά η προσέγγιση του νομοσχεδίου φαίνεται να είναι απολύτως εστιασμένη στο πώς θα εισπραχθούν αυτά τα κονδύλια από την Ευρωπαϊκή Ένωση. Αυτό βεβαίως δεν είναι κάτι το οποίο θα πρέπει να παραγνωρίσουμε.

Είναι σημαντικό να απορροφηθούν τα κονδύλια, είναι σημαντικό να απορροφηθούν σε εύλογο χρόνο, ώστε να μη χάσουμε κονδύλια γιατί είμαστε πολύ κοντά στην προθεσμία του Αυγούστου του 2026, όταν θα τερματιστεί η παροχή των κονδυλίων του Ταμείου Ανάκαμψης.

 Αλλά την ίδια στιγμή, η αναπτυξιακή διάσταση των κονδυλίων αυτών, του ΕΣΠΑ, του Ταμείου Ανάκαμψης, του INTERREG, αφορά ένα άλλο τμήμα του νομοσχεδίου, δηλαδή αφορά την αποδοτικότητα των επενδύσεων. Όταν τα κονδύλια αυτά παίρνονται κάτω από ασφυκτικές προθεσμίες και με διαδικασίες εξπρές, διότι το Υπουργείο Εθνικής Οικονομίας δεν έχει προλάβει να τα εισπράξει σε εύλογο χρόνο, είναι φυσικό οι επενδύσεις στις οποίες διοχετεύονται αυτά τα κονδύλια να μην είναι επενδύσεις υψηλής αποδοτικότητας και αυτό είναι ένα μεγάλο πρόβλημα.

 Δεν υπάρχει τίποτα στο νομοσχέδιο ούτε και στην πολιτική του Υπουργείου Εθνικής Οικονομίας, το οποίο να δείχνει ότι υπάρχει ενδιαφέρον πέρα από την απορρόφηση και πέρα του να πάρουμε τα λεφτά. Το θέμα είναι τι τα κάνουμε αυτά τα λεφτά και πώς θα επενδύουμε με σωστό στρατηγικό τρόπο και αποδοτικό τρόπο, ούτως ώστε να συμβάλουν καλύτερα στην ανάπτυξη.

 Και πρέπει να πω ότι τα ποσά αυτά είναι πολύ μεγάλα σε σχέση με την απόδοση που έχουν σχετικά με την ανάπτυξη του ΑΕΠ και αυτό είναι ένα ζήτημα το οποίο έχουμε θέσει από την αρχή.

 Επίσης, δεν υπάρχει τίποτα στα άρθρα του νομοσχεδίου που να αφορούν το ζήτημα της Διαφάνειας και το ζήτημα της Διαφάνειας είναι «κεντρικό». Στην περίπτωση του Ταμείου Ανάκαμψης, γνωρίζουμε ότι η Ευρωπαϊκή Εισαγγελία έχει κινηθεί τον Απρίλιο του 2024 για ζητήματα απευθείας αναθέσεων σε μεγάλους ομίλους ύψους 2,5 δισεκατομμυρίων ευρώ. Επίσης, ακόμη διερευνάται αυτή η υπόθεση, καθώς διαβάζουμε δημοσιεύματα που κάνουν λόγο για δικογραφία η οποία αναμένεται να έρθει στη Βουλή.

 Επομένως, τα ζητήματα διαφάνειας είναι σημαντικά, είναι κεντρικά και δεν σχετίζονται μόνο με την αποφυγή ενός συστήματος «βολέματος» των ημετέρων, ευνοιοκρατίας με άλλα λόγια, το οποίο φαίνεται να δεσπόζει στον τρόπο με τον οποίο διοχετεύονται τα κονδύλια της Ευρωπαϊκής Ένωσης, αλλά έχει επίσης να κάνει και με την αποτελεσματικότητα των επενδύσεων. Όταν τα κονδύλια αυτά τα λαμβάνουν οι ημέτεροι, δεν είναι αποτελεσματικός ο τρόπος με τον οποίο επενδύονται, διότι δεν υπάρχουν αξιοκρατικά κριτήρια για την διοχέτευση τους.

Έρχομαι τώρα, κύριε Πρόεδρε, σε ένα άρθρο του νομοσχεδίου που αφορά την ΔΕΘ. Είναι το άρθρο 36 και αυτό προβλέπει την ενίσχυση του σκοπού και του επαναπροσδιορισμού των μελών του Διοικητικού Συμβουλίου για τη σύσταση Συμβουλευτικής Επιτροπής στην Εταιρεία Διεθνής Έκθεση Θεσσαλονίκης. Το άρθρο αυτό συστήνει με διαφορετικό τρόπο το Διοικητικό Συμβούλιο της Εταιρείας ΔΕΘ. Είναι ενδεικτικό το πώς η Κυβέρνηση αντιλαμβάνεται αυτά τα ζητήματα. Προβλέπει να είναι στα μέλη του Διοικητικού Συμβουλίου εκπρόσωπος του Συνδέσμου του Δήμου Θεσσαλονίκης, Περιφέρειας Κεντρικής Μακεδονίας. Από εκεί και πέρα του Συνδέσμου Βιομηχάνων, του Συνδέσμου Εξαγωγέων, του Εμπορικού και Βιομηχανικού Επιμελητηρίου Θεσσαλονίκης, του Επαγγελματικού Επιμελητηρίου, του Βιοτεχνικού Επιμελητηρίου, του Εμπορικού Συλλόγου Θεσσαλονίκης και του Συνδέσμου Ελληνικών Τουριστικών Επιχειρήσεων. Αυτά θα είναι τα μέλη.

Πρόκειται για μία κατεύθυνση, η οποία εστιάζεται αποκλειστικά και καθαρά στην επιχειρηματικότητα και πρέπει να πω ότι η «ΠΛΕΥΣΗ ΕΛΕΥΘΕΡΙΑΣ» συντάσσεται με την πρωτοβουλία «Όλη η ΔΕΘ ένα πάρκο», η οποία έχει συσταθεί από κατοίκους της πόλης, ούτως ώστε να μετατραπεί ο χώρος της ΔΕΘ σε πνεύμονα πρασίνου. Γιατί; Διότι, η Θεσσαλονίκη είναι μία από τις πόλεις της Ευρώπης με το χειρότερο ποσοστό πρασίνου ανά κάτοικο. Είναι στο 2,8% τη στιγμή που οι διεθνείς προδιαγραφές προβλέπουν ότι ένα ικανοποιητικό ποσοστό θα πρέπει να είναι μεταξύ 12% και 25% ανά κάτοικο σε μία πόλη. Είναι από τις πόλεις της Ευρώπης με τα σοβαρότερα προβλήματα ρύπανσης και η κυρία Ζωή Κωνσταντοπούλου σε επίσκεψή της στη ΔΕΘ το Μάιο του 2025 υποσχέθηκε ότι θα στηρίξει την πρωτοβουλία των πολιτών για την διεξαγωγή δημοψηφίσματος, με σκοπό τη μετατροπή του χώρου της ΔΕΘ σε Μητροπολιτικό Πάρκο, ούτως ώστε να είναι ένας πνεύμονας πρασίνου. Αυτό και η επιθυμία των πολιτών της Θεσσαλονίκης βρίσκονται σε πλήρη αντίθεση με τον τρόπο με τον οποίο το νομοσχέδιο αυτό έρχεται να προτείνει την ανασύσταση της Εταιρείας Διεθνής Έκθεση Θεσσαλονίκης.

Κλείνοντας, επιτρέψτε μου να παρατηρήσω κάτι το οποίο είναι αρκετά ακραίο. Θα επανέλθουμε σε αυτό στις επόμενες συζητήσεις της Επιτροπής. Το άρθρο για την έναρξη ισχύος. Το άρθρο 39 προβλέπει αναδρομική έναρξη ισχύος του νομοσχεδίου σε μία περίπτωση. Στην παράγραφο 3 επιστρέφει στον Μάρτιο του 2022, ενώ στην παράγραφο 4 προβλέπει αναδρομική ισχύ για τον Αύγουστο του 2024. Νομικά το να ψηφίζεται ένα νομοσχέδιο και να γίνεται νόμος σήμερα, αλλά να ισχύει πριν από ένα ή πριν από τρία χρόνια, είναι μία πολύ εξαιρετική διαδικασία, η οποία δείχνει βεβαίως και το γεγονός ότι η Κυβέρνηση έχει σοβαρά ζητήματα διαχείρισης, αλλά και το γεγονός ότι υιοθετεί νομοσχέδια τα οποία θέλει να επιβάλει αναδρομικά με έναν τρόπο ο οποίος από δημοκρατικής απόψεως δεν συνάδει με τις βασικές αρχές του κράτους δικαίου.

Θα επιφυλαχθούμε για περισσότερες παρατηρήσεις στα συγκεκριμένα άρθρα στις επόμενες συνεδριάσεις της Επιτροπής. Ευχαριστώ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Ευχαριστούμε κ. Καζαμία.

Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΗΣ) ΚΟΥΚΟΥΛΟΠΟΥΛΟΣ**: Ευχαριστώ κύριε Πρόεδρε. Ζήτησα να λάβω τον λόγο για να ενημερώσω τους Εισηγητές όλων των κομμάτων, στην πρώτη συνεδρίαση και όχι στην Ολομέλεια, για το άρθρο 35. Δεν υποκαθιστώ κανέναν - την Κυβέρνηση εν προκειμένω - αλλά πρόκειται για ένα θέμα που ξέρουν κάποιοι από τους παριστάμενους συναδέλφους με το οποίο ασχολούμαι χρόνια, το οποίο φτάνει σήμερα σε αίσιο τέλος.

Όταν ανακλήθηκε η άδεια της Συνεταιριστικής Τράπεζας Δυτικής Μακεδονίας, η τύχη των καταθέσεων και των μερισμάτων - μετοχών ήταν προδιαγεγραμμένη με βάση τις ισχύουσες διατάξεις. Οι μεν καταθέσεις, δηλαδή, προστατεύτηκαν πλήρως, τα δε μερίσματα απορροφήθηκαν πλήρως από το Ταμείο Χρηματοπιστωτικής Σταθερότητας ή από το ΤΕΚΕ και χάθηκαν.

Υπήρχε ένα καταθετικό προϊόν το οποίο κακώς χαρακτηρίστηκε ως μέρισμα ενώ επρόκειτο για κατάθεση. Ξεκίνησε ένας δικαστικός αγώνας από την πλευρά των θιγομένων, ο οποίος ολοκληρώθηκε πριν λίγους μήνες με τελεσίδικες αποφάσεις του Αρείου Πάγου και του Συμβουλίου της Επικρατείας, απαραίτητες προϋποθέσεις κατά την Τράπεζα της Ελλάδος για να μπορέσει να αντιμετωπιστεί θετικά το ζήτημα.

Μετά την έκδοση των δύο αποφάσεων ζήτησα από τον Διοικητή της Τραπέζης Ελλάδος, κ. Στουρνάρα και έγινε πραγματικά η συνάντησή μας 10 Ιουλίου, με εκπροσώπους και των θιγομένων και δικαιωθέντων ήδη, όπου έγινε αναλυτική συζήτηση με δύο αντικείμενα: πρώτον, να δικαιωθούν και αυτοί που δεν είχαν προσφύγει και όχι μόνον όσοι είχαν προσφύγει και δεύτερον, τυχόν ποσά άνω των 100.000 ευρώ που είναι το όριο του ΤΕΚΕ να συμπεριληφθούν επίσης στην κάλυψη της επιστροφής των χρημάτων, γιατί, όπως είπαμε, τα δύο ανώτατα δικαστήρια της χώρας το χαρακτήρισαν καταθετικό προϊόν, δικαιώνοντας τους συγκεκριμένους συμπολίτες μας. Είναι ένα ποσό συνολικά 5.000.000 αυτό.

Όντως, αυτά τα δύο ζητήματα συζητήθηκαν εκτενώς με την Τράπεζα της Ελλάδος και υπήρξε θετική απόκριση. Αμέσως μετά, με τον συντονισμό της κ. Χριστίνας Παπακωνσταντίνου, της Υποδιοικήτριας της Τράπεζας της Ελλάδας, έγινε η διάταξη η οποία ήρθε στα χέρια πριν το διάστημα διακοπών της Κυβέρνησης αλλά δεν είχαμε σχετικό νομοσχέδιο.

Εγώ ζήτησα να συμπεριληφθεί αυτό, κύριε Υπουργέ, από την πολιτική ηγεσία του Υπουργείου Οικονομικών και τη Γραμματεία της Κυβέρνησης. Υπήρξε η απάντηση ότι δεν είναι σχετικό το νομοσχέδιο, σεβάστηκα αυτό το ζήτημα, γιατί είναι καλό να τηρούμε την κοινοβουλευτική τάξη και υπήρξε η δέσμευση από την πλευρά της πολιτικής ηγεσίας του Υπουργείου ότι θα έρθει η διάταξη στο πρώτο νομοσχέδιο του Υπουργείου Οικονομικών μετά την επανέναρξη των εργασιών της Βουλής, όπως και έγινε.

Θέλω, λοιπόν, να δηλώσω την ικανοποίησή μου, γιατί αυτό δείχνει ότι η καλή συνεργασία όλων μας μπορεί να οδηγήσει σε αποτελέσματα πραγματικά. Αυτό είναι το περιεχόμενο της διάταξης του άρθρου 35 και καλώ όλα τα κόμματα να το ψηφίσουν.

Δηλώνω ικανοποιημένος προς την πολιτική ηγεσία, κύριε Υπουργέ, γιατί πραγματικά έδειξε μια συνέπεια σε αυτό το θέμα, όπως, βέβαια, στον κ. Στουρνάρα και στην κ. Παπακωνσταντίνου, που ήδη μνημόνευσα και στα στελέχη του Υπουργείου που ασχολήθηκαν με τη διάταξη.

Το δεύτερο ζήτημα, εύχομαι και ελπίζω να αποτελέσει ένα δεύτερο παράδειγμα καλής συνεργασίας, είναι κάτι που το ξέρει πολύ καλά ο Υπουργός και σχετίζεται πολύ περισσότερο με το νομοσχέδιο, γιατί αφορά τη δίκαιη μετάβαση και εν προκειμένω το Πανεπιστήμιο Δυτικής Μακεδονίας.

Το Πανεπιστήμιο Δυτικής Μακεδονίας, το οποίο, μάλιστα, έχει και μια εξέχουσα θέση στην Επιτροπή Παρακολούθησης του Προγράμματος Δίκαιης Μετάβασης, έχει νευραλγικό χαρακτήρα σε όλη την υπόθεση μετάβαση. Θυμίζω ότι έχει τύχει τιμητικών αναφορών από τον ίδιο τον Πρωθυπουργό και πρόσφατα στη ΔΕΘ και με ανάρτησή του από τις γνωστές κυριακάτικες στα μέσα κοινωνικής δικτύωσης λίγο μετά το εγκαίνιό του.

 **Ειλικρινά, δεν γνωρίζω αν υπάρχει άλλο ίδρυμα στην τριτοβάθμια εκπαίδευση που να έχει τόσες ονομαστικές αναφορές όσο το Πανεπιστήμιο Δυτικής Μακεδονίας το οποίο στην κατάταξη το RANKING που λέμε το πρόσφατο που κυκλοφόρησε είναι από τα λίγα πανεπιστήμια της χώρας που ανέβηκε αισθητά στην κατάταξή τους στα διεθνή πανεπιστήμια. Είναι όμως, ένα πανεπιστήμιο, το οποίο πάσχει από έντονη υποστελέχωση και υπο χρηματοδότηση και έχει πολλές εκκρεμότητες που ελπίζουμε ότι θα ερευνηθούν στα πλαίσια του προγράμματος δίκαιης μετάβασης που κακοφορμίζουν.**

 **Κύριε Υπουργέ, ξέρετε πολύ καλά και νομίζω έχετε καταλάβει σε τι αναφέρομαι. Εκκρεμεί εδώ και 18 μήνες ή 14 αν προτιμάτε από την ώρα που έχετε στα χέρια σας την σχετική ρύθμιση για αλλαγή χρήσεων γης, προκειμένου να προχωρήσουν τρία έργα συνολικού προϋπολογισμού 160 εκατομμυρίων ευρώ. Το ένα είναι το ΣΔΙ , το άλλο είναι το τεχνολογικό πάρκο και το άλλο το πράσινο κέντρο, το οποίο θα φιλοξενήσει και τον υπερυπολογιστή στον οποίο αναφέρθηκε προχθές ο Πρωθυπουργός στην ΔΕΘ. Δεν είναι δυνατόν να κολλάμε σε μία απλή τροπολογία, που τροποποιεί τις χρήσεις γης στην πανεπιστημιούπολη που τόσο είχε επαινεθεί στα εγκαίνια από τον Πρωθυπουργό και να μην προχωρούν αυτά τα τρία έργα.**

 **Είναι έργα, που πραγματικά συμβάλουν στο να αλλάξει προφίλ η περιοχή, δεν ισχύουν απλά για το πανεπιστήμιο. Και παρακαλώ κύριε Υπουργέ, επειδή η διάταξη είναι στα χέρια σας εδώ και δεκατέσσερις μήνες και στο αρμόδιο Υπουργείο Ενέργειας, με το οποίο έχω επικοινωνήσει επανειλημμένα νομίζω μέχρι την επόμενη Τετάρτη που αν δεν κάνω λάθος έχουμε την Ολομέλεια υπάρχει ικανός χρόνος για να κατατεθεί εδώ ως τροπολογία. Να προστεθεί ως τροπολογία στο νομοσχέδιο γιατί είναι απολύτως σχετική. Εγώ, αναλαμβάνω την πρωτοβουλία όπως και με την συνεταιριστική τράπεζα στην οποία αναφέρθηκα να ενημερώσω αναλυτικά όλα τα κόμματα, για να τύχει της ομόφωνης στήριξης από όλες τις πτέρυγες Βουλής γιατί δεν έχει καμία σκιά αυτή η διάταξη. Βοηθάει, μια πολύπαθη περιοχή η οποία βιώνει πολύ οδυνηρές συνέπειες με την μετάβαση, να κάνει ένα βήμα στέρεο και μάλιστα, για ένα ίδρυμα το οποίο πραγματικά θέλουμε να είναι το καμάρι όλης της Δυτικής Μακεδονίας. Εγώ θα είμαι σε όλες τις συνεδριάσεις ως μέλος της Επιτροπής Οικονομικών και να παρακολουθήσω από κοντά και ό τι χρειαστεί είμαι στην διάθεσή σας γιατί πρέπει να φτάσει αυτή η υπόθεση σε αίσιο τέλος. Δεν γίνεται, να κακοφορμίζουν έτσι αυτές οι υποθέσεις και δεν μπορεί να καλλιεργείται διαρκώς ένα κλίμα στους πολίτες ότι τελικά δε γίνεται τίποτα, δεν γίνεται τίποτα. Έχουν δίκιο που το λένε αυτό οι πολίτες. Είναι κάτι πολύ σημαντικό νομίζω από τον προϋπολογισμό αλλά και από το ειδικό βάρος των παρεμβάσεων που ακολουθούν αυτή τη ρύθμιση, τεχνολογικό πάρκο και πράσινο κέντρο και αντιλαμβάνεται κανείς ότι δεν μιλάμε για δευτερεύουσας σημασίας ρυθμίσεις ή τρέχουσες υποθέσεις, μιλάμε για κάτι σημαντικό. Ευχαριστώ.**

 **ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής): Ευχαριστούμε τον κύριο Κουκουλόπουλο.**

 **Τον λόγο έχει ο κ. Πέτσας.**

 **ΣΤΥΛΙΑΝΟΣ (ΣΤΕΛΙΟΣ ) ΠΕΤΣΑΣ: Συζητούμε σήμερα ένα νομοσχέδιο κ. Πρόεδρε, το οποίο είναι σημαντικό και κατά την άποψή μου, μπορώ να συνοψίσω τις διατάξεις ουσίας αυτού του νομοσχεδίου σε δύο λέξεις, αναβάθμιση και ευελιξία.**

**Μιλώ για αναβάθμιση γιατί πραγματικά οι υπηρεσίες του Υπουργείου οι οποίες χειρίζονται συγχρηματοδοτούμενα ή εθνικά χρηματοδοτούμενα έργα, αναβαθμίζονται τόσο στις δομές τους, όσο στη δυνατότητα του προσωπικού τους και της προσέλκυσης καταρτισμένου προσωπικού όσο και στις αποδοχές τους. Καταλαβαίνω ότι αυτός ένας κεντρικός στόχος όχι μόνο του Υπουργείου, αλλά συνολικά της Κυβέρνησης, προκειμένου και να αξιοποιούμε το καλύτερο δυνατό ανθρώπινο δυναμικό που έχουμε για πόρους που έχουν πολύ μεγάλη προστιθέμενη αξία για την εθνική οικονομία και την κοινωνία αλλά και να επιβραβεύουμε αυτά τα στελέχη τα οποία μπορούν να επιτύχουν απαιτητικούς στόχους σε πολύ ασφυκτικά χρονοδιαγράμματα. Είναι κάτι πολύ σημαντικό και νομίζω από την συζήτηση που προηγήθηκε καταλαβαίνουμε και την διαφορετική φιλοσοφία που έχει αυτή η Κυβέρνηση σε σχέση με προλαλήσαντες οι οποίοι θέλουν να μείνουν εγκλωβισμένοι σε μία απαρχαιωμένη γραφειοκρατική δομή η οποία υπακούει μόνο σε απαρχαιωμένα οργανογράμματα τα οποία δεν έχουν να προσφέρουν πολλά πράγματα στη σημερινή συγκυρία, αντί να αγκαλιάσουν αυτή την ισχυροποίηση και ενδυνάμωση δομών οι οποίες αποδεδειγμένα φέρνουν καλύτερα αποτελέσματα στην πράξη. Το δεύτερο στοιχείο, είναι ευελιξία και δεν είναι μόνο η ελληνική αναπτυξιακή τράπεζα η οποία φαίνεται να αποκτά μεγαλύτερη ευελιξία στον τρόπο με τον οποίο παρεμβαίνει στην οικονομία μας προς όφελος της χρηματοδότησής της. Αλλά εγώ θα έλεγα και η παράταση του δεκαοκταμήνου που έχει να κάνει με τις συμβάσεις ΣΔΙΤ τις συμβάσεις παραχώρησης και τις ενέργειες τεχνικής βοήθειας του ΕΣΠΑ του εθνικού προγράμματος ανάπτυξης, μάλλον είναι πολύ σημαντική, προκειμένου να απεγκλωβιστούμε από φρένα τα οποία βάζουμε εμείς οι ίδιοι στη λειτουργία μας για να έχουμε τα καλύτερα δυνατά αποτελέσματα.**

 Άρα, όσον αφορά το νομοσχέδιο, κύριε Πρόεδρε, αναβάθμιση και ευελιξία και τυγχάνει της στήριξης μου και ελπίζω και της στήριξης περισσότερων κομμάτων στη Βουλή, από τη ΝΔ, γιατί νομίζω ότι κινούνται στη σωστή κατεύθυνση.

Πέρα από το βασικό θέμα του νομοσχεδίου υπάρχουν κάποια θέματα των άρθρων, τα οποία μπορούμε να τα συζητήσουμε σε επόμενες συνεδριάσεις, όπως αυτό το θέμα για τη ΔΕΘ, αλλά δεν θα ήθελα να επιμείνω σε αυτό, προκειμένου να μπορέσω να απαντήσω δυο - τρία θέματα που ακούστηκαν από Εισηγητές άλλων κομμάτων σε σχέση με την πορεία της χώρας. Λοιδορήθηκε, περίπου, η αναπτυξιακή πορεία της χώρας, αν κατάλαβα καλά και μας κάλεσαν κάποιοι ότι επαιρόμαστε για αυτή την πορεία της χώρας.

Καταρχάς δεν είναι μόνο τι λένε τα κυβερνητικά στελέχη, τι λένε οι βουλευτές που στηρίζουν την κυβέρνηση, την προερχόμενη από την ΝΔ ή τι λένε μόνο άρθρα στον τύπο ή οι διεθνείς οργανισμοί. Χθες, δεν ήταν εδώ ο Πρόεδρος του Ευρωπαϊκού Συμβουλίου, ο κύριος Costa, ο οποίος εξήρε τις επιδόσεις της ελληνικής οικονομίας; Και να πούμε ότι δεν τους ακούμε αυτούς. Δεν βλέπουμε τα ψυχρά νούμερα, τους αριθμούς; Επιτρέψτε μου, χωρίς να κουράσω, να πω δύο – τρεις.

Πρώτον, το ΑΕΠ της χώρας το 2018 ήταν 180,6 δισεκατομμύρια ευρώ. Το 2024 έκλεισε στα 237, 6 δισεκατομμύρια ευρώ. Είναι 57 δισεκατομμύρια ευρώ παραπάνω. Είναι 32% αύξηση. Το κατά κεφαλήν ΑΕΠ της Ελλάδας από, περίπου, 17.000 ευρώ έφτασε, περίπου, στα 23.000 ευρώ. Σε μονάδες αγοραστικής δύναμης, που αρέσκονται κάποιοι να κάνουν συγκρίσεις, όπως για παράδειγμα η κυρία Σταρακά πριν, είμαστε σε φάση σύγκλισης και όχι απόκλισης, όπως ήμασταν την προηγούμενη δεκαετία. Είμαστε στο 70% σε μονάδες αγοραστικής δύναμης σε σχέση με το μέσο όρο, το 100% που είναι της Ευρώπης. Ήμασταν στο 66% πριν από λίγα χρόνια, στο 62% πριν αλλά χρόνια.

Δεν είμαστε στο 2009, κυρίες και κύριοι συνάδελφοι. Μεσολάβησε μια καταστροφική δεκαετία κρίσης από το 2010 και μετά. Τώρα όμως συγκλίνουμε. Επί των ημερών της διακυβέρνησης του Κυριάκου Μητσοτάκη η Ελλάδα συγκλίνει σε όρους κατά κεφαλήν ΑΕΠ όχι μόνο σε ονομαστικό, αλλά και εκφρασμένο σε μονάδες αγοραστικής δύναμης.

Αφού είπα αυτά τα στοιχεία για το ΑΕΠ, ακούστηκε μια κριτική ότι είναι χαμηλές, για παράδειγμα, οι επενδύσεις ως ποσοστό του ΑΕΠ. Πολύ χαμηλές, δεύτερες αν θυμάμαι καλά, στην Ευρώπη. Το 2023, αυτά που πρόλαβα να βρω γρήγορα, τα στοιχεία ήταν 15,2% του ΑΕΠ οι επενδύσεις στην Ελλάδα. Φυσικά αρκετά χαμηλότερα από το μέσο όρο της Ευρώπης, αλλά το 2019 ήταν 10,97%. Θα έλεγε κανείς, αν ήθελε να πει ότι επαίρεται η κυβέρνηση, το άφησε 50% ως ποσοστό του ΑΕΠ. Αλλά, ξέρετε, οι στατιστικές μερικές φορές λένε πολλά ψέματα. Αλλά είναι μια πορεία προόδου. Το 2018 ήταν 11,3%. Πρέπει να πάμε στο 2009 για να βρούμε ποσοστό πάνω από 20%, 20,4%.

Αλλά θυμίζω, κυρίες και κύριοι συνάδελφοι, ότι το 2009 και την περίοδο συγκεκριμένα από το 2002 - 2003 και μετά είχαμε μια έκρηξη στην πιστωτική επέκταση λόγω της εισόδου στο ευρώ που κορυφώθηκε με τα ενυπόθηκα δάνεια και τις επενδύσεις στην αγορά κατοικίας που έφτασαν πάνω από 10% του ΑΕΠ. Θέλουμε να ζήσουμε ξανά μια τέτοια φούσκα ή θέλουμε να έχουμε μια σταδιακή πορεία σύγκλισης με το μέσο όρο των επενδύσεων; Πρώτη η κυβέρνηση και φυσικά και εμείς θέλουμε περισσότερες επενδύσεις στην Ελλάδα, γιατί ισχυροποιούν το παραγωγικό δυναμικό της χώρας και βοηθούν στο να προσελκύονται και να αμείβονται καλύτερα θέσεις εργασίας. Αλλά είμαστε σε μια φάση σύγκλισης, ξανά, επαναλαμβάνω, όχι απόκλισης.

Οι εξαγωγές ως ποσοστό του ΑΕΠ ήταν το 2019 στο 39,6%, το 2024 έκλεισαν στο 42%, το 2014, μέσω της κρίσης, ήταν 32,5%. Σε μια δεκαετία αύξηση 10 ποσοστιαίες μονάδες, παρά το γεγονός ότι το ΑΕΠ, όπως σας είπα και πριν, αυξήθηκε πάρα πολύ.

Ένα «αγκάθι». Το ισοζύγιο τρεχουσών συναλλαγών. Όντως έχουμε ένα μεγάλο έλλειμμα στο ισοζύγιο τρεχουσών συναλλαγών, αλλά δεν συγκρίνεται σε καμία των περιπτώσεων το 6,3% - 6,4% του ΑΕΠ ως έλλειμμα του ισοζυγίου τρεχουσών συναλλαγών το 2024 με τα ελλείμματα του 15% που υπήρχαν την περίοδο της δημοσιονομικής κρίσης χρέους το 2009 και εξηγείται από πολλούς παράγοντες. Και τις αυξημένες ανάγκες για κεφαλαιακές επενδύσεις και από την ενεργειακή εξάρτηση της χώρας λόγω της εισαγωγής πετρελαίου

Όλα έχουν μια εξήγηση. Η πορεία της χώρας, όμως, δεν είναι γκρίζα. Πηγαίνει προς το καλύτερο και σκοπός αυτή της Κυβέρνησης είναι να πηγαίνει με σταθερά βήματα προς το καλύτερο ώστε να συνεχίσουμε να συγκλίνουμε σε όρους ευημερίας για τους Έλληνες πολίτες.

Ένα τρίτο στοιχείο. Ακούστηκε από τον κύριο Μαμουλάκη, αν δεν κάνω λάθος, περί αναξιοπιστίας του Πρωθυπουργού, του Κυριάκου Μητσοτάκη, σε σχέση με τις δεσμεύσεις του 2019. Παρακαλώ όποιον μας ακούει να δει το προεκλογικό πρόγραμμα της ΝΔ το 2019. Μπορεί να δει και τις ομιλίες της εποχής. Τρία πράγματα ήταν το τρίπτυχο, τότε, των δεσμεύσεων, σε αδρές γραμμές, της μετέπειτα Κυβέρνησης.

Θα μείνω στα δύο, που αφορούν την Επιτροπή μας, που είναι καλύτεροι μισθοί και περισσότερες δουλειές. Ο κατώτατος μισθός, λοιπόν, ήταν 650 ευρώ και είναι σήμερα 880 ευρώ, δηλαδή, στην περίοδο διακυβέρνησης του Κυριάκου Μητσοτάκη αυξήθηκε κατά 35%. Ο μέσος μισθός προσεγγίζει τα 1400 ευρώ, που ήταν κάτω από 1.000 ευρώ και έχουμε δεσμευτεί να πάει στα 1.500 ευρώ μέχρι το 2027. Καλύτεροι μισθοί, λοιπόν, αποδεικνύονται από τα νούμερα.

Περισσότερες δουλειές. Η ανεργία τον Ιούλιο του 2019, που είδα, πριν από λίγο, ήταν 17,9% και τον Ιούλιο το 2025 ήταν 8%. Έχουμε μία αποκλιμάκωση 10 ποσοστιαίες μονάδες στα χαμηλότερα επίπεδα 16 ετών. Και πραγματικά, αν μιλήσει κανείς για αξιοπιστία του Κυριάκου Μητσοτάκη, με αυτά τα νούμερα, πραγματικά έκανε αυτά που υποσχέθηκε, τότε, τι να πει ο ΣΥ.ΡΙΖ.Α. και ο κ. Τσίπρας, ο οποίος εκλέχθηκε με ένα Πρόγραμμα της Θεσσαλονίκης, τον Ιανουάριο του 2015 και, τελικά, όχι μόνο δεν έσκισε με έναν νόμο και ένα άρθρο τα Μνημόνια, αλλά έφερε ένα τρίτο αχρείαστο Μνημόνιο, υποθήκευσε τη δημόσια περιουσία της χώρας για έναν αιώνα, έκλεισε τις τράπεζες, έφερε «capital controls», ζημίωσε, γενικά, τον ελληνικό λαό πάνω από 100 δισεκατομμύρια ευρώ;

Νομίζω στο «σπίτι του κρεμασμένου δεν μιλάνε για σχοινί», να μιλήσει κανείς για αξιοπιστία του Κυριάκου Μητσοτάκη.

Κλείνω, κύριε Πρόεδρε, λέγοντας ότι το νομοσχέδιο αυτό είναι ένα βήμα στη σωστή κατεύθυνση. Νομίζω ότι πρέπει να τύχει της στήριξης μας, γιατί, όπως είπα και πριν, και ενδυναμώνει τη δημόσια διοίκηση στις πτυχές που διαχειρίζεται συγχρηματοδοτούμενα και εθνικά χρηματοδοτούμενα προγράμματα και δίνει μεγαλύτερη ευελιξία για την επίτευξη των στόχων της.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε, τον κ. Πέτσα.

Οφείλω μία απάντηση, λαμβάνοντας υπ’όψιν σε αυτά που αναφέρθηκαν από συναδέλφους βουλευτές και από εσάς, κύριε Κουκουλόπουλε και από τον κ. Καζαμία, από την «ΠΛΕΥΣΗ ΕΛΕΥΘΕΡΙΑΣ», έτσι ώστε να δώσουμε τον απαιτούμενο χρόνο στους φορείς και να μην γίνει αύριο η συνεδρίαση.

Θέλω να πω ότι η συνεδρίαση είχε προγραμματιστεί για την Πέμπτη και θα μπορούσαμε να γίνει την Πέμπτη, αλλά επειδή έχει προγραμματιστεί Εξεταστική Επιτροπή, είναι η Διάσκεψη των Προέδρων και, πιθανώς, να έρθει και νομοσχέδιο του Υπουργείου Δικαιοσύνης στην Ολομέλεια. Οπότε δεν υπάρχει ο χρόνος, αλλά και η αίθουσα για να μπορέσει να γίνει η συνεδρίαση την Πέμπτη.

Θέλω, όμως, να θυμίσω ότι όλα τα νομοσχέδια έρχονται στη διαβούλευση 15 μέρες, το λιγότερο. Οπότε οι φορείς αυτοί, που ενδιαφέρονται, σίγουρα έχουν ενημερωθεί και ενημερώνονται. Δεν είναι το πρόβλημα, αν θα πάμε μία μέρα αργότερα ή δύο ημέρες. Πιστεύω ότι οι φορείς είναι ενημερωμένοι. Μελλοντικά, όμως, αν το επιτρέπει ο προγραμματισμός, θα το δούμε στα επόμενα νομοσχέδια και θα δώσουμε τη δυνατότητα σε αυτό το οποίο ζητήσατε.

Αύριο, 17 Σεπτεμβρίου, ημέρα Τετάρτη και ώρα 11:00΄, θα γίνει είναι η δεύτερη συνεδρίαση - ακρόαση εξωκοινοβουλευτικών προσώπων. Θα αλλάξουμε την αίθουσα, όπως σας είπα στην αρχή, δεν θα είμαστε στην Αίθουσα «Προέδρου Δημητρίου Γεωργ. Παπασπύρου» (150), γιατί θα είναι αρκετοί οι φορείς, θα πάμε στην Αίθουσα «Προέδρου Αθανασίου Κωνστ. Τσαλδάρη» (223).

Τώρα θέλω να ανακοινώσω και τους 15 φορείς που προτάθηκαν: Οικονομικό Επιμελητήριο Ελλάδος (Ο.Ε.Ε), Τεχνικό Επιμελητήριο Ελλάδος (Τ.Ε.Ε.), Σύνδεσμος Επιχειρήσεων και Βιομηχανιών (Σ.Ε.Β.), Σύνδεσμος Βιομηχανιών Ελλάδος (Σ.Β.Ε.), Σύνδεσμος Εξαγωγέων Βορείου Ελλάδος (Σ.Ε.Β.Ε.), Επιμελητήριο Αρκαδίας (Ε.Α.), Περιφερειάρχης Κρήτης, Κεντρική Ένωσης Δήμων Ελλάδας (Κ.Ε.Δ.Ε.), Περιφερειάρχης Δυτικής Μακεδονίας, Πανελλήνιος Σύλλογος Εργαζομένων στη Μονάδα Οργάνωσης της Διαχείρισης Αναπτυξιακών Προγραμμάτων Α.Ε. (Π.Σ.Ε. Μ.Ο.Δ. Α.Ε.), Ελληνική Αναπτυξιακή Τράπεζα Α.Ε. (Ε.Α.Τ. Α.Ε.), Γενική Διεύθυνση Δημοσίων Επενδύσεων του Υπουργείου Οικονομικών, Μονάδα Συμπράξεων Δημοσίου και Ιδιωτικού Τομέα (Σ.Δ.Ι.Τ.), Ειδική Υπηρεσία Συντονισμού Ταμείου Ανάκαμψης (Ε.Υ.Σ.Τ.Α.) και Ειδική Υπηρεσία Δίκαιης Αναπτυξιακής Μετάβασης (Σ.Δ.Α.Μ.). Είναι 15 φορείς.

Έχουν δηλωθεί από τα κόμματα 33 φορείς, εμείς έχουμε επιλέξει 15 φορείς.

Ξέρετε πάρα πολύ καλά, ότι σύμφωνα με τον Κανονισμό της Βουλής έχουν τη δυνατότητα μέσα σε 10 φορείς, εμείς έχουμε επιλέξει 15.

Θα ολοκληρώσουμε τώρα την πρώτη συνεδρίαση της Επιτροπής με την τοποθέτηση του Αναπληρωτή Υπουργού Εθνικής Οικονομίας και Οικονομικών, κ. Νικόλαου Παπαθανάση.

**Νικόλαος Παπαθανάσης, Αναπληρωτής Υπουργός Εθνικής Οικονομίας και Οικονομικών:** Ευχαριστώ πολύ, κ. Πρόεδρε.

Συζητάμε, λοιπόν, σήμερα επί της αρχής το σχέδιο νόμου με τίτλο «Ενίσχυση των υπηρεσιών των Αναπτυξιακών Προγραμμάτων και συναφή οργανωτικά και διοικητικά ζητήματα». Όπως γνωρίζετε, κυρίες και κύριοι συνάδελφοι, κατά τη λειτουργία των προγραμμάτων αυτών, προφανώς, προκύπτουν και αναγκαίες βελτίωσης ορισμένων διαδικασιών, επομένως, είναι αναγκαίες κάποιες αλλαγές, έτσι ώστε να επιταχυνθούν ακόμη περισσότερο αυτά τα σημαντικά για την ελληνική οικονομία προγράμματα.

Εδώ, συζητάμε για το Αναπτυξιακό Πρόγραμμα Δημοσίων Επενδύσεων. Κυρίως οι διατάξεις συμπεριλαμβάνουν την «ομπρέλα» αυτή που καταλαμβάνει όλα τα αναπτυξιακά και χρηματοδοτικά εργαλεία, τα οποία είναι πάρα πολύ σημαντικά και τα οποία προσθέτουν στο Ακαθάριστο Εγχώριο Προϊόν, στηρίζουν την κοινωνία, στηρίζουν την επιχειρηματικότητα, τις επιχειρήσεις και, βεβαίως, μέσα από τη στήριξη αυτή προκύπτει και το μέρισμα, το οποίο επιστρέφει άμεσα στην κοινωνία.

Είναι πολύ σημαντικό, να θυμηθούμε, όπως, μόλις, πριν από λίγο αναφέρθηκε και ο συνάδελφος, ο κ. Πέτσας, στο μέρισμα αυτό και πως επιστρέφει, την απόδοση της Οικονομίας, ενώ, ταυτόχρονα, θα ήθελα να ευχαριστήσω και τον Εισηγητή μας, τον κ. Κρητικό, για την ενδελεχή ανάλυση του σχεδίου νόμου και, ταυτόχρονα, για τη συνεργασία του επάνω σε αυτό.

Πριν ξεκινήσω, όμως, θα ήθελα να σταθώ σε κάποια ζητήματα, τα οποία ετέθησαν από τους συναδέλφους κατά την αρχική τους τοποθέτηση, τους Ειδικούς Αγορητές και την Εισηγήτρια της Μειοψηφίας. Ξέρετε, το 2034 δεν ξέρω ποιος από εμάς θα είναι σε αυτή τη Βουλή. Σημασία έχει ότι ο ιστορικός του μέλλοντος, συνήθως, καταγράφει τα θέματα ψύχραιμα και μεσολαβούν δεκαετίες πριν αναφερθεί σε ζητήματα, τα οποία έγιναν κατά τα τελευταία έτη. Ένα είναι σίγουρο, ότι θα καταγράψει τη διακυβέρνηση της Νέας Δημοκρατίας, θα καταγράψει τον Κυριάκο Μητσοτάκη ως Πρωθυπουργό, τον Ανδρέα Παπανδρέου, τον Κωνσταντίνο Μητσοτάκη, τον κ. Σημίτη, τον μακαρίτη. Θα καταγράψει όλους αυτούς που κυβέρνησαν τη χώρα και, βεβαίως, θα καταγράψει τα θετικά, τα οποία συνέβησαν τα 60 χρόνια αυτά, και τα αρνητικά.

Ένα είναι σίγουρο, ότι αν το 1974 ο τότε Εθνάρχης Κωνσταντίνος Καραμανλής δεν είχε οδηγήσει τη χώρα μέσα στην τότε ΕΟΚ, θα είχαμε, πράγματι, μεγάλες χαμένες ευκαιρίες για τη χώρα αυτή, κάτι το οποίο το πετύχαμε με την ένταξη μας στη Συνθήκη Προσχώρησης στις 28/5/1979 και ενεργοποιήθηκε την 1/1/1981. Η μεγάλη ευκαιρία, λοιπόν, για τη χώρα, αυτή την οποία συζητάμε τώρα και που σήμερα καταλαμβάνει τα ευρωπαϊκά προγράμματα, θα είχε χαθεί, αν τότε είχε πρυτανεύσει η ιδεολογία και οι απόψεις της Αριστεράς της εποχής του 1974 με τα τότε Κόμματα να αντιτίθενται στο αίτημα της Ελλάδας για προσχώρηση στην ΕΟΚ.

Επειδή είμαι προσεκτικός σε αυτά τα οποία λέω και αναφέρθηκε ο κ Καζαμίας - που απουσιάζει, τώρα, όπως και ο κ. Τσακαλώτος - σχετικά με το «τι είπα για το θέμα της ακρίβειας», θα διαβάσω τι είπα. Δεν είπα ποτέ ότι «λύσαμε το θέμα της ακρίβειας». Είπα ότι η ακρίβεια αποτελεί βασικό πρόβλημα για την ελληνική κοινωνία και την ελληνική οικογένεια, αλλά, ταυτόχρονα, η αντιμετώπισή της συνιστά κεντρική και αδιαπραγμάτευτη προτεραιότητα για την Κυβέρνηση.

Ποτέ δεν είπαμε ότι λύσαμε το επίμονο διεθνές αυτό πρόβλημα. Λέμε, όμως, ότι κάνουμε κάθε προσπάθεια για να αντιμετωπίσουμε αποτελεσματικά με βάση τους κανόνες της αγοράς και τα δεδομένα της οικονομίας. Για να αντιστρέψω το επιχείρημα της αντιπολίτευσης η φορολογική μεταρρύθμιση που ανακοινώσαμε αφορά και την περαιτέρω στήριξη των συμπολιτών μας απέναντι στην ακρίβεια διότι οι φοροελαφρύνσεις είναι στην πραγματικότητα αύξηση του διαθέσιμου εισοδήματος. Αυτό, λοιπόν, το οποίο είπα είναι ότι η αύξηση του διαθέσιμου εισοδήματος, που μπορεί να προκύψει μέσα από την πολιτική μιας Κυβέρνησης, δηλαδή αυτό το οποίο κάνει η Κυβέρνηση Μητσοτάκη να δημιουργήσει νέες θέσεις εργασίας γιατί είναι στο DNA αυτής της Κυβέρνησης η στήριξη της μικρομεσαίας επιχειρηματικότητας, της επιχειρηματικότητας να δημιουργήσει νέες θέσεις εργασίας, να δημιουργήσει αυτές τις προϋποθέσεις έτσι ώστε να αυξηθεί ο μισθός στον ιδιωτικό τομέα.

Δεν μιλώ μόνο για τον κατώτατο μισθό, που αναφέρθηκε και από τον συνάδελφο ότι έχει φτάσει στα 880 ευρώ και η δέσμευσή μας είναι να φτάσει μέχρι το 2027 τα 950 ευρώ. Μιλώ για τους μισθούς στον ιδιωτικό τομέα που τους παραλάβαμε το 2019 στα 1.050 ευρώ που σήμερα είναι ο μέσος μισθός στον ιδιωτικό τομέα 1.350 ευρώ αν συνυπολογίσουμε και τη μερική απασχόληση. Αν δεν την συνυπολογίσουμε φτάνει στα 1.500 ευρώ διότι η αύξηση στον ιδιωτικό τομέα δεν γίνεται με κυβερνητικό φιρμάνι. Γίνεται με μία πολιτική αναπτυξιακή της Κυβέρνησης, γίνεται με την ανάπτυξη, τη μετουσίωση των πόρων μέσα στην πραγματική οικονομία και στη στήριξη της επιχειρηματικότητας και κυρίως με πράξεις κυρίες και κύριοι συνάδελφοι και όχι με λόγια. Νομίζω ότι αυτή η Κυβέρνηση έχει αποδείξει ότι μόνο με πράξεις και έργα υλοποιεί το πρόγραμμά της.

Στο νομοσχέδιο, λοιπόν, περιγράφονται και καταγράφονται ζητήματα, τα οποία ζητούν επίλυση με διατάξεις έτσι ώστε να επιτευχθεί ταχύτερη απορρόφηση των ευρωπαϊκών πόρων αλλά και των εθνικών πόρων. Το Εθνικό Πρόγραμμα Δημοσίων Επενδύσεων καταλαμβάνει και τους Εθνικούς Πόρους και τα Ευρωπαϊκά Ταμεία, το Ταμείο Ανάκαμψης, το ΕΣΠΑ 2021 - 2027 και όλα τα μικρότερα Ευρωπαϊκά Ταμεία έτσι ώστε συνολικά να εισρεύσουν στην ελληνική οικονομία για το 2025 14,6 δισεκατομμύρια ευρώ. Λέω 14,6 δισεκατομμύρια ευρώ διότι στην αναφορά της η Εισηγήτρια της Μειοψηφίας, η κυρία Σταρακά -που και αυτή απουσιάζει τώρα- είπε ότι είναι ωφελημένο το κράτος από τους ευρωπαϊκούς πόρους. Ότι δηλαδή ωφεληθήκαμε που έχουμε λάβει τόσους πολλούς ως Ελλάδα.

Αναρωτιέμαι το γεγονός ότι η Ελλάδα έχει λάβει τέτοιο ύψος ύψους πόρων είναι κάτι τυχαίο ή είναι αποτέλεσμα μιας διαπραγμάτευσης που έγινε από την Κυβέρνηση του Κυριάκου Μητσοτάκη;

Γιατί το ΕΣΠΑ 2021 2027, κυρίες και κύριοι συνάδελφοι, -αναφερθήκατε νωρίτερα ότι τρέχει πέντε χρόνια- εγκρίθηκε από την Ευρωπαϊκή Ένωση, όχι για την Ελλάδα για όλη την Ευρώπη το 2022. Ξεκίνησε δηλαδή ένα χρόνο αργότερα όχι με ευθύνη της Ελλάδας διότι η Ελλάδα ήταν η πρώτη χώρα που κατέθεσε και από τις πρώτες χώρες που έλαβαν έγκριση, αλλά ξεκίνησε διότι η Ευρωπαϊκή Ένωση και λόγω προφανώς του covid ενέκρινε τα προγράμματα του ΕΣΠΑ και ξεκίνησαν ένα χρόνο μετά την επίσημη έναρξή τους που ήταν το 2021. H υλοποίηση του Προγράμματος Δίκαιης Αναπτυξιακής Μετάβασης που ήταν ένα πρόγραμμα -που κατ’ ουσίαν δεν είχε μεταφερόμενα έργα και έργα τα οποία ήρθαν από προηγούμενα προγράμματα- ξεκίνησε περί το τέλος του 2022 διότι έπρεπε πέραν της έγκρισης -ήταν ένα νέο πρόγραμμα, το οποίο γράφτηκε από το μηδέν- έπρεπε να λάβει και όλες τις διαχειριστικές εγκρίσεις. Αυτό είναι το πρόγραμμα, το οποίο αυτή τη στιγμή υλοποιείται στη Δυτική Μακεδονία και στη Μεγαλόπολη και στις άλλες περιοχές που καλύπτονται από το συγκεκριμένο πρόγραμμα.

Για να γυρίσω πάλι στην επίτευξη και στο τι ποσοστό έχουμε πετύχει στο Αναπτυξιακό Πρόγραμμα Δημοσίων Επενδύσεων που το 2025, ανέρχεται σε 14,6 δισεκατομμύρια ευρώ. Έχουμε μέχρι σήμερα, για να απαντήσουμε και σε δημοσιεύματα και θα έλεγα, στις αιτιάσεις της Αντιπολίτευσης, στο αν και κατά πόσο, τα λεφτά εισρέουν στην Οικονομία, έχουμε αυτή τη στιγμή 7,5 δισεκατομμύρια που έχουν εισρεύσει στην Ελληνική Οικονομία για το 2025, δηλαδή το 51,5 τοις εκατό. Είναι το μεγαλύτερο Πρόγραμμα από την Αντιπολίτευση, τις τελευταίες δεκαετίες και αν συνυπολογίσουμε και το Πρόγραμμα των Δημοσίων Επενδύσεων, το 2026, που θα ανέλθει στα 16,7 δισεκατομμύρια, θα δούμε ότι η Ελλάδα και αυτή η Κυβέρνηση έχει σχεδιάσει έτσι ώστε, με τη διαπραγμάτευσή της, να πετύχει ένα μεγάλο κέρδος, το οποίο κατ’ ουσίαν γυρίζει πίσω στην κοινωνία. Με όλα αυτά τα Προγράμματα τα οποία θα μπορούσαμε να αναφερθούμε και στη συνέχεια της συζήτησης του συγκεκριμένου νομοσχεδίου.

 Όμως, συζητήθηκε και το αν είχε προηγηθεί η διαβούλευση για το Εθνικό Σχέδιο Ανάκαμψης και Ανθεκτικότητας «Ελλάδα 2.0». Θέλω να σας πω ότι το συγκεκριμένο Σχέδιο, το οποίο υπάγεται σε κανόνες, σε ευρωπαϊκούς κανόνες. Προφανώς έπρεπε να περάσει μέσα από διαβούλευση και όχι μόνο διαβούλευση σε εθνικό επίπεδο, αλλά και σε διαβούλευση και σε ευρωπαϊκό επίπεδο. Παρακολουθείται αυστηρά, έχει αυστηρούς κανόνες. Έτσι λοιπόν, τον Ιούλιο και έως Νοέμβριο του 2020, έγινε διάλογος με κοινωνικούς εταίρους και φορείς της αγοράς για το Προσχέδιο του Σχεδίου.

25 Νοεμβρίου του 2020, έγινε δημόσια παρουσίαση και ανάρτηση του Προσχεδίου του Σχεδίου και εκκίνηση διαβούλευσης και δημόσια μέσω του OpenGov.

 31 Μαρτίου του ‘21, έγινε επίσημη υποβολή στην Ευρωπαϊκή Επιτροπή και δημόσια παρουσίαση πάλι και, 2 Απριλίου του ‘21, κατατέθηκε στη Βουλή και έγινε ενημέρωση στο πλαίσιο της κοινής συνεδρίασης των Επιτροπών Οικονομικών Υποθέσεων και Κοινωνικών Υποθέσεων, Παραγωγής και Εμπορίου και Ευρωπαϊκών Υποθέσεων στις 6 Απριλίου του ‘21, για να ακολουθήσει, να μην αναφερθώ, η έγκριση, 13 Ιουλίου του ‘21, από την Ευρωπαϊκή Επιτροπή.

Τώρα, το Αναπτυξιακό Πρόγραμμα Δημοσίων Επενδύσεων που οι διατάξεις του καταλαμβάνουν ένα μεγάλο μέρος του νομοσχεδίου, που συζητάμε, αφορά το Ταμείο Ανάκαμψης. Το Ταμείο Ανάκαμψης, η Ελλάδα και ένα κριτήριο για να δούμε κατά πόσον η Χώρα μας πηγαίνει καλά, εάν οι απορροφήσεις είναι αυτές που πρέπει να είναι, πως συγκρινόμαστε, δεν ζούμε σε έναν άλλο πλανήτη, στην Ευρώπη ζούμε, 27 Χώρες, και οι 27 Χώρες έχουν Προγράμματα. Προγράμματα ΕΣΠΑ και Προγράμματα από το Ταμείο Ανάκαμψης και βεβαίως και άλλα Ευρωπαϊκά Προγράμματα.

 Για να μπορέσουμε να συγκρίνουμε την επίτευξη των στόχων. Δεν απαιτείται μόνο να το συζητάμε εμείς εδώ, θα πρέπει να υπάρχουν και κάποια επίσημα στοιχεία, κυρίες και κύριοι συνάδελφοι και τα επίσημα στοιχεία είναι εύκολο να τα βρούμε, διότι υπάρχουν διαθέσιμα στον ιστότοπο της Ευρωπαϊκής Επιτροπής. Γι’ αυτό λοιπόν, η Ελλάδα παραμένει, παραμένει, επαναλαμβάνω, η πρώτη Χώρα στην Ευρώπη σε απορρόφηση Πόρων του Ταμείου Ανάκαμψης ως προς το Ακαθάριστο Εγχώριο Προϊόν. Παραμένει στις πρώτες Χώρες από εκταμιεύσεις Πόρων.

Πόρων που προέρχονται από τα αιτήματα. Παραμένει στις πρώτες θέσεις από αριθμό αιτημάτων και αυτό, συνεχίζεται καθότι έχουμε λάβει ήδη 21, 3 δισεκατομμύρια ευρώ, αναμένουμε την εκταμίευση της έκτης δόσης που είναι 2,3 δισεκατομμύρια ευρώ, τα οποία θα τα λάβουμε, έχει γίνει προέγκριση, είναι τεχνικό το θέμα. Ίσως τον Οκτώβριο, λάβουμε αυτά τα χρήματα.

Επομένως, θα φτάσουμε στο 65% της εκταμίευσης του Ταμείου Ανάκαμψης, αναμένεται να αιτηθούμε 1,8 δισεκατομμύρια ευρώ, στο δανειακό σκέλος το οποίο πράγματι η αίτησή του καθυστέρησε, διότι έπρεπε να πετύχουμε ορισμένους στόχους. Άλλωστε εμείς την αγορά δεν μπορούμε να ελέγξουμε, η αγορά είναι που απορροφά τα χρήματα του Ταμείου Ανάκαμψης και τα χρήματα αυτά, κατ’ ουσίαν είναι με τον ίδιο αριθμό, αφορούν τον ίδιο αριθμό μικρομεσαίων επιχειρήσεων και μεγάλων επιχειρήσεων. Αλλά όμως, επειδή υπήρχε μία καθυστέρηση στα ψηφιακά, στις ψηφιακές επενδύσεις από τον ιδιωτικό τομέα το πιάνουμε όμως και αυτό τον στόχο, μέσα Σεπτεμβρίου ή αρχές Οκτωβρίου θα υποβάλουμε και το 1,8 για το δανειακό σκέλος.

Να θυμίσω, ότι το δανειακό σκέλος αφορά πόρους με χρήματα τα οποία επιστρέφει η Ελλάδα, δεν είναι χρήματα τα οποία θα κρατήσει. Πολύ σημαντικό, αλλά και θέμα το οποίο δεν πρέπει να απωλέσουμε είναι οι επιδοτήσεις, δηλαδή, χρήματα τα οποία λαμβάνουμε και τα οποία δεν επιστέφουμε και σε αυτά, προετοιμαζόμαστε τώρα, να υποβάλουμε το 7ο αίτημα ύψους 1,7 δισεκατομμυρίων ευρώ, τον Νοέμβριο. Ακριβώς, διότι έχουμε υλοποιήσει και έχουμε πετύχει τους στόχους, τις μεταρρυθμίσεις και τα έργα, υπάρχουν μικρές εκκρεμότητες, θα το πετύχουμε και έτσι θα παραμείνουμε και πάλι στις πρώτες χώρες της Ευρώπης, ως προς την απορρόφηση και την εκταμίευση των πόρων του Ταμείου Ανάκαμψης.

 Για το ΕΣΠΑ, θα πω μόνο και πάλι εδώ, είναι πολύ εύκολο να μπούμε μέσα στον ιστότοπο της Ευρωπαϊκής Επιτροπής και να δούμε πού στέκεται η Ελλάδα. Δεν χρειάζεται να το λέμε εμείς εδώ, μπορούμε εύκολα να το δούμε. Παραμένουμε στις πρώτες τρεις, 3η, 2η, θέση της Ευρώπης, στις 27 χώρες στην απορρόφηση των πόρων του ΕΣΠΑ και καταφέραμε ενώ, ήμασταν ουραγοί το 2019 στην απορρόφηση πόρων της προηγούμενης προγραμματικής περιόδου 2014 – 2020, να κλείσουμε - γιατί αυτή η Κυβέρνηση ακριβώς, έχει στρατηγικό στόχο να μην χάσει ούτε ένα ευρώ από τους ευρωπαϊκούς πόρους, ακριβώς για να κλείσουμε και κλείνουμε, όπως αναφέρθηκε την «ψαλίδα, την επενδυτική ψαλίδα», γιατί κάθε κλείσιμο, κάθε μείωση της «επενδυτικής ψαλίδας» κατ’ ουσίαν, σημαίνει και νέες θέσεις εργασίας.

 Ο στόχος μας είναι, οι περισσότεροι Ελληνίδες και Έλληνες να βρουν δουλειά, άλλωστε μειώσαμε την ανεργία από το 18% σε κάτω από το 8%. Στόχος μας είναι να μην καθυστερήσουμε και να πετύχουμε το στόχο, ακριβώς και όπως δεν χάσαμε ούτε ένα ευρώ στην προηγούμενη προγραμματική περίοδο 2014 -2020, ενώ ξεκινήσαμε από τις τελευταίες θέσεις στο 2019, έτσι στοχεύουμε και τώρα και με τις προτάσεις τις οποίες κάνουμε και με τις νέες προτάσεις αναθεώρησης που είναι ούτως ή άλλως, η στρατηγική της Ευρωπαϊκής Ένωσης. Να πετύχουμε τον στόχο μας, δηλαδή, να παραμείνουμε πρώτοι στις απορροφήσεις και βεβαίως, αυτά τα χρήματα να επιστρέψουν στην κοινωνία και στην οικονομία.

 Για το ΔΑΜ, είπα δυο λέξεις, νομίζω ότι έχουμε πολλά να πούμε και επίσης, το Πρόγραμμα Πολιτική Προστασία, το οποίο τρέχει. Άλλωστε η Ελλάδα, έχει το μεγαλύτερο Πρόγραμμα Πολιτικής Προστασίας από την Μεταπολίτευση, τουλάχιστον όσο μπορούμε να καταγράψουμε και το Πρόγραμμα Υγιείς το οποίο χρηματοδοτείται από πόρους του ΕΣΠΑ, του Ταμείου Ανάκαμψης, αλλά και από εθνικούς πόρους.

 Κυρίες και κύριοι συνάδελφοι, το συγκεκριμένο νομοσχέδιο επιλύει βασικά προβλήματα, επιταχύνει διαδικασίες, υπηρετεί τρεις βασικούς στόχους, την απορρόφηση των διαθέσιμων ευρωπαϊκών πόρων, την εύρυθμη λειτουργία των υπηρεσιών και ορισμένα ζητήματα του ν.5140/2024. Να θυμίσω ότι είναι ο νόμος όπου κατ’ ουσίαν, επιταχύνουμε διαδικασίες, έτσι ώστε, να μπορούν οι υπηρεσίες πολύ πιο γρήγορα να απορροφήσουν τους συγκεκριμένους πόρους.

Τώρα στο δεύτερο μέρος, αποσαφηνίζονται οι αρμοδιότητες και ως προς τις Διαδικασίες Πληρωμών και για το ΕΠΑ 2021-2025. Για το ΕΠΑ 2021-2025, το Εθνικό Πρόγραμμα Ανάπτυξης είναι ένα Πρόγραμμα το οποίο ολοκληρώνεται 31/12/2025, ήδη είμαστε στην εκπόνηση του Νέου Προγράμματος 2026 -2030.

Είναι ένα εργαλείο που μαζί με τα υπόλοιπα Εργαλεία τα οποία έρχονται Χρηματοδοτικά, Ευρωπαϊκά Εργαλεία, τα οποία είναι το Κοινωνικό Κλιματικό Ταμείο, ύψους 4,5 δισεκατομμυρίων ευρώ, το Ταμείο Απανθρακοποίησης, που αφορά τα νησιά μας, 1,8 δισεκατομμυρίων ευρώ και το Ταμείο του Εκμοντερνισμού 1,7 δισεκατομμυρίων ευρώ.

Είναι τρία νέα Ταμεία, τα οποία θα ξεκινήσουν. Απανθρακοποίηση. Έχει ήδη ξεκινήσει, αλλά θα μετουσιωθούν σε πράξη από το 2026, το Εθνικό Πρόγραμμα Ανάπτυξης, το ΕΣΠΑ 2021-2027, τα Εργαλεία που θα δούμε μπροστά μας το 2026 και μετά και ενώ κλείνει το Ταμείο Ανάκαμψης, αλλά ταυτόχρονα και η διαδικασία για τη Νέα Προγραμματική Περίοδο 28- 34 και η διαπραγμάτευση που κάνουμε ως Ελλάδα, να θυμίσω ότι πετύχαμε πολύ καλύτερους όρους ακριβώς, γιατί αυτή η Κυβέρνηση διαπραγματεύτηκε και πέτυχε καλύτερους όρους και υψηλότερους πόρους και για την Προγραμματική Περίοδο 2021-2027.

Στο τρίτο μέρος θωρακίζουμε τη λειτουργία του ΕΣΠΑ, με διαδικασίες ως προς την Στελέχωση και τη Διοίκηση. Επίσης στο τέταρτο μέρος, θεσπίζουμε στοχευμένες ρυθμίσεις για την εύρυθμη λειτουργία Εποπτευόμενων Φορέων του Υπουργείου Εθνικής Οικονομίας.

Όσον αφορά την Ελληνική Αναπτυξιακή Τράπεζα όπου τρέχει και το Πρόγραμμα «Σπίτι μου 2». Το πρόγραμμα «Σπίτι μου 2» είναι ανά κατεύθυνση Πόρων Ταμείο Ανάκαμψης, πάει πολύ γρήγορα, πολύ πιο γρήγορα από το «Σπίτι μου 1». Είναι στο πλαίσιο όπου Προγράμματα στηρίζουν το θέμα της Στέγασης.

Η Στέγαση είναι στο επίκεντρο της προσοχής, στο επίκεντρο και στη στρατηγική της Κυβέρνησής μας. Άλλωστε πάνω από 6,5 δισεκατομμύρια ευρώ σε πόρους έχουν ανακατευθυνθεί προς το θέμα της Στέγασης. Έρχεται και η Κοινωνική Αντιπαροχή και στο πέμπτο μέρος Διαδικαστικά ζητήματα, τα οποία επιλύουν προβλήματα για τη Λειτουργία της Ειδικής Υπηρεσίας του Ταμείου Ανάκαμψης.

Ο συνάδελφος ο κ. Κουκουλόπουλος, μίλησε για το ΤΕΚΕ εδώ και στο 6ο μέρος και ρυθμίζονται ζητήματα για τη ΔΕΘ. Να θυμίσουμε ότι η ΔΕΘ που όπως είχε δεσμευτεί αυτή η Κυβέρνηση και με τις ανακοινώσεις του Πρωθυπουργού, θα είναι ένα Δημόσιο Έργο θα χρηματοδοτηθεί από Δημόσιους Πόρους, θα υλοποιηθεί και εδώ χρειαζόμαστε και τη στήριξη όλων των Κομμάτων αν θέλετε και όλων των Θεσμικών Φορέων της πόλης. Γιατί πρόκειται για μία καθαρή λύση. Ένα Δημόσιο Έργο, ένα Μητροπολιτικό Πάρκο, ακριβώς όπως θα υπηρετούσε καλύτερα τις ανάγκες και τους σκοπούς της Διεθνούς Εκθέσεως, αλλά και για τους κατοίκους της Θεσσαλονίκης. Ένα έργο το οποίο είναι εμβληματικό και το οποίο όπως είχαμε υποσχεθεί, πρόκειται να υλοποιηθεί. Κυρίες και κύριοι συνάδελφοι, το συγκεκριμένο νομοσχέδιο το οποίο σας καλώ Επί της Αρχής να εγκρίνεται. Είναι ένα νομοσχέδιο που περιλαμβάνει Διατάξεις που επιλύουν, επιταχύνουν διαδικασίες, απαραίτητο.

Είναι κατά την διαδικασία και κατά τη λειτουργία νόμων, αρκετές φορές βρίσκουμε ότι πρέπει κάποια ζητήματα να ρυθμιστούν, υπηρετεί το Δημόσιο συμφέρον και κατ’ ουσίαν επιταχύνει το σκοπό που είναι πολύ πιο γρήγορα τα χρήματα, τα οποία έχουμε διαθέσιμα, ακόμα πιο γρήγορα να μπορέσουν να εισρεύσουν στην Ελληνική Οικονομία, αλλά και στην Κοινωνία.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον Αναπληρωτή Υπουργό Εθνικής Οικονομίας και Οικονομικών τον κ. Παπαθανάση. Σε αυτό το σημείο κυρίες και κύριοι συνάδελφοι λύεται η Συνεδρίαση της Επιτροπής,

Επόμενη Συνεδρίαση αύριο Τετάρτη 17 Σεπτεμβρίου και ώρα 11 το πρωί στην αίθουσα 223.

Σας ευχαριστώ πολύ, καλό μεσημέρι.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Συρεγγέλα Μαρία, Τραγάκης Ιωάννης, Αποστολάκη Ελένη-Μαρία (Μιλένα), Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Μαμουλάκης Χαράλαμπος (Χάρης), Μπάρκας Κωνσταντίνος, Παππάς Νικόλαος, Καραθανασόπουλος Νικόλαος, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη και Μάλαμα Κυριακή.

Τέλος και περί ώρα 12.50΄ λύθηκε η Συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**